
Capitolul 1 


— Ceva interesant la bord, în călătoria asta? 

Toni Morelli se întoarse de la balustradă, zâmbind colegei sale, 
Carol Boyd, directorul croazierei. Părul ei negru, strălucitor, 
ridicat într-un coc în vârful capului, contrasta izbitor cu blondul 
sofisticat, strâns la spate, al Carolei, şi deși uniformele lor 
roșu-aprins erau identice, existau foarte puţine asemănări între 
ele, 

— Da, admise Toni, cu vocea-i ușor răgușită, buzele ei 
generoase schițând un zâmbet malitios. Doi bruneţi, înalți și 
foarte chipeși și câţiva nordici. 

— Serios? Carole se lipi de balustradă, scrutând cu privirea 
spaţiul de trecere spre pasarela ce conducea sus pe vas. 

— Serios, răspunse Toni, sec. Nu-ţi rămâne decât să le arunci 
soțiile sau prietenele peste bord și vei avea două săptămâni 
minunate. 

Strâmbându-se, Carol întoarse capul. 

— De ce oare, cei mai buni bărbaţi sunt întotdeauna ocupați? 
De ce nu pleacă niciodată singuri în croazieră? 

Pe mine nu mă mai interesează ce se întâmplă, după ce ne 
întoarcem în port. 

Fără obligaţii, asta este deviza mea. După mine, cine s-a fript o 
dată într-un mariaj, suflă și în iaurt. Depărtându-se de balustradă, 
îi aruncă Toniei peste umăr. Ne vedem jos, iubito. Mă topesc în 
ploaia asta! 

Într-adevăr, ploua mocnit, dar Toni nu luă în seamă picăturile 
care-i făceau părul negru să sclipească în mii de scântei, 
îndreptându-și din nou atenţia spre pasagerii grăbindu-se către 
pasarela acoperită. 

Era la fel ca în fiecare croazieră. Își ocupă locul obișnuit, 
scrutând cu privirea nou-sosiții, aşteptându-se, uşor temătoare, să 
recunoască vreunul dintre pasagerii trecuţi de cincizeci de ani, 
care, plini de zel, anticipau călătoria de la Los Angeles în însoritele 
porturi mexicane: Cabo San Lucas, Mazatlan, Puerto Vallarta, 
Acapulco. 

Era totuşi puţin probabil să vadă vreo persoană pe care o 
cunoscuse cât trăise alături de Jay Stanford. Lumea pe care o 
frecventaseră, în timpul scurtului lor mariaj, ar fi ales pentru o 
astfel de călătorie un vas mai modern decât bătrânul, dar 
confortabilul Aztec Queen. Se zvonea că un potenţial cumpărător 
al bătrânei doamne a mării, urma să fie la bord în această 
croazieră. Căpitanul Vance, care fusese la comandă încă de când 
ea era o adolescentă, nici nu confirmă, nici nu negă zvonul, dar 

personalul de serviciu simtise dorinţa lui tacită ca totul să meargă 
strună în această călătorie. 

Hyram Vance fusese mântuitorul Toniei în momentul în care 
aceasta nu știa încotro s-o apuce. Prieten apropiat al tatălui ei, un 
italo-american din Seattle, Hyram îi sugerase, într-una din rarele 
ocazii când părăsea vasul, sa se angajeze ca asistent al directorului 
de croazieră. "Nimic nu se compară cu viaţa la bord", îi spusese 
acesta, pentru a-i alunga amărăciunea provocată de eșecul 
mariajului ei. 

Asta fusese cu doi ani înainte, și Toni își cultivase talentul, 
necunoscut până acum, de a-i încuraja pe pasageri să se detașeze 
de viaţa de zi cu zi și să se bucure de jocurile, concursurile, 
balurile mascate și spectacolele de la bord. In același timp, reușise 
să uite de propria nefericire, acum gândindu-se numai ocazional 
la Jay Stanford, la căsătoria cu unul dintre cei mai promiţători 
industriași ai Americii. 

După unele rapoarte din presă, Jay nu mai era doar un tip 
promiţător. El reușise. Profiturile din afacerile cu oțel, precum și 
din minele, miraculos activate, din Mid-West, păreau să-i fi picat în 
poală şi acum era cunoscut drept cel mai tânăr industriaș care-și 
croise drum spre vârf dintr-o relativă obscuritate. 

Numai că nimic nu-i picase în poală, Toni ştia foarte bine. O 
ambiţie nemiloasă îl condusese dintr-o copilărie plină de lipsuri, 
pe culmile cele mai înalte ale succesului. Și asta pentru că fusese 
gata să sacrifice orice alt lucru. Cum fusese căsătoria lor. 

Dragostea înflăcărată care-i unise la început durase doar câteva 
luni de la căsătoria lor, apoi, treptat, începuse să se diminueze din 

cauza prea multor nopți dedicate afacerilor, prea multor călătorii 
în afara orașului, care o lăsau pe Toni frustrată și singură. Iluzia 
şefului indrăgostindu-se și căsătorindu-se cu una dintre angajatele 
lui, fusese doar prea reală. 

Și Toni fusese o angajată promițătoare a departamentului de 
personal al companiei Stanford Industries. Chicago îi oferise 
perspective mult mai luminoase decât orașul său natal, Seattle, 
acest lucru fiind confirmat când fusese angajată ca director 
adjunct în departamentul de personal la Stanford Industries, la 
trei zile de la sosirea în Chicago. Se mutase din hotelul Wishort, 
pentru tinere necăsătorite, într-un apartament micut, dar 
atrăgător, aproape de turnul în care-și avea sediul compania 
Stanford Industries, apartament unde, după luni de zile, Jay îi 
spusese, strâmbând din nas: "Ei bine, dacă altfel nu te pot avea, 
bănuiesc că trebuie să mă căsătoresc cu tine”. 

Venind de la un bărbat ca Jay Stanford, acea afirmaţie era fără 
precedent în trecutul lui amoros. Femeile, chiar și înainte să 
devină copleșitor de bogat, îl găseau atrăgător. Căsătorite sau nu, 
se întreceau în a-i atrage atenţia, și Toni realizase, în noaptea 
nunţii lor, că nu era deloc un novice în arta amorului. Dar asta 
n-o descurajase, ştiind că din acel moment urma să fie doar al ei. 
Ea dăduse frâu liber pasiunii unei fete de douăzeci și trei de ani, 
răspunzând, fără reţinere, fiecărui sărut, fiecărei dezmierdări. 

Dar fusese naivă să presupună că răspunsurile ei nevinovate 
puteau satisface plăcerile unui bărbat experimentat ca Jay 
Stanford. Afacerile lui erau într-o ascensiune vertiginoasă la 
vremea aceea, necesitând călătorii neprevăzute la New York, 

Milwaukee, Mid-West. Și în toate aceste călătorii era însoţit de 
Gloria Powell, director adjunct în departamentul juridic al 
companiei. Înaltă, cu un trup atrăgător și părul blond natural, 
Gloria nu făcea niciun efort să-și ascundă, în prezența Toniei, 
privirile posesive îndreptate spre Jay. 

O posesie pe care Toni o ignorase până în noaptea în care-l 
sunase pe Jay la hotelul din Cleveland, nerăbdătoare să aplaneze 
cearta pe care o avuseseră înainte ca el să părăsească luxosul 
apartament în care locuiau. Certurile născute din frustrare si 
singurătate deveniseră tot mai dese, cu fiecare plecare a lui. 

Gloria răspunsese la telefonul din apartamentul lui, în ciuda 
orei înaintate, vocea fiindu-i seducător de răgușită când îi spusese: 
"Jay este la duș. Vrei să-l chem?" 

Aceea fusese noaptea în care Toni își făcuse bagajele și-l 
părăsise pe Jay. 

Întoarsă în casa părinţilor ei din Seattle, așteptase ca el s-o 
sune, să vină și să-i spună că nu putea trăi fără ea, cum și ea simţea 
că parcă un organ vital îi fusese smuls din trup. 

Dar nimic. Niciun telefon, nicio scrisoare, până la notificarea 
primită de la avocaţii lui, prin care era înştiinţată că Jay intenționa 
să introducă acţiunea de divorț. Atunci, acceptase oferta 
căpitanului Vance de a se angaja pe vasul acestuia. Jay dorise să-și 
recapete libertatea și ea nu-i contestase acel drept. 

Dând să plece, Toni mai aruncă o ultimă privire peste 
balustradă, când silueta unui bărbat singur ieși din spaţiul de 
îmbarcare, îndreptându-se spre pasarelă. În ciuda pălăriei care-i 
ascundea fața, poziția umerilor, relevând siguranță de sine, și 

pasul sprinten, puteau fi ale lui Jay. Chiar şi geamantanul 
voluminos din mâna lui se adăuga asemănării, și mâinile lui Toni 
se încleștară din nou pe balustradă. 

Oare nu se va sfârși niciodată această strângere de inimă în fața 
unei speranţe urmată de o crudă dezamăgire? Nu-l mai văzuse pe 
Jay de doi ani și jumătate, totuși apariţia bruscă a acelui străin îi 
acceleră bătăile inimii și-i umezii palmele. 

Plecând brusc de lângă balustradă, Toni își spuse, intrând în 
căldura plăcută din interiorul vasului, că acel bărbat îi atinsese o 
coardă sensibilă doar pentru că, afară pe punte, își amintise de Jay. 
Cu ușurința unei practici îndelungate, își alungă din minte 
trecutul și păși în holul spaţios de pe puntea de jos. 

Zâmbind, se strecură printre pasagerii care aşteptau să fie 
direcționaţi spre cabine. Nu era datoria ei să-i însoțească la 
cabinele lor, dar deseori dădea o mână de ajutor, când nu erau 
suficienţi stewarzi. Adora atmosfera plină de entuziasm din hol, la 
începutul fiecărei croaziere. Mulţi dintre pasageri navigau pentru 
prima dată, aducând cu ei stresul și grijile din viaţa cotidiană. Dar 
după două săptămâni la bord, săptămâni pline de soare și 
distracţii, aceiași oameni erau de nerecunoscut. 

— Pot să ajut cu ceva? îi murmură ea lui Rick Warren, dându-și 
jos pelerina de ploaie. 

Rick era contabilul vasului şi-şi luase foarte în serios 
îndatoririle. 

— Mulţumesc, Toni. Cei de acolo sunt pentru puntea C, îi 
indică acesta un grup de zece-doisprezece călători, ce se agita în 
faţa lifturilor. Poţi să te descurci cu ei? 

— Desigur, răpunse ea vesel, îndreptându-se spre grup. 

Apăsând butonul liftului, li se adresă: 

— Vă rog să mă urmati, vă conduc la cabinele dumneavoastră. 

— Ooo! exclamă un tânăr, abia trecut de douăzeci de ani, 
aflându-se acolo, evident, pentru a se bucura de distracțiile 
promise în pliante. Ne aduci și cafeaua la pat, dimineața? 

— Las această plăcere stewarzilor, îi replică ea încet. 

Ajunși pe puntea C, le spuse, cu drăgălășenie: 

— Vă las acum să vă instalaţi și să vă familiarizați cu vasul. Dar 
mâine dimineaţă voi începe ziua cu gimnastică pe Sun Deck. În 
cabină găsiți toate informaţiile despre activităţile de la bord și vă 
rog să vă alegeți ceea ce vă place. 

— Tu îmi placi, murmură același tânăr, mergând în spatele ei pe 
coridorul ce părea fără sfârșit. Ce spui, ne întâlnim când vei fi 
liberă? 

— Odată ce pornim la drum, voi avea foarte puţin timp liber, îi 
spuse Toni cu răceală, mulţumită că individul avea una dintre 
primele cabine din drumul lor. 

Când Toni se întoarse, în hol nu mai era niciun pasager, și Rick 
arăta foarte relaxat. Toni îi spuse, zâmbind: 

— Înţeleg că nu mai este nevoie de mine. 

— În ceea ce mă priveşte, întotdeauna este nevoie de tine, îi 
spuse Rick, cu o voce emoţionată. Nu trebuie să ţi se spună asta. 

Așa era. Toni ştia că, la cel mai mic semn, Rick s-ar fi căsătorit 
cu ea și ar fi făcut tot ce-i stătea în putere, pentru a o face fericită. 
Era un bărbat drăguţ, hotărât și serios — poate prea serios, își 
spuse ea, studiindu-i părul blond, pieptănat cu grijă spre spate, și 

fața frumoasă. Jay era foarte serios, când era vorba de afaceri, dar 
cu ea fusese exact contrariul. Amândoi aveau un dezvoltat simţ al 
umorului, fiind pe aceeași lungime de undă, chiar și în cele mai 
ridicole situaţii. Între ei se stabilise o legătură foarte strânsă, care 
era greu de distrus acum, când pentru Toni alți bărbaţi apăruseră 
la orizont. 

Din nou Jay! De ce nu putea să-l uite? se întrebă furioasă, 
luându-și la revedere de la Rick și îndreptându-se spre cabina pe 
care o împărțea cu Carole, pe puntea E, deasupra sălii motoarelor. 
Divorțul era ultimul lucru pe care-l puteai obține într-un mariaj, și 
ea şi Jay erau divorțaţi. Nimic, nici măcar incendiul care distrusese 
casa părintească din Seattle, curmând viaţa tatălui ei, nu putea 
şterge ultimele cuvinte ale mamei ei, de pe patul de spital. 

— Scrisoarea... avocaţii lui Jay... au venit acum câteva zile. 
Mama ei își ridicase capul, cu ultimele puteri, pentru a o privi cu 
disperare pe Toni, în ochi. Găsește-ţi un bărbat bun... care să 
aibă grijă de tine... să te iubească... 

— Așa voi face, mamă. Toni fusese şocată, realizând că 
scrisoarea despre care vorbea mama ei trebuia să fie hotărârea de 
divorţ, pe care o aștepta. 

Ea nu făcuse nimic pentru a obţine vreo copie. Era destul de 
ușor să intre în posesia uneia, când va veni timpul să-și dorească 
să se mărite din nou. 

Se pare că a sosit timpul, cugetă ea, trântindu-se pe patul 
îngust, despărțit de al Carolei de masa de toaletă. Nu putea să 
continue la nesfârșit, amintindu-și de Jay și dragostea pe care o 
împărtășiseră odată. O parte din ea nu va uita niciodată nopțile 

minunate, când pasiunea făcuse să dispară orice altceva, mai puțin 
dorinţa de a dărui, de a primi... 

— Bună. Carole intră ca o vijelie în cabină, uitându-se cu un 
ochi critic la figura abătută a Toniei. De ce ești așa posomorâtă? 
Cumva contabilul nostru te-a lăsat pentru blonda fascinantă cazată 
pe puntea specială? Punându-și pe trupul atrăgător un halat de 
mătase, se îndreptă spre baia din cabină. Atâta timp cât își ține 
ghearele departe de tipul atrăgător pe care l-am zărit urcând la 
bord în ultimul minut, nu mă voi certa cu ea. Se zvonește că 
domnul Brownlea va fi cu ochii pe hârbul ăsta, intenţionând să-l 
cumpere. 

— Nu te deranjează că un străin este la bord, spionându-ne 
fiecare mișcare? 

Carole deschise ușa micului duș din baie. 

— Nu, dacă asta înseamnă să se facă unele schimbări, foarte 
necesare pe aici. Cum ar fi, să ne mute în apartamente unde apa 
este fierbinte, nu călâie, sau chiar rece și unde nu ești obligat să 
adormi în zgomotul motoarelor. 

— O visătoare. Toni zâmbi în direcţia ușii închise de la baie. 
Niciun om de afaceri, interesat în profit nu și-ar caza personalul în 
apartamente ca cele descrise de Carole. Plătind, pasagerii aveau 
întotdeauna pretenţii la confort, și așa era normal. Totuși, 
compania pierdea bani constant. 

Acest gând conducea spre un altul. Oare domnul Brownlea era 
genul de om care să aprecieze adevărata valoare a lui Aztec 
Queen? Existau persoane care veneau anual în croazieră pe 
bătrânul vas, preferând lipsa aglomerației și atitudinea 

prietenoasă a echipajului. Factori care se resimţeau foarte puţin în 
plan financiar. Jay, cu perspicacitatea lui de om de afaceri, ar 
aprecia-o. 

Oftând, Toni se ridică de pe pat. Dacă trebuia să se alăture 
echipajului pentru a-l impresiona pe domnul Brownlea cu 
valoarea vasului Queen, era mai bine să-și scoată din minte vreo 
comparaţie cu Jay. 

— ... Şi Sus... şi jos... și sus... şi jos... și... relaxaţi-vă. 

Toni se ridică, urmărindu-i revenind la poziţia de drepţi, 
lăsându-și ușuraţi braţele pe lângă corp, culoarea sănătoasă din 
obrajii lor dovedind beneficiul exerciţiilor efectuate. Pentru Toni 
nu era niciodată o corvoadă programul de gimnastică de 
dimineaţă. Carole însă era în formă seara, preferând să-și petreacă 
primele orele ale dimineţii în pat. 

— Scuzaţi-mă, domnişoară, se auzi lângă ea vocea stewardului 
englez al căpitanului Vance. Domnul căpitan Vance vă cheamă la 
el în apartament. 

— Acum? Toni se întoarse spre stewardul mititel și plin de zel. 

— Da, domnişoară. Vă așteaptă în camera de zi. 

— Oh. Bine, spune-i că vin imediat după ce mă schimb în 
uniformă. 

— lertaţi-mă domnişoară, dar domnul căpitan a spus să veniţi 
așa cum sunteţi. 

— Bine, roboţel. 

Voi fi acolo în două minute. 

Toni îşi încruntă sprâncenele, îngrijorată, urmărindu-l pe 
steward îndreptându-se către apartamentul căpitanului. Era ceva 

neobișnuit pentru căpitanul Vance, să cheme pe unul dintre 
angajaţi în apartamentul său, mai ales așa de dimineaţă. 

Hyram Vance, cu figura lui prietenoasă, foarte familiară ei, se 
îndrepta spre bar, când ea bătu la ușă, pășind în cameră. 

— Intră, Toni, o invită el, cu vocea lui răgușită. Îmi pare rău că 
te-am luat de la micul dejun, dar este ceva important. 

— Bănuiesc, replică Toni, îndreptându-se spre bar si 
turnându-și cafea într-o ceașcă. S-a întâmplat ceva, domnule 
căpitan? 

— Nu. Nu încă, cel puţin. Se duse lângă ea, întinzând automat 
mâna după o ceașcă de cafea. Poate ai auzit, Toni, continuă el, 
făcându-i semn să ia loc într-un fotoliu, că avem un pasager foarte 
important la bord. 

— Domnul Brownlea? întrebă ea, cu subtilitate. 

— Da. El... Reprezintă o companie care e posibil să fie 
interesată să investească în Queen. Făcu o pauză, apoi continuă, 
cu greutate: Nu este nevoie să-ți spun cât de important este, 
pentru continuarea călătoriilor, ca el să fie... plăcut impresionat 
de priceperea noastră, de buna impresie pe care am făcut-o în 
rândul pasagerilor noștri. 

— Desigur, domnule. Sunt sigură că sunt în asentimentul 
întregului echipaj, când afirm că vom face tot ce este posibil 
pentru... 

Vocea profundă îi întrerupse cuvintele bombastice. 

— Stiu că mă pot bizui pe echipaj, Toni. Numai că... oh, la 
naiba, sunt atâtea probleme cu vasul ăsta bătrân, încât nu văd ca 
cineva să-l considere o afacere profitabilă. 

— Domnule căpitan, în zilele noastre, oricine poate pleca 
într-o croazieră spre Mexic, pe un vas de un lux inimaginabil, și 
foarte mulți o fac. Dar nicăieri nu găsești ambianța, serviciile și 
distracţiile oferite de Aztec Queen. 

Hyram Vance râse pe înfundate. 

— M-ai convins, Toni. Tot ce trebuie să faci este să-l convingi pe 
domnul Brownlea. Te așteaptă în apartamentul lui, chiar acum. 

— Pe mine? 

— Dorește să stea de vorbă cu fiecare membru al personalului 
în parte, începând cu tine. Probabil a aflat deja că Boyd nu este în 
cea mai bună formă până după-amiază. 

Toni își termină cafeaua și se ridică în picioare. 

— Mă duc să mă schimb, spuse ea, coborându-și privirea pe 
treningul umed de transpiratie. 

— Nu, interveni căpitanul îngândurat. Cred că ar fi mai bine să 
te prezinţi în hainele de lucru. Așa va înțelege că membrii 
echipajului nu devin activi doar când începe să cânte orchestra. 

Toni încă nu era convinsă că treningul era o ţinută tocmai 
potrivită pentru un interviu, când bătu ușor în ușa apartamentului 
şase. S-ar fi simţit mult mai încrezătoare în uniforma alb cu roșu. 

O voce înăbușită, bărbătească, îi spuse să intre și, deschizând 
ușa, Toni pătrunse în luxosul apartament. Din baia spațioasă din 
stânga ei, auzi invitaţia de a se simți ca acasă. Zgomotul unui 
aparat electric de ras o lămuri ce făcea ocupantul apartamentului. 
Aşezându-se lângă fereastră, se întrebă iritată de ce bărbatul 
hotărâse să înceapă discuţiile cu echipajul, atât de devreme 
dimineaţa. 

Probabil domnul Brownlea era la fel de arogant ca toţi oamenii 
de afaceri de succes, pe care-i cunoscuse când era cu Jay. Siguri pe 
puterea pe care le-o ofereau banii, încrezători în propria lor 
invincibilitate. 

— Îmi pare rău că te-am făcut să aștepți, Antonia. 

Toni înlemni, privirea rămânându-i fixată pe albastrul 
oceanului din spatele ferestrei. Trebuie că înnebunise! Domnul 
Brownlea avea vocea lui Jay, rostindu-i numele întreg, așa cum 
numai el o făcuse vreodată. 

Îşi întoarse încet capul în direcţia din care se auzise vocea. 


Capitolul 2 


— Tu? 

Şocată, Toni cuprinse cu privirea trupul bine legat, părul des, 
negru și ochii cenușii, mai reci ca niciodată, în timp ce Jay intră în 
salon. 

— Se pare că mă așteptai. 

Vocea lui era la fel de fascinantă, ca întotdeauna. Toni şi umezi 
buzele care i se uscaseră brusc. 

— ÎL aşteptam pe domnul Brownlea. 

— Din păcate, domnul Brownlea n-a putut veni. Îi țin eu locul. 

Privirea plină de mirare a Toniei întâlni ochii cenușii 
prietenoși. Exista oare un domn Brownlea? Sau Jay, dintr-un motiv 
numai de el știut, se îmbarcase sub un nume fals? Odată ce şocul 
iniţial de a-l revedea pe Jay se atenuă un pic, Toni fu cuprinsă de 
o imensă dezamăgire. Căpitanul Vance se bazase pe sensibilizarea 
domnului Brownlea, salvând astfel Aztec Queen. Mintea analitică 


NU PIERDE SPERANȚA 19 


a lui Jay va cântări instantaneu argumentele pro și contra, așa cum 
o făcea în toate afacerile şi ea știa în care parte va inclina balanţa. 
În plus, vasele de agrement nu intrau în sfera lui de activitate. 

— De ce faci asta, Jay? întrebă ea cu o voce răgușită, clipind 
pentru a-și alunga lacrimile din ochii întunecaţi. 

Pentru un lung moment, el o privi cu atenţie, apoi spuse cu 
blândeţe. 

— Este chiar atât de important pentru tine? 

— Normal că este important! replică Toni, cu înflăcărare. 
Căpitanul Vance se gândea că domnul Brownlea putea să-și 
convingă compania să... cumpere Aztec Queen. 

— Întâmplător, Brownlea lucrează pentru mine. Ce te face să 
crezi că eu n-aș fi interesat să cumpăr? Jay îşi aprinse o ţigară și se 
aşeză pe pervazul ferestrei, lumina venită din spate făcând 
aproape imposibil de citit expresia de pe faţa lui. Se părea că-și 
reluase obiceiul la care renunţase în timpul mariajului lor, 
spunându-i că n-avea nevoie de nimic altceva, în afară de ea. 

— Tu? întrebă ea, pe un ton dispreţuitor. Tu n-ai cumpărat 
niciodată ceva fără să ai un profit substanţial. 

— Şi Queen, n-o poate face? 

— Ar putea, cu câteva îmbunătățiri. 

— Câteva? Jay râse batjocoritor. Din câte am văzut până acum, 
trebuie revizuită din chilă până în vârf, sau cum s-o spune în 
termeni nautici. 

— Dar merită, strigă Toni, mușcându-și buza. Jay, ai urcat la 
bord pentru a cerceta nava, sau ai avut, într-adevăr, vreun motiv 
ascuns? 

— Am avut mai multe motive, admise cu seninătate, fixându-și 
privirea pe vârful aprins al ţigării. În primul rând, să văd ce face 
soţia mea, fără mine. 

— Fac foarte bine şi, oricum, nu cred că mai este treaba ta. Ai 
divorțat de mine, îţi amintești? 

Toni nu mai văzuse vreodată pe cineva îngheţând, dar asta se 
întâmplă cu Jay. Singurul lucru care se mișca la el, era fumul 
albastru al țigării pe care o ţinea aproape de faţă. 

Apoi, lăsându-și mâna în jos, strivi ţigara în scrumiera de metal. 

— Tu n-ai fost niciodată divorțată, Toni. 

Eşti încă soţia mea. 

Nu mai exista niciun zgomot în salon, în afară de bătăile accel- 
erate ale inimii Toniei ce-i răsunau în urechi, făcând-o să uite de 
orice altceva. 

Foarte slab, auzi vocea fermă a lui Jay. 

— N-ai primit scrisoarea mea, în care-ţi spuneam că m-am 
răzgândit? 

Vino aici şi ia loc. 

Chiar și prin bluza groasă de trening, simţi căldura atingerii lui, 
când o ajută să se așeze într-un fotoliu, mângâind-o pe ceafă. 
Gestul o trezi la realitate, și Toni își ridică privirea uimită spre fața 
lui încordată. 

— Aia trebuie să fi fost... scrisoarea despre care mi-a spus 
mama, înainte de... a muri, se bâlbâi ea. Cea care a ars în 
incendiu. 

— Incendiu? Ce incendiu? 

Jay se așeză pe vine, lângă fotoliul ei. 

— Casa... a ars acum un an. Tata a... murit pe loc, dar mama 
mai era în viață când m-am întors în Seattle. Mi-a spus despre... 
scrisoarea de la avocaţi. Am crezut... Își îngropă faţa în mâini, 
încheind cu o voce înăbușită. Am crezut că era hotărârea de divorț. 

Jay o cuprinse cu brațele, ridicând-o din fotoliu, și o strânse cu 
putere la piept. 

— De ce nu mi-ai spus? gemu el, cu buzele lipite de părul ei. La 
naiba, dacă aș fi știut... 

Toni se desprinse din îmbrăţișare, nemulțumită că cedase cu 
atâta ușurință farmecului lui. 

— De ce să-ţi fi spus? întrebă cu amărăciune, ducându-se să se 
sprijine de batardou. Pe tine nu te-a interesat să vii să mă vezi... 
nici măcar pentru a-mi turna o minciună în legătură cu prezenţa 
Gloriei în camera ta, la miezul nopții. 

Jay o prinse de braţ cu atâta putere, încât Toni s-ar fi clătinat 
dacă n-ar fi tinut-o strâns de umeri. 

— De asta ai plecat? întrebă el, nevenindu-i să creadă. Din cauza 
Gloriei? Dacă Gloria se afla în camera mea la miezul nopții, se 
întâmpla doar în scop de afaceri. 

— Şi presupun că tu te răcoreai la duș după o ședință foarte 
fierbinte, nu? Ea ridică din sprâncene, batjocoritor. 

— Gloria n-a însemnat nimic pentru mine, cu mult înainte de 
căsătoria noastră, replică el printre dinți. 

Atunci, ca într-o scenă dintr-o comedie proastă, se auzi o scurtă 
bătaie în ușă și Gloria Powell intră în apartament. Zveltă, 
într-un costum-pantalon roșu, ajunse aproape de ușa dormitorului, 
fără să observe că Jay o tinea strâns de umeri pe Toni. 

— Jay, trebuie să-ţi repet că toată ideea asta este absolut... oh! 
Faţa i se imbujoră, devenindu-i apoi albă. Tu ești? 

— Da, eu, confirmă Toni cu hotărâre, îndepărtând mâinile lui 
Jay şi aruncându-i o privire dispreţuitoare, înainte de a se îndrepta 
spre ușă. Dar nu vreau să vă întrerup discuţia... de afaceri. 

Simţindu-se în dezavantaj în treningul transpirat, Toni părăsi 
apartamentul, pornind către liftul ce urma s-o ducă la cabina ei. 

Carol era încă sub plapumă. 

Șocul de a se fi întâlnit, nu numai cu Jay, dar şi cu femeia 
care-i destrămase căsnicia, îi creă o stare de deprimare. 

Pregătindu-se pentru micul dejun, făcu un duș scurt și se 
schimbă în uniformă, braţele bronzate contrastând izbitor cu albul 
tricoului fără mâneci. Uimitor, era doar puţin trecut de opt și 
jumătate când intră în sufrageria din centrul vasului, unde 
personalul avea rezervată o masă. 

De obicei, la prânz și la cină, la masa lor era mare veselie, 
generată în principal de subalternii Carolei și ai Toniei, dar acum, 
doar una dintre cele două asistente de la bord o salută pe Toni, 
când aceasta își ocupă locul la masă. 

— Bună, Toni, îi spuse Trudy Fleming, posomorâtă. Ce mai 
faci? 

— N-o să-ți vină să crezi, răspunse Toni cu tristeţe, făcându-i 
semn unui chelner, care veni imediat lângă ea. Grapefrut, pâine 
prăjită și cafea, te rog, Mario. 

Tânărul ridică din sprâncene. 

— Cu așa o dietă, domnişoară Morelli, n-o să vă găsiţi un bărbat 
demn de dumneavoastră. 

— Atunci, va trebui să mă mulțumesc cu mai puţin, glumi Toni, 
cu o seninătate care era departe de starea ei de spirit. 

De ce se hotărâse Jay să vină în croazieră pe Aztec Queen? 
Întrebarea o măcina. Nu putea să creadă că era serios interesat să 
cumpere bătrânul vas. După standardele majorităţii oamenilor de 
afaceri, acesta era ca proverbialul elefant alb, pe care ti-l dorești, 
dar este prea costisitor. Deci, altul trebuia să fie motivul lui Jay. 

Ea? În niciun caz, avusese destul timp la dispoziţie pentru o 
împăcare, dacă şi-ar fi dorit. Dar pe el nu-l interesase să vină după 
ea în Seattle. O lăsase să plece, ca și când nu mai reprezenta 
absolut nimic pentru el. Biletul pe care i-l lăsase nu-i trezise nici 
cea mai mică bănuială despre gelozia ce o rodea când se întreba, 
de câte ori plecase din braţele ei, direct în cele ale Gloriei. De fapt, 
cealaltă femeie petrecuse mai multe ore cu el, decât Toni, soția 
lui. 

Luând o linguriţă din sucul acidulat de grapefrut adus de 
Mario, Toniei îi reveni în minte faptul că încă mai era căsătorită cu 
Jay, că încă era soţia lui. 

Atât de mult timp crezuse că era o femeie liberă, divorțată, 
îndreptăţită să se gândească la un alt mariaj, încât gândul că, legal, 
încă era legată de Jay, o uluia. 

Legal. Ce însemna legea, când între un bărbat și o femeie nu 
mai exista nicio legătură sentimentală? Absolut nimic. Dispoziţiile 
lagale puteau fi combătute oricând. 

Totuși, oare era sinceră cu ea, negându-și bătăile accelerate ale 
inimii, când Jay o luase în braţe în salon? În acele câteva momente, 
pentru ei, timpul parcă se întorsese înapoi. Întreaga ei ființă 

tânjise să-i simtă trupul masculin explorând moliciunea caldă a 
trupului ei, să simtă dulcele triumf al posesiunii. 

Toni trânti cu zgomot lingurința în farfurie, împingând brusc 
scaunul în spate. 

— Te simţi bine, Toni? Scoasă din starea de apatie, Trudy privi 
neliniștită în jur. 

— Da, numai că nu... nu mi-e foarte foame în dimineaţa asta și 
tocmai mi-am amintit că trebuie să organizez competiţia de înot a 
copiilor. 

Cu această scuză improvizată, Toni părăsi sufrageria, 
trezindu-se, câteva minute mai târziu, în faţa biroului contabilului, 
fără să-şi amintească foarte bine ce căuta acolo. Marian Lester, 
ajutorul contabilului, o privi contrariată. Nu mai era niciun secret 
că Marian era interesată de Rick Warren și că Rick o aprecia, în 
principal, pentru calmul de care dădea dovadă în relaţiile cu 
clienţii mânioși, sau în situaţiile de criză, iminente într-o călătorie. 

— Rick este cu domnul căpitan, acum, îi spuse aceasta Toniei. 
Pot să te ajut cu ceva? 

Toni se uită pierdută la ea, apoi, cu un efort deosebit, își adună 
mințile. 

— Ăă... da. Aş dori o listă cu toţi copiii sub doisprezece ani, 
pentru concursul de înot de după-amiază. Poţi să-mi dai așa ceva? 

— Normal, îi răspunse Marian sec, ţinând cont că eu o voi 
dactilografia. 

Cu un aer arogant, porni spre un mic birou în care erau ţinute 
documentele vasului. În câteva minute se întoarse cu o hârtie 
dactilografiată cu posibilii participanţi la competiţie. 

— Mulţumesc foarte mult, spuse Toni, absentă, coborându-și 
privirea pe listă, când Rick Warren se opri lângă ea. 

— Bună, Toni, o salută acesta, pe un ton plin de afecţiune, care 
o făcu pe Marian să strângă din dinţi. Îţi pot fi de vreun folos? 

— Nu, mulțumesc, m-a ajutat Marian. 

Rick o urmă spre ușa de intrare în hol. 

— Ne vedem diseară, după cină? 

Nu era ceva neobișnuit pentru ea să facă seara o scurtă 
plimbare cu Rick pe punte, abordând, de obicei, un subiect foarte 
drag lui — debarcările de odinioară pe țărmurile Americii de Nord 
ale unor căpitani celebri, precum Valdez, Cook, Vancouver. În 
seara asta însă Toni știa că avea alte lucruri la care să se gândească. 

Lucruri precum prezenţa stânjenitoare a lui Jay pe puntea lux- 
uriantă de jos. Și Gloria... 

— Nu în seara asta, Rick, răspunse ea, pornind spre lift. 
Croaziera asta va fi diferită de celelalte, am impresia. 

Pentru ea, urma să fie. În momentul în care intră în sufragerie, 
era conștientă de starea tensionată în care se afla, stare care se 
amplifica pe măsură ce înainta printre mesele pasagerilor radiind 
de fericire, în drumul ei spre cea a echipajului. 

Părea inevitabil ca, odată ce-şi ocupase locul la masa rotundă, 
să nu-și plimbe privirea prin încăpere și să întâlnească ochii 
neprietenoși ai lui Jay, la masa căpitanului. 

După un lung moment, ochii îi sclipiră la femeia care-l ţinea 
posesiv de braț pe Jay. Gloria. 

Cinei tihnite îi urmă dansul, în holul frumos decorat de lângă 
salon. În afară de grupul de tineri care alesese discoteca de pe Sun 

Deck, majoritatea pasagerilor își petrecu cel puţin o oră în 
atmosfera de bună dispoziţie din salonul Bronze, unde se putea 
dansa pe ritmuri mai lente, între mini spectacolele de calitate, 
susținute de staruri foarte cunoscute ale scenei și ecranului. 

Prezenţa 'Toniei la această seară deosebită nu era absolut 
necesară, prin urmare, când Rick se aplecă la urechea ei şi-i spuse: 
"Nu vrei să iei o gură de aer?" se ridică bucuroasă și-l urmă pe 
puntea din fața holului. 

— Care-i atmosfera la masa ta, în croaziera asta? îl întrebă Toni, 
pășind alături de el pe punte. 

— Ca de obicei, mormăi Rick. Așa cum masa căpitanului era în 
centrul atenţiei, în Salonul Acapulco, la fel era şi masa 
contabilului, în salonul Mazatlan. Existând două sufragerii, toți 
pasagerii puteau lua masa în același timp. Două fete bătrâne, pline 
de speranţă, și două cupluri căsătorite de mult. 

— Cel puţin, de data asta nu vei mai avea probleme, îl tachină 
Toni, referindu-se la cele două fiice, deloc atrăgătoare, ale unui 
fanatic religios şi soţiei acestuia, cu care împărțise masa în ultima 
croazieră. Fetele făcuseră tot posibilul să-i facă viața imposibilă. 

— Nu voi mai avea nicio problemă dacă voi spune că mă 
aşteaptă o soție în port, spuse Rick foarte serios, prinzând-o de 
braţ şi trăgând-o lângă balustradă. Ştii că sunt nebun după tine, 
Toni. 

— Oh, Rick... Nepuntincioasă, Toni își fixă privirea în ochii lui 
albaștri. Ce putea să-i spună? Că fostul et soţ... nu, soțul ei... se 
afla la bord, şi că era la fel de atrasă de el ca atunci când era doar 
o puștoaică naivă care lucra în subordinea lui? 

Nu, ar fi fost culmea să-l lase pe Jay Stanford să intervină în 
viaţa ei, acum. O făcuse să sufere prea mult în trecut. 

— Arată-mi, Rick, spuse ea, lipindu-se brusc de trupul lui, 
arată-mi cât de nebun ești după mine. 

Rick îi răspunse, așa cum se aștepta, strângând-o în braţe şi 
sărutând-o cu afecţiune, o afecţiune care niciodată nu se va 
transforma în înflăcărarea lui Jay, când făcuseră dragoste. 

La naiba cu Jay! Oare nu va putea uita niciodată tulburarea pe 
care i-o provoca doar un simplu sărut al lui Jay? Având senzaţia că 
o umbră se mișcase în apropierea lor, se desprinse din 
îmbrăţișarea lui Rick, trecându-și mâna prin păr. Ce importanță 
avea dacă un pasager văzuse doi membri ai echipajului 
sărutându-se? Aproape toţi erau mult prea preocupaţi de propriile 
lor probleme, pentru a-i interesa și ale altora. 

— Încă ești înnebunită după bărbatul ăla al tău, o acuză Rick, 
fără menajamente. 

— Eu... Toni se întoarse brusc, uitându-se drept în ochii lui. 

— Nu poți accepta o legătură cu un alt bărbat, nu-i așa, Toni? 
Trebuie că era un tip grozav. 

— Era, spuse Toni calm, prinzându-se de balustradă şi 
fixându-și privirea pe marea întunecată. Numai că, întâmplător, nu 
era genul meu. 

Simţind mâna lui Rick pe umărul gol, își reprimă un tremur. 

— Care este genul tău, Toni? Cineva ca mine? Prinzând-o de 
braţ, Rick o întoarse cu faţa la el. 

— Nu ştiu, Rick, îi replică, nervoasă. Te rog... lasă-mă singură, 
acum. 

— Cu plăcere, răspunse acesta cu răceală, plecând de lângă ea. 

Toni îl urmări îndepărtându-se, apoi își întoarse capul spre 
marea înspumată. Când pasagerii se vor trezi dimineață, vor fi 
ancorati în Cabo San Lucas, cel mai sudic punct al peninsulei Baja. 
Toată ziua, bărcile vor face curse între vas și primul port de escală 
din itinerarul croazierei. 

De ce se întorsese Jay, să-i stârnească amintirile? Ea ar fi putut 
să-și găsească multumirea și fericirea alături de Rick. 

Jay se afla la bord doar de douăzeci și patru de ore, totuși 
distrusese o relaţie care ar fi putut să meargă bine. 

— Îl urăsc, murmură ea cu voce tare. 

Jos, în cabină, se foia neliniștită în pat, când Carole se furișă în 
încăpere cu mare grijă, poticnindu-se de măsuţa dintre paturi. 

— Nu-i nimic, Carole, spuse Toni, ridicându-se și aprinzând 
lampa de lângă ea. Nu dormeam. 

— Slavă Domnului. Carole își dezbrăcă rochia și se trânti pe 
patul ei. Cum se face că ești în pat, așa devreme? 

Două noaptea nu este chiar așa devreme, observă ea privind 
ceasul de pe masă. 

Ignorându-i răspunsul, Carole își scoase cerceii și lanţul de la 
gât şi le puse la loc pe masa de toaletă. 

— Am de gând să mă distrez de minune în croaziera asta, îi 
spuse lui Toni. Mike nu este un Adonis, dar este simpatic și va fi o 
plăcere să fiu cu el două săptămâni. 

— Mike? 

— Mike Parish, o lămuri Carole, punându-și cămașa de noapte 
și întinzându-se pe pat. Aproape acuzator, se întoarse să-i spună 

lui Toni: Este divorţat şi absolut singur. Cum de ţi-a scăpat, din 
punctul tău de observaţie, de sus? 

— Îmi pare rău, murmură Toni, amuzată. Probabil că s-a 
strecurat pe sub ochii mei de vultur. Cum este? 

Carole se opri din drumul spre baie. 

— Nu este urât, dar nici n-ar face senzaţie la Mister Univers. Nu 
se compară cu domnul Brownlea, desigur... care este de vis. Nu 
l-ai întâlnit încă? Din fericire, în acel moment, Carole dispăru în 
baie, Toni fiind scutită de a mai răspunde. 

În cursul zilei, o văzuse foarte puţin pe Carole şi acum se gân- 
dea că probabil era mai bine. Jay, evident, dorea să menţină mitul 
despre misteriorul domn Brownlea, având motivele lui. Era posi- 
bil, oare, ca el să fie interesat să cumpere și să repare vasul Queen? 
Ar fi o provocare, cu siguranță, și una diferită de tot ce experi- 
mentase până acum. Era greu de crezut că Jay se afla la bord pen- 
tru ea. 

O adusese cu el pe Gloria Powell, cel mai mare dușman al ei. 


Capitolul 3 


A doua zi dimineaţă, Toni fu chemată din nou în apartamentul 
şase, dar de data aceasta nu se mai îmbrăcă în uniformă, ci într-un 
şort alb şi un tricou bleu-pal fără umeri și cu un decolteu adânc la 
spate. Majoritatea pasagerilor plecaseră cu bărcile spre țărm, însă 
Toni se hotărâse să rămână la bord. Ultimul lucru pe care și l-ar fi 
dorit, era să-i întâlnească pe Jay și pe Gloria, în mica stațiune 
mexicană. 

— Sunt în timpul meu liber, îi spuse pe un ton sever lui Jay 
care, îmbrăcat la fel de lejer ca ea, deschise ușa apartamentului, la 
care ea bătuse cu putere. 

— Există vreun membru al echipajului care să aibă vreodată 
liber? o întrebă el, cu o răceală care o înfioră. De fapt, exact despre 
asta voiam să discutăm. Intră. 

Toni îl urmă resemnată până în salon, observând fără să vrea 
că numai Jay putea arăta atât de bine în șort. 

— Ai fost vreodată la Cabo San Lucas? întrebă aceasta, 
aruncându-și privirea pe fereastră spre orașul scăldat în razele 
soarelui. 

— Nu, din câte îmi amintesc, răspunse Jay, îndreptându-și 
privirea în aceeași direcție. Și sunt sigur că mi-aș aminti un loc cu 
un astfel de nume. 

— Se spune că este fantastic să pescuiești aici. Scoţi din 
adâncuri o mulțime de trofee minunate, pe care să le iei acasă şi 
să-ți decorezi peretii. 

El o fixă cu o privire dispreţuitoare. 

— Poţi să renunti la poveştile astea încântătoare ale directorului 
de croazieră, cât eşti aici. După cum ţi-am spus, vreau să discutăm 
despre protocol. 

— Protocol? 

Jay îşi vârî mâinile în buzunarele șortului, apropiindu-se de 
fereastră. 

— Seara trecută ai fost surprinsă, împreună cu un alt membru 
al echipajului, într-o — se opri, încruntându-se — într-o postură 
care solicita foarte puţin imaginaţia unui spectator. Ideea este să-i 
convingi pe pasageri să se gândească la o eventuală aventură 
romantică pe mare, nu pe membrii echipajului. 

Toni făcu ochii mari, nevenindu-i să creadă. Ce-l interesa pe el 
că...? Cu o voce înăbușită, spuse: 

— Dacă te referi la incidentul cu Rick Warren... 

— Exact la el mă refer, îi aruncă el iritat, întorcându-se spre ea 
şi fixând-o cu ochii lui cenușii, ca de oţel. Te afli aici ca să-ţi faci 
datoria, nu să produci dezgust pasagerilor. 

— Poftim? 

— Pe viitor nu va mai exista niciun fel de adulter, niciun fel de 
aventură amoroasă pe dunetă. Pentru simplu fapt că ești o femeie 
măritată şi... 

— Asta este ceva ce intentionez să remediez în clipa în care voi 
ajunge în Los Angeles, i-o tăie ea, furioasă. Un divorţ acum este 
doar o formalitate legală. Poţi să fii sigur că primul lucru pe 
care-l voi face, va fi să contactez un avocat! 

Jay ridică din sprâncene, afișând o nepăsare exasperantă. 

— Nu cred că vei face aşa ceva, Antonia. Eşti o fată miloasă, din 
câte îmi amintesc, și n-ai suporta să-i ai pe căpitan și echipajul pe 
conștiință. 

— Pe conștiință? Asta e o glumă! Spre deosebire de tine, eu 
n-am atâta putere. 

— Este posibil, spuse Jay zâmbind, atât de încrezător în sine, 
încât Toni îl privi cu suspiciune. De fapt, aș merge până într-acolo 
încât să afirm că soarta vasului, a căpitanului și a echipajului se află 
în mâinile tale. 

— Încetează cu prostiile, Jay. De ce nu spui adevăratul motiv 
pentru care ai venit în croaziera asta? Să fiu a naibii, dacă mă pot 
gândi la vreunul credibil. 

— Nu poti? întrebă el șoptit. Apropiindu-se de ea își trecu mâna 
încet peste conturul obrazului ei, făcând-o să tresară instinctiv la 
atingerea pe care, deși o aștepta, o și înspăimântă. Jay strânse din 
buze. 

— Foarte bine, o să-ţi spun de ce am venit. Am aflat unde 
lucrezi, începu el lipsit de entuziasm, ușoara lui ezitare 

spunându-i Toniei că probabil angajase câţiva detectivi particulari 
s-o caute, şi mi-am zis că situaţia asta trebuie să înceteze. Vreau să 
te întorci acasă cu mine, Toni, să fii din nou soţia mea. 

— Niciodată! Răspunsul fu absolut instantaneu, venind parcă 
din adâncul sufletului ei, unde păstra toată suferința îndurată. 
Șocul se transformă în furie, și privirea ochilor ei căprui se fixă în 
ochii lui insensibili. Prin urmare, ai ajuns să-ți rezolvi afacerile 
folosind șantajul, da? 

— În orice relaţie de afaceri există o fărâmă de șantaj, chiar și în 
relaţiile personale. 

— Asta a însemnat mariajul nostru pentru tine, nu-i așa? 
spuseToni, cu amărăciune, mutându-se lângă fereastră. O relaţie 
de afaceri. 

— Cred că ştii că nu este adevărat. Nu poţi avea o memorie atât 
de scurtă. 

— Am o memorie excelentă, îl contrazise ea, cu și mai mare 
amărăciune în glas. Îmi amintesc perfect toate acele zile și nopti 
fără de sfârșit, când soţul meu era mult mai interesat de călătorii 
și tranzacţii, decât să facă în așa fel încât mariajul nostru să fie unul 
reuşit. 

Toni îi simţi mâinile calde și tremurânde pe umerii goi. 

— Ti-am spus, la vremea aceea, că nu va fi aşa la nesfârșit, îi 
șopti el. Doi ani, ţi-am spus atunci, doar atât. Dar tu n-ai putut 
aştepta, nu-i așa, Toni? 

Mă voiai numai pentru tine, într-o perioadă când, pur și 
simplu, nu era posibil. 

— Şi acum este posibil, asta vrei să spui? 

— Asta vreau să spun. De acum înainte, afacerile mele se 
derulează de la sine, trebuie doar să le supraveghez. Vom avea 
timp pentru tot ceea ce doreai să faci, şi să avem... un copil. 

Toni se uită la el, furioasă. 

— Să nu îndrăznești să mă mituiești cu o astfel de promisiune. 
Când mi-am dorit un copil, pe care să-l iubesc şi de care să am 
grijă, n-ai fost de acord. Acum este prea târziu pentru toate astea, 
Jay. 

— Asta crezi? Jay o trase spre el, scrutându-i cu privirea fața 
palidă. Asta crezi, Toni? 

Cu disperare, Toni realiză că furia ce o cuprinsese doar cu un 
moment înainte, dispăru, când îi simţi parfumul familiar al 
trupului ieșit recent de sub duș și răsuflarea caldă pe faţă. 

— Nu, protestă ea, dar chiar și pentru urechile ei, sunetul era 
departe de a fi convingător. Jay ignoră protestul lipsit de vlagă, 
lipindu-și buzele de ale ei... și ea se simți pierdută. 

Gura lui păru să aibă puterea unui șoc electric, deschizând 
porțile amintirilor, invadându-i simţurile cu binecunoscuta 
pasiune dintre ei. Niciodată nu fusese nevoie de mai mult decât o 
atingere, o mângâiere, sau un sărut, pentru a aprinde, în oricare 
din ei, flacăra dorinţei. 

Instinctiv, ca o floare care se deschide sub soare, Toni își 
depărtă buzele. 

Câteva momente mai târziu, o voce tunătoare îi răsună în ure- 
chi. 

— Ai o gură ca de catifea, Antonia, și un trup făcut pentru 
dragoste. 

Parcă pentru a-și demonstra spusele, Jay își strecură mâinile 
sub tricoul ei de bumbac, cuprinzându-i sânii frumos modelaţi. 
Atingerea îi tăie Toniei respiraţia, conștiința ei oscilând între 
dorinţă și teamă. Teama că va ceda din nou atracției lui, că își va 
relua rolul de soţie neglijată, în timp ce Jay va continua să-și 
urmărească propriile interese. 

Nu, își spuse categoric, smulgându-se din braţele lui și 
îndepărtându-se, trăgându-și tricoul peste sânii goi, într-un gest 
instinctiv. Nu-i va da încă o dată ocazia să facă asta. 

— Toni? 

N-are niciun rost, Jay, spuse ea gâfâind, nu vreau să mai trec 
prin ce-am trecut. 

Jay o prinse de braţ, întorcând-o cu faţa la el. 

— Ce naiba vrei să spui? Ti-am spus că lucrurile vor sta altfel, de 
acum încolo. Nu mă crezi? 

— Cred că asta gândești în momentul ăsta, Jay, dar mă vei 
azvârli ca pe un ziar vechi, dacă va apărea vreo problemă în 
afacerile tale. 

Jay îşi trecu mâna tremurândă prin părul scurt și des. 

— Dacă aş face-o, ar fi numai pentru a asigura viitorul nostru. 

— Viitorul tău, îl corectă ea, mărind distanţa dintre ei. Al meu 
se îndreaptă acum în altă direcție. 

— Cu stimabilul contabil? 

— Cel putin, cu el ştiu cum va fi. Voi avea o viaţă normală şi 
liniştită, alături de Rick. 

— Serios? Cu un bărbat care stă pe mare nouăzeci și cinci la sută 
din timp? Jay se încruntă. Sau, asta este ideea, nu? 

Un bărbat pe care-l interesează mai mult vasul decât patul. 

Toni își simți obrajii cuprinși de flăcări. Nu asta-i venea și ei în 
minte, de fiecare dată când se gândea serios să se mărite cu Rick? 
Un om Simplu și nepretenţios, care probabil îi va dărui copii, 
pentru a idealiza dragostea pe care o simţise odată faţă de un 
bărbat ca de oţel. Abia acum, sub ochiul critic al lui Jay, Toni 
realiză cât de egoistă era. Rick merita mai mult. Însă, înainte să 
deschidă gura, Jay luă iniţiativa. 

— Dar să lăsăm teoriile, spuse acesta, cu brutalitate. Dacă nu 
vrei ca vechitura asta și echipajul ei să fie date uitării, vei accepta 
condiţiile mele. 

— Şi anume? întrebă ea șoptit. 

— Să-i dai papucii lui Rick și să reiei relaţiile cu mine, ca soţie a 
mea. 

Toni își fixă privirea, plină de curiozitate, în ochii lui. 

— De ce faci asta, Jay? Te cunosc foarte bine, trebuie să ai un 
scop. 

— Să zicem că vreau să te salvez de la o soartă mai rea decât 
moartea, așa cum va fi mariajul tău cu Rick. El nu este făcut pentru 
o femeie pasională ca tine. 

Toni ignoră remarca. 

— Nu pot să apar acum, brusc, și să le spun, căpitanului Vance 
și celorlalți, că de fapt nu sunt divorțată. Și culmea, pentru a pune 
vârf la toate, că misteriosul domn Brownlea, din apartamentul 
şase, nu este altcineva decât Jason Stanford, soţul meu! 

— Foarte bine, conchise Jay în stilu-i caracteristic, nu trebuie să 
le spui că sunt soţul tău. Și întâmplător, deocamdată îmi convine 

să nu ştie cineva cine sunt. Le poți spune că, brusc, te-ai 
îndrăgostit nebunește de domnul Brownlea și el de tine. Ce zici? 

Toni își ridică privirea, iritată. 

— Fi ştiu că nu sunt genul să mă îndrăgostesc brusc de cineva, 
mai ales de omul care are puterea să pună pe picioare sau să 
distrugă Aztec Queen. 

— Poate te vor privi ca pe o eroină, atunci, una care ar merge 
până-n pânzele albe pentru a salva bătrânul vas, spuse el cu 
viclenie. 

Toni strânse din buze. 

— Te aştepţi să mă întorc la tine, pur și simplu ca și când nimic 
nu s-ar fi întâmplat? 

— Exact, confirmă Jay. 

— Şi Gloria? Nu așteaptă să-i acorzi toată atenţia, în călătoria 
asta spre pitorescul Mexico? Am realizat, din surprinderea ei când 
m-a văzut, că habar n-avea că lucrez pe Queen. Brusc, Toni făcu 
ochii mari, semn că se luminase. Sau, asta ai și urmărit, nu? Ai 
venit în croaziera asta pentru a o concedia pe Gloria, folosindu-mă 
ca pe o baricadă. 

Probabil, în cele din urmă te-a strâns cu ușa, ca să scapi de 
mine și să faci din ea o femeie onorabilă, nu-i așa? 

— Nu s-a pus niciodată problema unei căsătorii între Gloria şi 
mine, răspunse el cu fermitate, scoțând pachetul de ţigări din 
buzunar. 

În timp ce-și aprindea una, Toni continuă cu supoziţiile. 

— De ce ai stopat brusc formalităţile de divorț? 

— Mi-a fost util, în momentul acela. 

— Sunt convinsă, îl ironiză ea, simțindu-se profund rănită de 
ceea ce realizase. De când îi spusese că încă mai era soţia lui, în 
sufletul ei începuse să pâlpâie un licăr de speranță, speranţa că el 
se răzeândise în privinţa divorțului pentru că nu putuse suporta o 
ruptură definitivă între ei. Acum, află că se înșelase. 

— Gloria este perfectă ca amantă, îl întărâtă ea, dar n-o vezi 
jucând rolul soţiei supuse, așteptându-te cu mâncarea caldă, așa 
cum făceam eu, să vii acasă doar atunci când îţi permitea timpul. 
Ea ar fi o nevastă foarte pretențioasă, nu-i așa, Jay? 

— Încetează, Toni, interveni Jay, pe un ton plictisit. Nu știi 
nimic despre contribuţia Gloriei în companie. Și da, la naiba, a 
fost mereu prezentă, când am avut nevoie de ea. Să nuci 
imaginezi că n-am avut nevoie de inteligența unei femei, de multe 
ori, cât am fost căsătoriţi, dar n-am profitat de asta vreodată. 
Încrederea n-a fost niciodată punctul tău forte. 

— Nici naivitatea, replică Toni, scurt, făcând câţiva pași spre 
ușă. Trebuie să ies de aici, mormăi, mai mult pentru sine. 

— Poţi să-mi dai răspunsul la cină, unde vei fi invitata mea. 

— Nu pe vas, îi aruncă ea peste umăr. Membrilor echipajului nu 
le este permis să se amestece cu pasagerii. 

Jay îşi ridică o sprânceană, cu sarcasm. 

— Mă îndoiesc că domnul căpitan Vance îmi va refuza, tocmai 
mie, plăcerea minunatei tale companii. Acel "tocmai mie" o făcu 
pe Toni să strângă din dinți, la gândul că, probabil, căpitanul va 
accepta orice pentru a-l mulțumi pe domnul Brownlea. Dar, am 
putea mânca și undeva pe țărm. Tu trebuie să cunoşti cele mai 
bune locuri, de-acum. 

— Normal. Toni îi aruncă o privire cu coada ochiului. Regulile 
sunt valabile numai la bord, şi în nicio croazieră n-a fost lipsă de 
bărbaţi neînsoțiți. 

— Presupun că există totuși o limită, spuse el nepăsător, ca şi 
când ar fi discutat despre preţul bananelor. Vreau să spun că după 
o seară romantică pe țărm, cuplurile se despart la intrarea pe 
pasarelă. 

Toni se forță să-i imite râsul Carolei și reproduse cuvintele pe 
care le auzise de multe ori de la colega ei de cameră. 

— Când te întorci înainte de ivirea zorilor, cui îi pasă în ce 
cabină te descalţi? 

— Înţeleg. Bine. Jay își frecă mâinile. Ce zici, ne întâlnim la 
șapte în locul de unde pleacă bărcile spre oraș? 

— Am de ales? 

— Nu. Am vrut doar să fiu politicos. 

Fără vreun alt cuvânt, Toni ieși trântind cu putere ușa în urma 
ei, ignorând liniștea din zona greu accesibilă a vasului, când un 
steward scoase capul din cabina însoţitorilor de bord. Toni îl 
recunoscu pe Pearson, un englez cu mai puţin tact și discreţie 
decât stewardul căpitanului. 

Figura lui Pearson arăta mult interes. Cu siguranță, ştia din ce 
apartament iesise Toni, și că bărbatul înregistrat ca Brownlea tre- 
buia tratat cu menajamente. 

— S-a întâmplat ceva, domnişoară? 

— Nu. Mi-a scăpat ușa din mână. 

Stewardul continuă să se uite după ea, plin de curiozitate, și 
Toni era convinsă că până seara toţi urmau să afle că între ea și 

importantul pasager avusese loc o ceartă grozavă. "Am văzut-o cu 
ochii mei” parcă îl auzea Toni spunând, "și categoric, el a 
aruncat-o afară și a trântit ușa în urma ei". 

Grăbindu-se către biroul colegilor de jos, Toni ridică din 
umeri, socotind că n-avea nicio importanță, întrucât chiar în 
aceeași seară va fi văzută cinând cu Jay în Cabo San Lucas de 
aproape o sută de pasageri, nu numai de câţiva membri ai 
echipajului. 

Muzica de dans era dulce și feerică. Cina, preparată, atât în stil 
mexican cât şi în stil american, fusese minunată. 

Totul fusese pregătit pentru o seară romantică, şi Toni îşi dori 
să se poată întoarce cu un an, doi în urmă, la primele luni ale 
căsătoriei cu Jay. Dacă ar fi cunoscut atunci aceste preţioase 
momente de relaxare pe mare, pulsul vieţii vibrante din Mexic... 

Mâna i se strânse pe mâneca de bumbac a cămășii lui Jay. Ar fi 
fost minunat. Acum, era prea târziu. Viaţa lui Jay era planificată 
după propriile lui interese, și niciunul din planurile acestuia nu 
luase vreodată în calcul sentimentele ei, dorinţele ei. Încă de la 
început, ea rămăsese în umbră. Niciodată n-ar putea fi altfel cu Jay, 
în ciuda promisiunilor că pe viitor rolul lui în afaceri va fi doar de 
supraveghetor. A se întoarce la el ca soţie, n-ar însemna mai mult 
decât aceeași suferinţă. Și asta n-ar mai putea suporta. 

— Oh, Toni! se auzi vocea plină de surprindere a Carolei, care 
dansa cu atleticul Mike, ochii ei albaștri devorând chipul frumos al 
lui Jay. N-ai spus că vii aici, în seara asta. 

— Nici tu, replică Toni sec recunoscătoare lui Jay, care din 
câteva mișcări, în ritmul muzicii, o depărtă de curioasa Carole. 

Întâlnirea în cabina lor, la ora șase, fusese scurtă, amândouă 
grăbindu-se să facă duș și să se transforme în frumusețile radioase 
ale serii. Că reușiseră, se vedea în privirea plină de adoraţie a lui 
Mike, în felul în care mâna lui Jay se mișca încet pe spatele gol, 
oprindu-se pe pielea catifelată a gâtului ei. 

Jay întotdeauna făcea asta, gândi ea visătoare, adunându-și 
forțele pentru a se concentra la ceea ce-i șoptea la ureche. 

— Îţi aminteşti săptămâna aia pe lac, la casa de la ţară? Când am 
completat masa sărăcăcioasă cu pește din lac? 

Toni își luă capul de pe umărul lui, indignată. 

— Nu cred! Dacă ar fi trebuit să ne bazăm pe ceea ce pescuiai 
tu, am fi murit de foame! 

— Oh, mă rog, nu-mi amintesc prea bine perioada aia. 
Zâmbetul îi pieri brusc, când îi puse capul la loc pe umărul lui, 
șoptindu-i: Dar îmi amintesc foarte limpede cum am făcut 
dragoste pe plajă, cu apa clipocind la picioare. 

Toni închise ochii, neputincioasă, copleșită de intensitatea 
dorinţei ce o făcu să se lipească și mai strâns de trupul lui Jay. Cât 
de bine își amintea de pasiunea nestăpânită ce-i lăsase gâfâind pe 
nisip. Apoi, dimineața... 

— Şi dimineaţa următoare te-au chemat colegii la serviciu, nu-i 
aşa? Nu, nu colegii — Gloria. 

N-am putut fi nici măcar o săptămână singuri. Era oare un 
sacrificiu chiar atât de mare? O amărâtă de săptămână, într-un an 
întreg? 

— Era vorba de o afacere importantă, dragă. Gloria a făcut ceea 
ce a crezut că era mai bine. 

Toni se desprinse din îmbrăţișarea lui şi porni, legănându-se 
ușor, spre masa lor. Jay își imagină probabil că pașii ei nesiguri se 
datorau vinului băut. Dar nu era așa. Toate traumele vechi se 
năpustiseră din nou asupra ei, cufundând-o într-o suferință pe 
care o simţise deja până în adâncul sufletului. 

— Vreau să mă întorc pe vas. 

— Hai să bem o cafea mai întâi. Jay făcu semn unui chelner. 
Toni își bău cafeaua, care-i limpezi mintea suficient pentru a 
realiza că Jay o manipula din nou. 

Mustrându-se pentru nebunia de a-l lăsa să creadă că își făcuse 
un obicei din a reveni târziu pe vas și a se descălța în cabina 
oricărui bărbat cu care se întâmpla să fie, mintea începu să-i 
lucreze cu repeziciune. Cunoștea fiecare colţișor de pe Queen, 
deci va fi simplu să scape de Jay, când ajungeau la bord. 

Asta va fi simplu, da. Greu va fi să lupte împotriva propriilor 
instincte, de a-l însoţi de bunăvoie pe Jay în apartamentul lui, de 
a simţi din nou cădura trupului încordat, mângâierea brațelor lui 
puternice. E, cu siguranță, își dorea asta și Dumnezeu era martor, 
şi ea își dorea. 

Dar cum va fi după aceea, când afacerile îl vor face din nou 
s-o dea deoparte, ca pe o jucărie cu care te joci doar când ai chef? 

Toni își indreptă privirea spre luminile de pe vas, care se tot 
apropiau. Era plăcut să simtă căldura trupului lui Jay lipit de ea, 
braţele lui înconjurându-i protector talia. Dacă măcar... Dacă 
măcar... 

Întreaga ei viață părea să se fi învârtit în jurul acestor două 
cuvinte nostalgice. Cuvinte fără rost, exprimând lucruri care ar fi 

putut să se întâmple și totuși nu s-au întâmplat niciodată. Exact ca 
un leopard care n-avea puterea să-și schimbe petele, Jay era 
incapabil să renunţe la pasiunea vieţii lui, afacerile. Va exista 
întotdeauna o afacere care să-i capteze interesul. 

— Fac o înţelegere cu tine, spuse Toni, pornind în fugă spre 
treptele înalte ce urcau la bord, pe partea laterală a vasului. Dacă 
mă găsești, mă ai. 

— Toni? 

Disperarea din vocea lui fu ca un imbold pentru picioarele ei, 
care-și urmară drumul familiar, în sus pe scări, până pe punte, 
oprindu-se în spatele coșului din faţă. Spaţiul de acolo era 
rezervat echipajului pentru pauze, și era puţin probabil ca Jay s-o 
găsească acolo. 

Îi părea bine, sau rău? Nodul ce i se pusese brusc în stomac îi 
spuse că-i părea rău... foarte rău. 


Capitolul 4 


A doua zi dimineaţă se trezi înainte de șase, surprinsă că 
dormise atât de bine. Patul Carolei era neatins, semn că aceasta 
petrescuse noaptea cu Mike. Din putinul pe care i-l spusese 
Carole despre mariajul ei, Toni înţelesese aversiunea tinerei față 
de căsătorie. 

Totuși, Carole era oare cu adevărat fericită, trecând de la un 
bărbat la altul, dintr-un pat într-altul? Ridicând din umeri, Toni 
intră în baie. La urma urmei, nu era treaba ei. 

Motoarele vasului porniseră deja când își făcu apariţia pe 
punte, câteva minute mai târziu, îmbrăcată pentru ora de 
gimnastică. Era o înțelegere tacită între ea și Carole, ca Toni să facă 
exerciţiile cu entuziaștii, la o oră la care Carole prefera să viseze 
încă. 

Toniei îi plăcea să se scoale devreme, așa că n-o deranja și, în 
plus, avea o oră sau două libere după-amiaza. 

Cabo San Lucas dispăruse, după ieşirea din golf, și Toni se 
duse să se servească din cafeaua pusă la dispoziţie pentru 
pasagerii matinali. 

Marian Lester, adjuncta contabilului, își turna o ceașcă de cafea 
din ibricul imens. 

— Oh, tu ești! 

Considerând că era prea devreme pentru a-și pierde timpul cu 
o înfruntare voalată, Toni își umplu ceașca și o urmă pe cealaltă 
fată la una dintre mesele de pe punte. 

— Mi-e teamă că fac parte dintre cei care sunt în cea mai bună 
formă dimineaţa devreme, spuse ea cu un zâmbet trist, 
punându-și cafeaua pe partea opusă Marianei și trăgându-și un 
scaun. 

Marian își fixă privirea în ceașca pe care începu automat s-o 
rotească. 

— Mă gândeam că vei fi... ocupată cu altceva, în dimineaţa asta. 

— Serios? Ce te face să crezi asta? 

— Frai cu domnul Brownlea, aseară. Marion luă o gură bună de 
cafea. Eu și pe Rick te-am văzut. 

Toni făcu ochii mari de uimire. Nu pentru că Marian o văzuse 
cu Jay, ci pentru că aceasta fusese cu Rick. Deodată, îi trecu prin 
gând că Rick și Marian formau un cuplu perfect. Erau același gen, 
de o moralitate ireproşabilă și... da, cu aceleași concepţii despre 
viaţă. 

— Ai fost cu Rick aseară? 

— Este vreo problemă? sări să se apere Marian . 

— Nu, normal că nu. Mă bucur că ai fost cu el. 

— Mulţumesc, Doamnă Generozitate, îi aruncă tânăra, cu 
acreală. Bănuiesc că pentru cineva ca tine nu înseamnă nimic să 
dea papucii unui bărbat, când un altul mai bogat apare la orizont. 

— Nu este aşa, Marian. Niciodată n-a fost ceva serios între mine 
și Rick. 

— Încearcă să-l convingi pe el asta! Toată seara s-a străduit să 
arate că se distrează în compania mea, dar pot să-ți spun că era ros 
de gelozie. Mi-a acordat aceeași atenţie pe care i-o acorzi unei 
fosile! 

Toni se uită uimită în ochii celeilalte fete. Putea fi atrăgătoare, 
dacă ar fi acordat puţină atenţie înfățișării sale, dacă ar fi cunoscut 
câte ceva despre șiretlicurile feminine. 

— Marian, eu... eu ţin foarte mult la Rick. Este un tip minunat, 
bun, politicos, tot ce-și poate dori o fată, dar... Toni își fixă 
privirea în ceașca de cafea. Vezi tu... eu sunt încă îndrăgostită de 
soțul meu și niciodată n-aș putea iubi un alt bărbat, așa cum îl 
iubesc pe el. 

Apoi, spre surprinderea ei, Marian spuse: 

— Cred că știu ce vrei să spui. Și eu aș simţi la fel, dacă aș fi 
căsătorită cu Rick şi... oh, la naiba! De ce am spus așa ceva? 

— Pentru că asta simţi, bănuiesc, răspunse Toni, trecându-și 
privirea peste faţa și părul fetei. Este uimitor, câtă încredere în 
sine poate da unei femei o coafură nouă și puţin ruj pe buze. De 
ce nu încerci? 

— N-aș şti de unde să încep, spuse Marian, cu mâhnire. 

— Poate că nu, dar Donna de la salonul de înfrumusețare ştie 
foarte multe despre păr, iar eu te-aş putea ajuta cu machiajul. 


NU PIERDE SPERANȚA 47 


Marian o privi cu suspiciune. 

— De ce ai face-o? 

— Pur și simplu, mă gândesc că Rick merită pe cineva ca tine, o 
fată care-l iubește cu adevărat. 

— O să mă mai gândesc, spuse Marian brusc, ridicându-se, fără 
vreun alt cuvânt, să-și ducă ceașca goală pe masa de serviciu. 

Toni ridică din umeri, spunându-și în gând: n-ar trebui să mă 
aştept la miracole — și n-ar trebui să încerc să planific viaţa altora, 
în locul lor. Rămase pe loc încă vreo două minute, ascultând 
valurile spărgându-se de vasul Queen care-și urma cursul către 
următoarea oprire, Mazatlan. 

Se plănuiseră câteva petreceri pe plajă, ea şi Carole urmând să 
supravegheze două dintre ele. Asta nu era absolut necesar, dar 
căpitanului Vance îi plăcea să aibă pe cineva la țărm, pentru ca 
lucrurile să meargă cât mai bine. 

Mai mulți pasageri ieșiseră deja pe punte și Toni schimbă 
câteva amabilităţi cu unii dintre ei, în drumul spre puntea însorită 
de jos. 

Grupul ei de gimnastică era strâns în spaţiul dintre coșuri. 
Dându-și jos jacheta de la trening, Toni luă poziția de drepți în 
fața lor şi, adresându-le un zâmbet fermecător, spuse: 

— Bună dimineaţa! Și felicitări că aţi reuşit să vă ridicaţi din pat! 
Să începem cu câteva exerciții de încălzire. 

Ora evoluă cu exerciţii din ce în ce mai dificile, până când un 
texan între două vârste interveni gâfâind: 

— Drăguţă, dacă ... n-ai fi ... o fată atât de frumoasă ... n-aș mai 
face așa ceva ... niciodată. 

— Oh, haideţi, domnule Branch, replică Toni, suntem abia la 
încălzire. 

— Ei bine, spuse el tărăgănat, relaxându-și picioarele lungi, oi fi 
tu frumoasă, dar mă îndoiesc că mă voi încălzi mai mult decât 
sunt. 

Grupul își pierduse deja tragerea de inimă, și Toni încheie 
lecţia, amintindu-le, în timp ce ei porniră spre micul dejun: 

— Nu vom mai ţine ore de gimnastică până după Mazatlan, dar 
voi fi foarte bucuroasă să ne întâlnim atunci. 

Rămasă singură, se îndreptă spre locul unde-și lăsase jacheta, 
când auzi o voce ironică, strigând de pe puntea de sus: 

— Nu-ţi face iluzii că vei mai prinde din nou vreunul dintre 
leneșii ăia! 

Ridicându-și privirea, Toni îl văzu pe Jay la balustrada punţii 
Bridge. După un moment de ezitare, îi aruncă scurt: 

— Mă îndoiesc că domnuli căpitan Vance va fi încântat să afle că 
i-ai făcut pasagerii "leneşi" — și, cel puţin, au avut curajul să se 
ridice din pat și să iasă pe punte, dimineaţa asta! 

— Dacă este o ironie la adresa mea, este nejustificată, căci am 
făcut cincizeci de flotări, până la șapte. 

— Felicitări, îi spuse Toni cu o voce acră. 

Jay se menţinuse întotdeauna într-o formă excelentă, în ciuda 
foarte puţinului timp liber pe care-l avea. Sala de sport pe care o 
amenajase în subsolul clădirii Stanford era folosită de el mai mult 
decât oricine altcineva, și-și încuraja și pe angajaţi s-o facă. 

— Acum, Scuză-mă, spuse ea cu un suav sarcasm, mă duc să iau 
micul dejun. 


NU PIERDE SPERANȚA 49 


— Ia-l cu mine. 

— Nu, mulţumesc, mănânc la masa personalului. Jay? Vocea îi 
deveni aproape un țipăt, când el își trecu un picior peste 
balustradă, se prinse cu mâinile de ea, lăsându-și trupul să atârne 
între cele două punti. Ce ai de gând să faci? 

Ochii i se măriră de spaimă, câteva secunde mai târziu, când el 
sări pe punte, drept în faţa ei, cu ochii sclipindu-i de satisfacţie. 

— Nu fi atât de îngrijorată, iubito, a fost doar o mică săritură. 

Toniei i se tăie respiraţia de mânie. 

— N-ai decât să faci circ pe toată puntea, din partea mea. Numai 
că bătrânul Queen n-are nevoie de o astfel de reclamă. 

Jay se încruntă. 

— Eşti meschină. Nu erai așa. 

— Am învăţat să fiu, din proprie experienţă. Toni încercă să 
treacă pe lângă el. Acum, te rog să mă scuzi, am foarte multă 
treabă în dimineaţa asta. 

— Toni, stai. El o prinse de braț. Vreau să vorbesc cu tine 
despre seara trecută, și despre alte lucruri. 

— Ai spus tot ce aveai de spus la tine în cabină, ieri. Toni își 
eliberă braţul din strânsoarea mâinii lui. Și tot ce-ai spus s-a 
rezumat la un şantaj. Tu ești cel care a devenit meschin, Jay. 

Ochii lui deveniră parcă două bare subţiri de oțel. 

— Puteam să fiu meschin seara trecută, după ce ai fugit de 
mine, dar n-am fost, nu-i așa? 

— Asta numai pentru că n-ai ştiut unde sunt! 

— Oare? o întrebă el șoptit, prinzând-o de mijloc. Vrei să-ţi arăt 
unde ai fost? 


50 ELISABETH BONTEMPS 


Fără menajamente, o trase în spatele unuia din coșuri, în 
spațiul rezervat echipajului. 

— Ei bine? întrebă el rânjind. 

Toni se încruntă, întorcându-și privirea spre spate. Erau 
complet feriţi de ochii lumii. 

— Dar cum...? 

— Să nu crezi că mi-am pierdut timpul lenevind. Ar trebui să-ţi 
amintești cât mă gândesc înainte de a investi banii în ceva. 
Probabil știu mai multe despre planul vasului ăsta decât tine. 

— De asta nu mă îndoiesc! Toni își ridică privirea spre el. 
Semnele de încordare din jurul ochilor și ai gurii existau încă, dar 
parcă erau mai puţin evidente ca atunci când urcase la bord. 

— Dacă... ai știut unde sunt, de ce n-ai...? 

— De ce n-am venit după tine, să te iau cu forța? o completă el 
sarcastic, apoi continuă cu o voce blândă. Pentru că nu așa vreau 
să se petreacă lucrurile între noi. N-am folosit niciodată forţa și 
n-o voi face nici acum. Și știu că nici nu va fi nevoie. 

— Eşti foarte sigur de tine, nu-i aşa? 

— În ceea ce te priveşte, da. Braţele lui o înconjurară, 
trăgându-i trupul fără vlagă spre el. Coborându-și privirea pe faţa 
ei, îi spuse, cu un glas răgușit: 

— Vrei să-ţi arăt şi asta? 

Toni fu incapabilă să reziste presiunii trupului lui încordat și se 
forță să-şi ridice capul pentru a întâlni gura lui Jay. 

Buzele lui se mișcară încet, stăruitor, dezarmând-o complet, 
stârnind vechea pasiune care, acum era convinsă, va exista 
întotdeauna între ei. 

— Jay... şopti Toni cu o voce tremurândă, punându-și fruntea 
pe pieptul lui. N-aş...n-aş mai putea să trec din nou prin ce am 
trecut. 

Se părea că Jay ştia ce voise să spună. Prinzând-o de bărbie, o 
forţă să se uite în ochii lui. 

— Ti-am spus, nu va mai fi nevoie. Știu, a fost dureros pentru 
tine, iubito, dar n-am avut ce face... atunci. Acum, lucrurile merg 
strună și am de gând să fiu numai al tău. 

— Cum o să fie posibil, Jay? Afacerile sunt viaţa ta, ai muri fără 
ele. 

— Tu ești viaţa mea... și am să-ţi dovedesc asta. Nu, lasă-mă să 
termin. Fac o înţelegere cu tine, spuse Jay, ridiculizând cuvintele 
ei de seara trecută. Nu-ţi voi cere să-mi faci vreo promisiune, până 
când vei fi pregătită. Singurul lucru pe care ţi-l cer este să uiţi 
trecutul și să mă lași să te cuceresc din nou. Vei face asta? 

Toni înghiţi în sec. 

Emoţia puternică o lăsă fără cuvinte. Dar tot ce conta era că Jay 
o dorea, că spusese "Tu ești viaţa mea", ca și când ar fi fost convins 
de asta. 

El o sărută din nou, parcă pentru a întări cele spuse, apoi 
prinzându-i cu mâna bluza de trening, înjură încet, înainte de a 
spune: 

— Ăsta trebuie să fie cel mai nesuferit articol de îmbrăcăminte, 
pentru un bărbat. 

Toni izbucni în râs. 

— A fost conceput de o femeie, pentru a-i descuraja pe masculii 
prădători. 

Devenind brusc serios, Jay îi îndepărtă o șuviţă de păr de pe 
frunte. 

— Să nu încerci să mă mai descurajezi... te rog. 

Toni scutură din cap, ochii strălucindu-i de o imensă fericire. 
Dacă Jay sesizase ezitarea din spatele acelei fericiri, o ignorase, 
căci se aplecă și o sărută uşor pe vârful nasului. 

— Bine. Du-te la muncă, acum. Dar am de gând să-i cer 
căpitanului să stai la masa mea la cină. 

Abia când cobora scările spre puntea ei, Toni își aminti de 
Gloria. Oare cum urma să fie masa de seară în trei? 


* 
* 
* 


Carole intra grăbită în cabină, când Toni tocmai ieşea. Rochia 
albastră de seară era bătătoare la ochi în lumina zilei, și ea își 
plimbă privirea plină de invidie peste bluza albă și fusta plisată ale 
uniformei Toniei. 

— Cum faci că arăţi mereu așa de proaspătă şi de serioasă? își 
exprimă ea nemulțumirea,  scoţându-și sandalele și 
îndreptându-se spre masa de toaletă. 

Cu mâna deja pe clanţa ușii, Toni se întoarse spre Carole. 

— Bună dimineaţa și ţie! Cum a fost? 

— Cum a fost ce? întrebă ea iritată, căutându-și fermoarul de la 
spatele rochiei. 

— Mike, îi replică Toni calm. 

Cealaltă ridică din umeri. 

— Este foarte bun. Singura lui problemă este complexul 
vinovăţiei. Crede că dacă mi-am petrecut noaptea cu el, trebuie să 
se însoare cu mine. 

— Și ar fi chiar aşa de rău? 

— Oh, pentru Dumnezeu, Toni, nu începe și tu! Eu sunt foarte 
mulțumită cu stilul meu de viaţă... de fapt, se opri din drumul spre 
baie, aruncându-i Toniei o privire deloc prietenoasă, nu ti-ar strica 
să-ți trăieşti şi tu puţin viaţa. 

— Mă simt foarte bine aşa cum sunt. 

Carole se încruntă, plimbându-și privirea pe faţa Toniei. 

— În mod normal te-aș contrazice, dar ești puţin schimbată, în 
dimineaţa asta. Să fie ceva legat de întâlnirea de aseară cu cel mai 
important pasager de pe Queen Aztec? 

— Pur şi simplu, mi-a cerut să-l însoțesc pe țărm, pentru că era 
singur, replică Toni prudent. Era prea devreme să spună cuiva, 
chiar și Carolei, că Jay era soţul ei și că probabil urma să fie din 
nou împreună. 

Carole era neîncrezătoare. 

— Un bărbat ca el, să ajungă la mila unei fete? Fii serioasă, Toni. 
Dar ce-i cu felina aia blondă cu care este? 

— De fapt, nu este cu ea. Ea este... consilier la compania lui. 

— O poveste convenabilă, spuse Carole ironic. De câte ori mă 
întâlnesc cu ei pe vas, stă lipită de el ca un melc turtit, aruncând 
priviri amenințătoare oricărei femei care se aproprie prea mult de 
el. Întorcându-se, îi aruncă peste umăr Toniei. Evident, are în 
mână un carneţel și un pix. 

Acum, te rog să mă scuzi, vreau să intru și eu din nou în rândul 
lumii. 

— Vrei să tii tu prelegerea despre Mazatlan? îi strigă Toni din 
ușă. 

— Desigur. Și tu o tii pe cea despre Puerto Vallarta. Între timp, 
poate te ocupi de biletele de autocar pentru turul Mazatlanului, 
căci după prelegere începe nebunia. Cobor și eu să ajut, cât de 
repede pot. 

O oră mai târziu, după micul dejun, Toni porni spre biroul 
contabilului. 

— Bună, Rick. 

— Oh... bună dimineaţa, Toni. 

Citindu-i dezaprobarea pe față, Toni simţi o strângere de 
inimă. Ţinea la Rick — se gândise chiar să se mărite cu el — și nu 
dorea să existe resentimente între ei. 

— Îmi dai banii pentru biletele de autocar? 

— Desigur. Fără vreun alt cuvânt, se ridică și plecă, 
întorcându-se după câteva momente cu o casetă neagră cu bani. 

— De data asta, încearcă să faci calculele corect, bine? 

Toni se uită la el şocată. 

Să încaseze banii pentru bilete și să returneze caseta intactă, nu 
era punctul ei forte, dar înainte, Rick o scosese întotdeauna din 
impas. Acum o privea ca pe o străină, și încă una pe care n-o 
plăcea prea mult. 

— O să mă străduiesc, răspunse înţepată, întorcând capul când 
Rick strigă după ea. 

— Te-ai distrat bine aseară cu pasagerul? 

Toni se răsuci brusc pe călcâie, fixându-l din nou cu privirea, 
obrajii înroșindu-i-se de mânie. 

— Da, mulţumesc. Tu? 

— Eu n-am fost cu un pasager. Contravine regulamentului 
companiei, cunoşti asta. Întâlnindu-i privirea plină de dispreţ, 
Toni făcu un pas spre el şi coborând vocea, întrucât un grup de 
pasageri gălăgioși intră în hol. 

— Domnul Brownlea este un pasager foarte special, știi doar. 

— Cu siguranță, a fost special pentru tine. Văd asta foarte bine. 

— Şi Marian n-a fost specială pentru tine? 

— Asta este altceva. 

— Așa a fost și întâlnirea mea cu domnul Brownlea, replică Toni 
și se duse la biroul ei din hol, începând să numere cu mâini 
tremurânde, banii. Îi numărase de câteva ori, până să realizeze cu 
uimire că Rick îi dăduse cu zece dolari mai puțin. 

Ridicându-și privirea perplexă, întâlni ochii lui Rick. Cu un 
zâmbet uşor în colțul gurii, acesta se întoarse ostentativ şi plecă. 
O făcuse intenţionat! Dar de ce? Ca să se arate superior, când ea 
se va întoarce pentru a repara greșeala? 

Toni strânse din buze. Nu-i va da niciodată această satisfacţie, 
chiar dacă va fi nevoită să scoată bani din buzunarul ei. 

Nebunia, aşa cum spusese Carole, păru să fie mai mare decât 
în mod normal. După ce toată lumea fu satisfăcută, ea și cu Carole 
erau epuizate, cu nervii la limită. 

— Scuză-mă că te-am lăsat să încasezi tu banii, Toni, spuse 
Carole, dar a trebuit să asist la repetiţia pentru diseară. Anna vrea 
să încerce ceva nou. 

O jumătate de oră mai târziu, Toni încă se lupta cu teancurile 
de bani și cărți de credit, vizibil deznădăjduită, chiar și pentru 
privirea scrutătoare a lui Rick, din partea cealaltă a holului. 

— Ce naiba încerci să faci? 

— Vocea familiară o făcu să-și ridice privirea și să-și treacă 
instinctiv degetele prin părul ciufulit. 

— Oh, Jay! Cu obrajii îmbujoraţi schiță un gest cu mâna la 
haosul din faţa ei. Făceam socoteala încasărilor. 

— Făceai socoteala, sau le mutai dintr-un teanc într-altul? 

Toni îşi mușcă buza. 

— Nu mă descurc prea bine cu banii. 

— Niciodată n-ai făcut-o, replică Jay deschizând portiţa laterală, 
pășind înăuntru și așezându-se lângă ea. Hai să văd dacă pot să te 
ajut. 

— Oh, Jay, nu cred că ar trebui. Vreau să spun că nu este 
corect... 

— Normal că este. Cu cât termini mai repede aici, cu atât mai 
repede vei fi liberă să-ţi bei cafeaua cu mine. 

Cât ai clipi, cotoarele biletelor pentru fiecare tur fură legate cu 
banii și puse deoparte. 

Absorbită de agilitatea cu care Jay își mișca degetele, Toni uită 
complet să adauge cei zece dolari, din banii ei. 

— Cât ai spus că ar trebui să fie în casetă? întrebă el, 
întorcându-se spre ea. 

— Oh, ştiu că lipsesc zece dolari, se bâlbâi Toni, întinzând mâna 
după geantă. 

— Ce faci? Jay îi luă geanta şi o aruncă pe masă lângă ei. 

De ce lipsesc zece dolari? 

— A fost... o g-greșeală. Privirea i se îndreptă involuntar spre 
biroul lui Rick care se întorsese la locul lui, și se uita la ei plin de 
satisfacţie. Uitându-se în direcţia în care se uita Toni, Jay strânse 
din buze, furios. 

— Te rog, lasă-mă să pun banii înapoi, Jay. O să rezolv 
problema asta mai târziu. 

— O s-o rezolvi chiar acum! spuse el, luând caseta cu bani şi 
punga cu chitante și pornind hotărât spre biroul lui Rick. Toni îl 
urmă, dorindu-și ca Jay s-o fi lăsat să rezolve problema în felul ei. 
Așa, Rick va crede că ea îl pusese pe Jay să rezolve situaţia în locul 
ei. 

— Erau zece dolari lipsă, când i-ai dat caseta... domnișoarei 
Morelli. 

— Este imposibil ... domnule, spuse Rick, cu răceală, pauza 
scurtă înainte de "domnule” indicând clar întrebarea pe care ar fi 
vrut s-o pună: "ce-l interesează așa ceva pe un pasager?" Am 
verificat personal banii. 

— Atunci, ar fi mai bine să-i mai verifici o dată, pentru a afla 
unde sunt banii lipsă. 

— Eu primesc ordine numai de la căpitanul Vance. Cu 
siguranță, nu de la unul dintre pasageri — făcu din nou o 
pauză — indiferent cine ar fi el. 

Fălcile lui Jay se încleștară, ochii devenindu-i două sfere de 
oţel. 

— Voi fi mai mult decât bucuros să aduc problema în atenţia 
căpitanului. 

Pentru câteva momente, cei doi bărbaţi se înfruntară din 
priviri. Rick fu cel care cedă primul. 

— Nu este nevoie să-l deranjăm pe domnul căpitan pentru o 
sumă atât de mică. Voi avea grijă să fie pusă la loc. 

— Pusă la loc, medită Jay. Asta înseamnă să pui la loc ceva ce a 
fost luat, nu-i așa? 

— Rick ridică din umeri. 

— Dacă doriţi dumneavoastră. 

— Chiar doresc. Ceea ce nu doresc, este să descopăr, pe viitor 
că domnişoara Morelli a fost sabotată în activitatea ei. 

— Domnișoara Morelli nu va mai fi deranjată de mine în niciun 
fel, pe viitor. Privirea disprețuitoare a lui Rick zăbovi o clipă pe faţa 
îndurerată a Toniei. 

— Bine, spuse Jay cu o voce mieroasă, apoi se întoarse spre 
Toni. Mergem să bem cafeaua aia? 

— Du-te înainte. Ne întâlnim într-un minut în salonul cu vedere 
la mare. Imediat ce silueta înaltă a lui Jay dispăru din hol, se 
întoarse spre Rick. 

— Rick, îmi pare rău. N-am avut nicio intenţie să... 

— Păstrează-ţi cuvintele frumoase pentru minunatul domn, 
spuse Rick cu brutalitate, luând în mâini caseta şi punga cu 
chitanţe. Nu m-aș fi gândit că ești genul care să se arunce în 
brațele unui bărbat numai pentru că este bogat și puternic. Asta 
demonstrează ce puţin mă pricep la caracterele oamenilor! 

— Dar, Rick, el este... 

— Oh, contabile, exact pe tine voiam să te văd, se auzi o voce 
bărbătească din partea cealaltă a holului, și Toni, după o ultimă 

privire imploratoare adresată lui Rick, pe care acesta o ignoră, 
porni spre ieșirea din hol. 

Fusese cât pe ce să-i scape că Jay era soțul ei. Și, de ce nu? 
Pentru că altfel viaţa ei pe vasul Queen ar deveni imposibilă, își 
spuse ea. Totul s-ar schimba. N-ar mai fi privită ca un membru al 
echipajului. Aflând că era soţia potenţialului proprietar, toţi și-ar 
schimba complet atitudinea faţă de ea, făcând-o să realizeze 
prăpastia care se crease între ei. De la micuța cabină cu două 
paturi, la luxosul apartament, doar dintr-o singură mișcare. 

Prea ușor, gândi ea, intrând în salonul unde mesele erau 
amplasate pe toată lungimea ferestrelor, oferind o vedere largă 
spre mare. Jay era așezat la o masă în mijloc, ridicându-se în 
picioare, când Toni se apropie. 

— Am comandat cafea și niște pateuri, o anunţă el, ajutând-o să 
se așeze, cu dexteritatea deprinsă în drumul lui spre vârf. 

— Ce s-a întâmplat? 

— Cu Rick? Nimic. Era... aproape să-i spun că suntem 
căsătoriţi. 

— Ce te-a oprit? 

Ea făcu ochii mari. 

— Nu realizezi cât de greu îmi va fi, dacă toţi vor afla că încă 
suntem căsătoriţi? Vor termina cu mine. Nu mă vor mai considera 
una de-a lor. 

— Şi asta te va deranja? 

— Normal! exclamă ea exasperată. Cum îmi voi mai face treaba 
ca lumea, când toţi mă vor trata cu menajamente? În plus, ei sunt 
ca și... ca și o familie pentru mine. N-aș suporta să nu mai fie așa. 

— Nimic nu se va schimba, o linişti Jay, luându-i mâinile și 
strângându-i-le ușor. Vom fi discreti. Nimeni nu trebuie să afle. 
Numai în călătoria asta, desigur, adăugă el încruntându-se. 
Imediat ce ajungem la Los Angeles, vreau să fii din nou soţia 
mea... dacă îţi dorești asta, adăugă repede, sesizând licărul de 
avertizare din ochii ei. 

— Cred... cred că-mi doresc să fiu din nou soţia ta, Jay, dar... 
Se opri, mușcându-și buza. 

— Ţi-e încă teamă că te voi neglija iar, din cauza afacerilor? Nu 
se va mai întâmpla, Toni. Nu mai există nimic... nu, voi fi sincer 
cu tine şi-ţi spun că mai este doar o singură afacere de care vreau 
să mă ocup personal, dar odată ce termin cu ea, totul va merge 
strună. 

Jay aruncă rapid o privire în jurul său. 

— Începe să-mi placă să stau fără să fac nimic, să nu mă gândesc 
la nimic. Fără radio, fără televizor, sau telefoane. 

Toni hotări să nu-i amintească de legătura radio-telefonică cu 
Statele Unite și schimbă subiectul. 

— Nu sunt sigură în legătură cu cina de diseară, începu ea. 
Căpitanul Vance... 

— Este totul aranjat, o întrerupse Jay. Hyram și-a dat acordul să 
cinezi cu noi. 

Hyram? Noi ? Un licăr de indignare se ivi în ochii expresivi ai 
Toniei. Jay o manipula, și încă într-un mod ofensator, faţă de lupta 
pe care o dusese pentru a-și păstra independenţa, în ultimii doi 
ani. El, evident, discutase cu căpitanul ca și când părerea ei n-ar fi 
contat. 

— Puteam să vorbesc și eu cu el, spuse supărată, dându-se 
brusc înapoi, când chelnerul le aduse cafeaua și pateurile. 

— Iartă-mă, Toni, am vrut să te scutesc de o dispută. Căpitanul 
a căutat să mă convingă să renunţ. Cred că bănuia că vreau să te 
violez, chiar acolo, la masă! 

Râsul lui molipsitor o făcu și pe Toni să zâmbească. 

— E ca o leoaică care-și apără puii când e vorba de tine, adăugă 
el, cu o umbră de nedumerire în glas. 

Toni luă o gură din cafeaua fierbinte. 

— A fost unul dintre cei mai buni prieteni ai tatălui meu din 
Seattle și se poartă cu mine ca un tată, de când lucrez pe vas. 

Jay se încruntă, mestecând zahărul în cafea. 

— Ştie de căsătoria noastră? 

De numele meu real? 

Toni încuviinţă din cap. 

— Ştie că am fost căsătorită cu un bărbat numit Stanford. Crede 
că suntem divorțaţi. Bănuiesc că nu ştie că tu și Brownlea, sunteţi 
una și aceeași persoană. Schimbând subiectul, întrebă încet: Ce-ai 
vrut să spui prin "noi", legat de cina de diseară? Noi doi la masa 
căpitanului? 

Jay ezită un moment, apoi răspunse repede: 

— Nu, Gloria și un tip numit Cyrus Jackson. 

— Zău! 

— N-am avut de ales, spuse calm, făcând semn chelnerului să-i 
umple ceașca pe care o golise din două înghiţituri. 

— Vrei să spui că Gloria decide și cine stă la masa ta? întrebă 
Toni, cu ironie. 

— Pentru Dumnezeu, Toni, ea a venit în croaziera asta drept 
colegă! Nu pot, pur și simplu, s-o las baltă, doar pentru că... 

Jay îşi înghiţi cuvintele, strângând din buze, și Toni continuă. 

— Doar pentru că s-a întâmplat să te întâlneşti cu fosta 
soţie — scuză-mă, soţia ta? 

— Nu s-a întâmplat să mă întâlnesc cu soția mea, replică el cu 
fermitate. Am venit în croaziera asta cu un singur scop... să te aduc 
înapoi. Și voi face asta, chiar dacă-mi va lua fiecare secundă din 
voiajul ăsta. 

— Deci, n-ai avut nicio intenţie de a cumpăra vasul Queen ? 

EI îşi trecu mâna prin păr. 

— Voiam să-l cercetez, da. Dar trebuie să realizezi, Toni, că 
vasul ăsta are nevoie de o mulțime de reparaţii și de modificări, 
pentru a deveni o afacere profitabilă. Are nevoie de o consolidare, 
ca să nu mai vorbim de sala motoarelor, care trebuie complet 
înlocuită. Cabinele trebuie modernizate. 

— N-am primit niciodată vreo plângere legată de gradul de 
confort, protestă Toni, cu încăpățânare. 

— Nu este deloc surprinzător, replică el cu înverșunare. 
Majoritatea cabinelor de lux ar putea fi împărţite în două, fiind 
prea mari. Chiar şi cu o investiție substanţială, vasul nu va mai 
rezista mai mult de cinci ani. 

— De ce la tine totul se reduce la preț? 

— Pentru că nu voi folosi banii mei. Trebuie să răspund în faţa 
acţionarilor, nu uita. 

— Prin urmare, n-ai de gând să-l cumperi pe Queen? îl provocă 
Toni, furioasă că-i dădură lacrimile. 

Jay îi luă mâna, strângându-i-o ușor. 

— N-am spus asta, dar trebuie să mă gândesc foarte bine, 
înainte să-mi iau vreun angajament, știi bine. Gloria lucrează, 
aproape fără încetare, la problema asta, studiind-o pe toate fețele. 

— Nici nu mă îndoiesc, replică Toni, trăgându-și mâna dintr-a 
lui. Dacă află că este ceva ce-mi doresc, va face în așa fel ca totul 
să pară cât mai negru posibil! 

— Te înșeli în privința Gloriei. N-a avut nimic împotrivă ca noi 
să fim din nou împreună. 

— Ce generos din partea ei, nu? îl ridiculiză ea. 

Jay îşi încleştă maxilarele. 

— Uite, nu spun că m-ar fi refuzat, dacă aș fi dorit să fie ceva 
între mine și ea. Este o femeie atrăgătoare, şi abia dacă iese cu 
vreunul dintre bărbaţii care o curtează. De fapt... făcu o pauză, 
fixându-și privirea în ceașcă, uneori m-am gândit că ar fi o idee 
bună să facem un cuplu. Ne înţelegem foarte bine în afaceri, dar... 

— Ar fi ca și cum ai avea un minicalculator cu tine în pat, nu? îi 
aruncă Toni, ascuzându-și durerea ce-i cuprinse brusc sufletul. 

— Incetează, Toni! Voiam să spun că nu puteam s-o fac din 
cauza ta. 

Toni își întoarse privirea de la ochii lui acuzatori. Oare se va 
schimba ceva între ei? Se întâlniseră doar de câteva zile, și se aflau 
în faţa acelorași vechi discuţii, despre Gloria şi afacerile lui. 

— O să scap de ea, dacă asta îţi dorești, continuă Jay, calm. N-o 
să fie greu. Nu sunt singurul care-i apreciază iscusinţa în afaceri. A 
avut o mulţime de oferte de-a lungul anilor. 

— Nu este nevoie, spuse Toni, ridicându-se în picioare. 

Este o croazieră lungă și se pot întâmpla multe până la sfârşitul 
ei. Sau nu, accentuă ea, fixându-și privirea în ochii lui prietenoși. 

— Se vor întâmpla, replică el încet, prinzând-o cu fermitate de 
cot. Suntem făcuţi să fim împreună, Toni, și tu ştii asta. Dacă n-am 
fi într-un loc public, ţi-aș dovedi-o din nou. 

Amintindu-și de mesele pline din jurul lor, Toni își aruncă 
privirea în imediata apropiere, dând peste câteva perechi de ochi 
curioși, fixati pe ea și Jay. 

— Trebuie să mă duc să aranjez sala de bingo, îl anunţă grăbită, 
și Jay își luă mâna de pe cotul ei. 

— Bine. Vrei să vii sus în salon pe la șapte, să bem ceva? 

Toni, dădu afirmativ din cap și porni printre mese, 
forțându-se să răspundă și să zâmbească pasagerilor care o opreau 
din drum. 

Asta era calea cea mai bună de a depăși emoția ce o cuprindea 
de fiecare dată când era cu Jay, fie că se certau, fie că cedau în fața 
atracției puternice dintre ei. Se simţea ca un fluture care se lupta 
să nu fie devorat de o flacără fatală. 


Capitolul 5 


Cyrus Jackson îi salvă Toniei seara, cu simțul lui uşor autocritic 
și glumele zeflemitoare. Mai scund decât Jay, avea părul scurt, 
grizonant, ochii albaștri, jucăuși, în spatele ochelarilor cu ramă 
neagră și era vizibil că trecuse mult timp de când nu se mai lupta 
cu kilogramele. 

Gloria, o figură distantă, într-o rochie verde de mătase, stătea 
pe canapea alături de el, privind plictisită în gol. Jay, într-un 
smoching alb, arăta mai atrăgător şi mai impunător ca niciodată, şi 
Toni înghiţi în sec când se opri lângă fotoliul ei și-i înmână 
paharul cu cocteilul, spunându-i cu o voce răgușită: 

— Arăţi superb în rochia asta. Alb-virginal, deşi ochii tăi ar ispiti 
și un călugăr. 

Revenindu-și, Toni își ridică ochii, privindu-l printre gene. 

— Un mare triumf pentru o femeie, îmi imaginez, murmură ea. 

— Nu forţa nota, o avertiză el, și se întoarse la micul bar. 

— Dacă aș fi fost la fel de atrăgător ca tipul ăsta, cu niște ani în 
urmă, spuse Cyrus făcând un semn din cap în direcţia lui Jay, n-aş 
fi ajuns niciodată unde sunt astăzi. Aș fi fost căsătorit, cu o droaie 
de copii de crescut și știm cu toţii ce înseamnă asta pentru cariera 
unui bărbat! Este atât de preocupat de orein, pojar, lecţii, încât, în 
final, nu mai dă un ban pe cariera lui. Ca să reușești, trebuie să fii 
chior. 

Jay întâlni scurt privirea Toniei, apoi se întoarse să-i dea Gloriei 
cocteilul ei. 

— Aşa este, spuse aceasta, mulțumindu-i lui Jay cu un zâmbet 
ușor. Un bărbat trebuie să se realizeze pe plan profesional, înainte 
de a se aventura în alte zone. 

— Paternitatea nu este o zonă pentru bărbaţii tineri? se trezi 
Toni vorbind. Când ajunge să fie realizat pe plan profesional, s-ar 
putea să fie prea târziu ca să mai legene pe braţe un prunc, la 
miezul nopții. 

— Un bărbat care a reușit în afaceri își poate permite să 
angajeze pe cineva să facă asta, o dezaprobă Gloria, întorcându-și 
capul cu sprâncenele ridicate. 

— Cred că este foarte important pentru el să aibă un contact 
direct cu proprii copii, insistă Toni cu încăpățânare, și Cyrus o 
susţinu. 

— Ai dreptate. Este bine pentru un bărbat să se căsătorească 
devreme, să aibă o familie cât este încă suficient de tânăr să 
participe la creșterea și la educaţia lor. Eu personal am făcut o 
adevărată avere, continuă el cu un zâmbet trist, dar n-am niciun 
copil căruia să i-o las. 

Păcat că, se pare, un bărbat nu le poate avea pe amândouă. 

— Aici te contrazic, interveni Gloria. Dacă aș avea o avere la 
dispoziție, aş investi-o și aș trăi pe picior mare, numai din profit. 

— A trăi pe picior mare, nu este foarte distractiv când trebuie 
s-o faci singur, replică Cyrus, cu amărăciune. 

Gloria îi aruncă o privire meditativă. 

— Haide, acum. Nu încerca să ne convingi că n-au existat sute 
de femei cărora le-ar fi plăcut la nebunie să te facă să te simţi bine. 

Cyrus râse, încântat. 

— Dacă au fost, înseamnă că n-aveam ochelari, când roiau în 
jurul meu! 

Pe jumătate glumind, luă mâna Gloriei. N-ai vrea să te 
îngrijești tu de asta, un timp? 

— Oh, eu... Tulburată, Gloria se întoarse spre Jay, care stătea 
lângă bar, cu băutura în mână. Uitându-se în aceeași direcţie, Toni 
simți că se sufocă, când îi întâlni privirea melancolică fixată 
asupra ei. 

Gloria, evident, văzu acelaşi lucru, întrucât se întoarse imediat 
spre Cyrus, adresându-i-se cu o voce mai stridentă ca de obicei. 

— De ce nu? Se pare că n-aș avea nimic de pierdut. 

Cina fu destul de greu de suportat, cu Gloria vorbind 
neîncetat, Jay nefiresc de tăcut și Cyrus nefăcând altceva decât s-o 
contemple pe tânăra blondă. Aproape fiecare propoziţie a Gloriei 
începea cu: "Jay, îţi amintești când noi...?" 

Spre surpinderea Toniei, Cyrus o invită la dans, imediat ce 
ajunseră în holul spaţios, trei punți mai jos. Ușile imense din sticlă 
fuseseră deschise larg, permițând dansatorilor să iasă în spaţiul ce 

împrejmuia una dintre piscinele vasului. Cyrus, care era un bun 
dansator, o conduse afară, arătând foarte relaxat. 

— Ani la rând prietenii mi-au tot spus să merg într-o croazieră. 
Acum, realizez câtă dreptate au avut. Se pare însă că mi s-a ivit o 
problemă la orizont. 

— Problemă? întrebă Toni absentă, tocmai observându-i pe 
Gloria și pe Jay pășind pe ringul de dans. Păreau să aibă o discuţie 
serioasă, arătând amândoi foarte supăraţi. Toni își îndreptă din 
nou atenţia către Cyrus. 

— Ce te-ar putea supăra, într-o seară ca asta? Luna tropicală 
străluceşte pe ocean, romantismul plutește în aer... 

— Tocmai asta este problema mea, o întrerupse el. În seara asta 
am stat la masă cu două femei frumoase şi amândouă au avut ochi 
doar pentru tipul chipeș din fața mea. Crezi că ar trebui să-i scriu 
unei foiletoniste care se ocupă de vindecarea sufletelor, s-o întreb 
ce crede că este în neregulă cu mine? 

— Nu este nimic în neregulă cu tine, răspunse Toni imediat, 
apoi se opri brusc. Făcând un pas greșit, se dezechilibră, 
agățându-se o clipă de umerii lui largi. 

— Cum adică, amândouă eram interesate de Jay? Din fericire, 
în drumul spre cină, Jay subliniase că prenumele lui era James. 

— Hai să mergem să admirăm luna, o invită Cyrus, neluându-și 
mâna de pe talia ei și conducând-o către balustradă. Lumina 
argintie a lunii se reflecta pe apa întunecată într-o minunată dungă 
luminoasă, mișcându-se spasmodic pe suprafaţa ei. 

— Este într-adevăr superb, nu-i aşa? Se întoarse să se uite la 
Toni, care se sprijinise cu braţele de marginea balustradei. Dar 

bănuiesc că pentru tine este ceva cunoscut deja. De cât timp 
lucrezi pe vas? 

— Cam de doi ani. Da, este ceva superb. Nu cred că mă voi 
plictisi vreodată de magia lunii reflectată pe apă. 

— Pari o fire romantică, observă el. 

— Ce e rău în asta? 

— Absolut nimic. Mă surprinde doar că nu toate femeile sunt 
aşa. Gloria, de exemplu. 

— Gloria? 

— Mhm. 

E înnebunită după șeful ăla al ei, dar nu i-ar trece niciodată 
prin cap să-l aducă aici, să-l pregătească sufletește. Soția lui 
trebuie să fie o tipă grozavă. 

— Soţia lui? Toni întoarse capul, involuntar. 

— Nu ştiai? Este căsătorit, așa mi-a spus. Dar asta nu-l împiedică 
să admire o fată frumoasă ca tine. Nu și-a putut lua ochii de la tine 
toată seara. 

Toni căzu pe gânduri. Cel puţin, Jay nu ascunsese faptul că 
avea o soţie, deşi nu se ferise să-i arate lui Cyrus Jackson admiraţia 
faţă de o angajată pe vas. Bărbatul mai în vârstă, evident, nu găsise 
nimic greșit în asta. 

— Nu mă măgulește un astfel de compliment, spuse ea repede, 
dându-se la o parte de balustradă. Ar trebui să-și păstreze 
admiraţia pentru soţia lui. 

— Speram că-l vei distrage un timp... suficient ca eu să mă 
lipesc de Gloria. 

— Gloria? 

— Ştiu că nu este genul de femeie neajutorată, care să se agaţe 
de tine, explică el, oarecum sfios, dar oricum, ce aş face cu o astfel 
de femeie? Afacerile sunt singurul lucru pe care-l ştiu, și se pare că 
ea înţelege asta. 

— Oh, da, înţelege, replică Toni, cu involuntară amărăciune. 

Cyrus își înclină capul într-o parte, privind-o cu viclenie. 

— Într-un fel, am senzaţia că o cunoști de ceva timp. Și pe 
Brownlea. Corectează-mă, dacă greșesc. 

Mintea Toniei începu să lucreze rapid. Nu putea accepta să se 
afle că Jay era soţul ei, nici măcar prin intermediul simpaticului 
Cyrus Jackson. Dacă Gloria voia să-i spună, Toni nu putea face 
nimic. Până acum, blonda păstrase secretul, probabil pentru că 
i-o ceruse Jay, dar Toni sesizase răceala ca de viperă din ochii 
albaștri, de fiecare dată când privirile li se întâlniseră, la masă. Ea 
mai văzuse acea privire înainte, când Jay o surprinsese pe Gloria 
cu nunta lor. Atunci, fața îi devenise albastră și ochii îi căpătaseră 
aceeași expresie dură. 

— Îi... îi cunosc, de fapt, ezită ea. Am lucrat în compania lui. 

— Oh? Cum de nimeni n-a pomenit despre asta la cină? își 
exprimă Cyrus nedumerirea, şi Toni se depărtă puţin de el. 

— Eram foarte jos pe scara ierarhică, spuse ea repede. Uite, 
Cyrus, trebuie să intru acum, să verific dacă totul este pregătit 
pentru spectacol. 

— Datoria înainte de toate, nu? chicoti el, apoi o luă de braț, 
conducând-o înapoi în holul zgomotos. Nu întârzia prea mult. 
Fostul tău te-a observat deja. 

— Fostul... meu? întrebă Toni cu voce slabă. 

— Fostul tău șef, îi explică Cyrus, cu un licăr în ochi. Eu mă 
simt foarte măgulit. Chiar acum se uită la mine, de parcă ar vrea 
să mi se deschidă o groapă imensă sub picioare și să mă înghită 
marea. 

— Dacă aș fi în locul tău, nu mi-aş face probleme, spuse ea 
încet, înaintând printre dansatori, nu are chiar atâta putere. 

Nu asupra lui Cyrus, probabil, dar căutătura urâtă a lui Jay o 
urmări traversând încăperea și intrând pe ușa de la holul 
vestiarelor. Era ca şi când ar fi mers lângă ea, făcând-o să se 
înfioare și să-i tremure genunchii. Doi ani nu reușiseră să-i 
schimbe deloc sentimentele faţă de el. Mai mult, intensificaseră 
dorinţa teribilă pentru el. 

Carole ieși îngrijorată din micul vestiar rezervat starurilor. 
Ridicându-și ochii spre cer, în semn de disperare, îi spuse Toniei: 

— După cum stau lucrurile în momentul ăsta, nu va avea loc 
niciun spectacol diseară. 

Toni se uită nedumerită la ea. De ce nu? A avut un succes 
fantastic în fiecare seară. 

— Temperament de artist, așa se cheamă, cred. Merla susţine că 
lumea s-a plictisit de vechile șlagăre și vrea să încerce o muzică de 
operă. 

— Operă ? 

— Operă, confirmă Carole, sec. Se pare că asta este pregătirea 
ei și dorește să facă o incursiune nostalgică în trecut, cu nelipsiţii 
spectatori de pe vas. 

Dacă va suna ca la repetiţia de dimineaţă, spectatorii se vor 
arunca peste bord. 

— Pot să vorbesc eu cu ea? întrebă Toni, cu un aer meditativ, 
amintindu-și serile de demult, când îl acompaniase pe tatăl său și 
diferite invitate, în interpretarea ariilor preferate. 

— Eşti invitata mea, spuse Carole, resemnată. Numai să-mi spui 
ce va fi. 

Vedeta spectacolului se trântise în fotoliu și-și ridică privirea, 
suspicioasă, când Toni păși înăuntru. 

— Este inutil să încerci să mă convingi, se tângui aceasta, cu 
accentul ei specific, italo-american. Mi-am pus în cap să cânt arii 
din opere și asta am să fac în seara asta, sau nu mai cânt deloc. 

Toni se așeză pe taburetul de lângă ea și zâmbi. 

— N-am nicio intenţie să te opresc, doamnă Merconi. Cred că 
este o idee minunată. 

Merla își flutură genele rimelate excesiv, neîncrezătoare. 

— Serios? 

— Cu siguranță. Pot doar să te aud cântând O Mio Babbino 
Caro a lui Puccini, și poate Caro Nome a lui Verdi? 

— Astea nu fac parte din alegerea mea, spuse vedeta, 
șovăitoare. N-am coloana sonoră pentru ele și muzicanții ăia 
tâmpiţi... 

— Nu avem nevoie de muzicanți, declară Toni, sperând că-și va 
putea aminti acompaniamentul la pian pentru bine cunoscutele 
piese. Te acompaniez eu. 

— Tu? 

— Da. Obișnuiam să-l acompaniez pe tatăl meu și pe prietenii 
lui. EI este din Milano. 

— Ah, Milano! Posibila primadonă zâmbi, încântată. 

Bine, o vom face. Spectatorii au nevoie de o schimbare, am 
simtit-o seara trecută, și ce altceva mai bun le poţi oferi, decât arii 
din operele italiene? 

Toni întrerupse brusc discuţia despre gusturile muzicale ale 
pasagerilor, ridicându-se grăbită și pornind spre ușă. 

— Te rog să mă scuzi, mă duc să fac aranjamentele. 

Carole, care se agita în faţa ușii, nu păru deloc încântată când 
Toni o informă că urma să fie o seară de operă. 

— Este sinucidere curată, gemu aceasta. Dacă ai fi auzit-o 
azi-dimineaţă... 

— Vom cânta altceva, interveni Toni în mare grabă. 

— Vom? 

— Eu o voi acompania la pian, explică Toni neincrezătoarei 
Carole. Este ceva ce am mai făcut. Sper doar că-mi voi aminti toate 
notele. 

Pentru Dumnezeu, Carole, este totuși ceva, decât nimic. 

— Ei bine... Bănuiesc că trebuie să mă împac cu ideea, spuse 
Carole repede, peste umăr, îndreptându-se către ușa exterioară. O 
să scap de formaţie și o să fac un anunţ special. 

Câteva minute mai târziu, Toni își luă locul la pian și Merla 
Merconi veni lângă ea. 

Prudentă, Toni evită să se uite spre locul în care se aflau Jay, 
Gloria și Cyrus. 

Bruma de încredere în sine pe care o avea ar fi dispărut rapid 
sub privirea uimită a lui Jay. Era posibil să fi amintit, în timpul 
scurtului lor mariaj, că ştia să cânte la pian, dar în niciun caz că era 
un acompaniator amator. 

Semnul din cap făcut de Merla în direcţia ei, accentuă acel 
statut de amator, și degetele Toniei parcă înţepeniră pe clape, 
când executară primele note. 

Apoi se întâmplă un lucru ciudat. Holul frumos ornamentat se 
şterse brusc din conștiința ei, întorcându-se din nou în casa din 
Seattle, unde crescuse. Tatăl stătea chiar în faţa ei, zâmbind, dând 
din cap încurajator sau încruntându-se când degetele ei făceau 
vreo greșeală. 

Dar greșelile fură foarte puţine, după debutul șovăitor, și chiar 
Merla începu să capete încredere, văzând cât de abilă era Toni în 
îmbinarea notelor cu vocea. După ce ariile selectate și cele două 
bisuri luară sfârșit, ridicându-și privirea de pe claviatură, Toni fu 
uimită să constate că majoritatea aplauzelor erau pentru ea. 
Iritarea o cuprinse din nou, când Merla, cu amabilitate, recunoscu 
acompaniamentul competent și dispăru de pe mica scenă, într-un 
mod deloc protocolar. 

Carole o prinse de braț când trecu alergând pe lângă ea, cu 
ochii încă plini de o uimire compleșitoare. 

— Ai fost fantastică, Toni! Nu mi-am imaginat că ești așa de 
talentată! 

Murmurând ceva nedeslușit, Toni porni aproape orbește spre 
ieşirea din holul care, deodată, deveni prea zgomotos și 
aglomerat. Pe punte, aerul răcoros îi învălui umerii goi și, 
sprijinindu-se de balustradă, își fixă privirea pe valurile înspumate. 
Puntea era pustie. 

Ce se întâmplase cu ea, de ce fugise, în felul acela, imediat 
după concert? Poate pentru că în acea seară, pentru prima dată 

realizase adânc în sufletul ei, cât de mult îi lipsea tatăl ei. Nu vor 
mai fi acele seri fericite, cu familia și prietenii în jurul pianului, 
cântând impreună, mai puţin mama ei, care prefera să aibă grijă să 
fie în permanență mâncare și băutură pe masă. 

Sau poate pentru că Jay se aflase acolo, bărbatul pe care-l iubea 
din toată inima, dar care n-ar putea să-i ofere vreodată căldura din 
sânul familiei, pe care o simţise ca fată. El nu cunoștea așa ceva. 
Cum ar fi putut? Rămăsese orfan de mic și majoritatea tinereții 
și-o petrecuse în orfelinate, unde fusese tratat bine, dar fără 
afecțiune. Asta îl ambiţionase să ajungă acolo unde se afla acum. 
Totuși, nu tocmai pentru ambiția și tenacitatea lui îl iubea? Oare 
nu se așteptase la prea mult de la el? 

— Pentru o sărbătorită, arăţi foarte tristă, spuse Jay încet, lângă 
ea. 

Toni întoarse brusc capul și-l văzu pe Jay printr-o perdea de 
lacrimi. Clipind des, pentru a le alunga rapid, scoase un râs 
înăbușit. 

Bănuiesc că mă gândeam la vremea când... obișnuiam să cânt 
pentru tatăl meu și prietenii lui. 

Cu vocea înecată, Jay spuse: 

— Ăsta-i un al lucru pe care nu-l știam despre tine. Acum 
realizez că nu m-am ostenit deloc să aflu prea multe, cât timp am 
fost împreună. 

Toni ridică din umeri, apoi spuse, fără voia ei: 

— Erai ocupat cu... alte lucruri. 

— N-ar fi trebuit, mărturisi el categoric, întorcându-se pentru a 
se sprijini de balustradă, lângă ea. 

După ce ai plecat, mi-am dat seama cât de mult te-am neglijat. 

— Dar nu mi-ai cerut să mă întorc, şopti Toni, știind că va 
repeta ceea ce-i spusese în cabina lui, în prima dimineaţă. 

— Să-ţi cer să te întorci la ce? La același mod de viaţă? Scutură 
din cap. Este greu de explicat, dar... odată ce ajungi la un anumit 
nivel, afacerile devin ca un drog. Este ceva care se perpetuează, 
ceva aproape înspăimântător. Devii brusc conștient că sute de 
oameni depind de tine, pentru a-și asigura mijloacele de trai, și 
gândul ăsta nu-ți dă pace. Dar n-ar fi trebuit să las ca asta să ne 
afecteze viaţa. 

Pentru câteva momente se lăsă liniştea, apoi Toni spuse, cu o 
voce joasă. 

— Chiar înainte să apari aici, gândeam că poate m-am așteptat 
la prea mult de la tine, că am fost... egoistă. 

Jay își luă brațele de pe balustradă și-o înlănțui cu ele, 
trăgând-o spre el, până ce trupurile li se atinseră ușor. 

— Poate amândoi am fost, spuse el. Dar putem s-o luăm de la 
început, nu-i așa? Și de data asta să ne descurcăm ceva mai bine. 

— Mult mai bine, îl corectă Toni zâmbind, în timp ce buzele lui 
se lipiră de ale ei. 

— Mergem la mine în cabină, să continuăm. 

Afirmația era pe jumătate o întrebare și Toni își ridică ochii 
care străluceau ca două briliante în lumina piezișă a lunii. 

— Da, consimţi ea, cu însufleţire. 


ie 

Lumina cenușie se strecură în cabina de lux și Toni se întinse 
fără vlagă, conștientă de rigiditatea din picioare. Nu se mai simţise 
aşa de relaxată şi plină de satisfacţie, de când ea și Jay... 

Scoase o exclamaţie înăbușită, când observă brațul vânjos, în 
jurul taliei ei și un picior musculos pe gamba fină. Întorcând capul 
pe pernă, în doar o fracțiune de secundă, realiză mărimea 
încăperii în care se afla, comoda lungă și şifonierul de pe peretele 
opus. 

Un val de căldură îi invadă trupul când se uită la figura 
adormită a lui Jay, de lângă ea, cu părul ciufulit și trăsăturile 
frumos conturate. 

Făcuseră dragoste, o dragoste sălbatică, pătimașă, care 
satisfăcuse, în câteva minute, profunda dorință tăcută. Jay nu 
pierduse nimic din măiestria cu care-i stârnise simţurile. Fusese 
foarte abil, foarte sigur de el. Atât de sigur, încât... 

Toni își fixă din nou privirea pe faţa lui. Era greu de crezut că 
el nu avusese vreo femeie, în toată perioada cât fuseseră 
despărțiți. Era genul de bărbat care nu putea ignora impulsurile 
trupului său. 

Jay deschise ochii, nedumerit la început, apoi schiță un 
zâmbet. 

— Bună, spuse, cu vocea răgușită, strângându-și brațul în jurul 
ei. Credeam că visez. 

— Asta şi faci, îl tachină ea. Sunt un rod al imaginaţiei tale. 

Mâna lui se mișcă în sus și în jos, tatonând pielea goală. 

— Eşti un rod minunat, comentă, plin de sine, cu un oftat de 
satisfacţie, punându-și capul pe umărul ei. 

De ce te-ai trezit așa devreme? 

— Trebuie să plec, spuse Toni cu blândeţe, trecându-și degetele 
prin părul lui ciufulit. Nu pot să mă strecor printre pasageri în 
rochie de seară, dar... 

— Vreau să te am alături mereu, o întrerupse Jay, sprijinindu-se 
în cot și fixându-și privirea în ochii ei. Eşti soția mea, Antonia, și 
doresc ca toată lumea să afle asta. 

— Va afla, interveni Toni. Imediat ce vom ajunge la Los Angeles. 
Până atunci, trebuie... trebuie să-mi desfășor activitatea pentru 
care am fost angajată. Și nu pot să fac asta, dacă toată lumea va afla 
că sunt măritată cu tine. 

— Bănuiesc că n-o să mă deranjeze prea mult. Jay se aplecă și o 
sărută pe colţul gurii. Atâta timp cât vom fi împreună ca acum, în 
fiecare noapte. Trăgând cearșaful subțire deoparte, trasă o cărare 
cu buzele de pe pielea fină a gâtului ei, până pe vârful ridicat al 
sânului. 

— Jay murmură ea, cu gura pe buzele lui, care se întoarseră 
pentru a se așeza pe ale ei. Trebuie să plec. 

— Mmm. Mai întâi sărută-mă, îi ceru el, fixându-și privirea 
întunecată în ochii ei. 

Toniei i se opri respiraţia. Cum putuse trăi atâta timp fără Jay, 
fără văpaia pe care o aprindea în fiecare fibră a trupului ei? ÎL 
iubea, nu încetase nicio clipă să-l iubească. Rick ar fi putut deveni 
soțul ei, dar n-ar fi fost altceva decât un înlocuitor al lui Jay... un 
înlocuitor nepotrivit, realiză Toni acum, în lumina clară a 
dimineţii care arunca o pată întunecată pe obrajii lui Jay care se 
apleca peste ea. 

Lumina puternică a zilei invadase cabina, când Toni se trezi 
pentru a doua oară. Clipind, se uită fix la faţa prelungă și palidă a 
lui Pearson, stewardul de pe puntea specială, care o privea şocat. 

— D... domișoara M... Moreli? se bâlbâi el, echilibrând tava din 
mâini, exact la timp. 

Instinctiv, Toni trase cearșaful peste ea, până la bărbie. Nu 
exista nicio altă explicaţie, decât cea evidentă, că se afla goală în 
patul unui pasager. 

— Lasă tava acolo, spuse ea, cu o voce răgușită, indicând 
măsuţa cea mai apropiată de ea. 

— D... da, domnişoară. Imediat ce lăsă tava jos, Pearson se 
întoarse s-o privească printre gene, calmul revenindu-i complet. 
Toni putu aproape să-i simtă dorinţa de a ieși cât mai repede din 
cabină, pentru a împrăștia pe tot vasul strașnica veste. 

Toni, parcă-l și auzea spunând, cu încântare: "Imaginaţi-vă, 
dintre toate, tocmai domnișoara Morelli!" 

Pearson tuși discret, semn că era nerăbdător să plece. 

— Mai doriţi ceva, domnişoară? 

— Da, se auzi vocea lui Jay din spatele ei. Poţi să-ţi mişti fundul 
de aici și, pentru binele tău, sper că nu voi auzi vreo bârfă. 

Pearson luă o figură şocată. 

— Cu siguranţă nu, domnule. Nici nu mă gândesc la așa ceva. 

— O va face, spuse Toni resemnată, când ușa se închise în urma 
stewardului. 

Jay se sprijini într-un cot, privind în jos la ea. 

— N-ai de ce să te simţi jenată. Nu trebuie decât să le spunem 
că suntem căsătoriţi. 

Toni oftă. 

— Mă îndoiesc că va crede cineva. Tu călătorești sub numele de 
Brownlea şi toţi știu, aşa cum am crezut și eu, că sunt divorțată de 
mult. 

— La naiba, pot să dovedesc cine sunt... și cine ești tu! 

— Nu, spuse ea, dându-se jos din pat, luându-și rochia de 
mătase de pe fotoliu și înfășurând-o în jurul trupului gol. Dacă 
află, îmi va fi imposibil să-mi mai fac treaba, și este nevoie de mine 
acum. 

— Eu am nevoie de tine, spuse Jay hotărât. 

Ea scutură din cap. Nu în același mod. Bunul mers al croazierei 
depinde de mine, într-o anumită măsură, dar tu poţi să te descurci 
şi singur. 

— Mulţumesc. 

— N-ai pentru ce. În plus, din cauza ta am devenit femeia fatală, 
în croaziera asta. 

Toate femeile se vor uita la mine cu ură. 

Lăsându-l încruntat, porni spre baie, ieșind după câteva 
secunde, pentru a-l întreba: 

— Pot să iau un tricou şi un șort, de la tine? 

Jay, care-și lăsase capul la loc pe pernă, şi-l întoarse în direcția 
ei. 

— Dimensiunile tale sunt considerabil mai mici ca ale mele, 
observă el, sec. 

— Mai bine să arăt ca un şcolar pitic, decât o fufă, 
întorcându-se, după o noapte de muncă! 

— Unde ai auzit cuvântul ăsta? întrebă Jay, cu disperare. 

— Aşa le spunea tata prostituatelor, "fufe", răspunse cu 
nepăsare, îndreptându-se către comodă. 

— Îmi dai voie? 

— Eşti invitata mea. 

Tricourile sunt în faţă, șorturile în stânga. 

— Îşi alese un tricou albastru și un şort alb, când, brusc, Jay veni 
în spatele ei gol, exact ca în ziua când se născuse. 

— Am nevoie de hainele mele, spuse el, strecurându-și braţele 
în jurul taliei ei, desfăcându-i prosopul înfășurat în jurul trupului. 

Toni se smulse din braţele lui. 

— Oricât de mult aș dori să rămân, trebuie să plec. Ascultă. Auzi 
ceva? 

El își înclină capul într-o parte. 

— Absolut nimic. 

— Exact, confirmă ea cu seriozitate, dându-l la o parte. Asta 
înseamnă că am acostat în Mazatlan și... petrecerea de pe plajă va 
începe în exact patruzeci de minute. 

— Vin şi eu. 

— Nu poţi, n-ai bilet. 

— Atunci, voi face rost. La ce hotel staţi? 

Toni îi spuse, întrebându-se dacă era o idee bună ca el să se 
afle în vecinătate, cât ea era la lucru. Îi va fi greu să se concentreze 
asupra detaliilor legate de petrecerea de pe plajă, cu prezenţa 
tulburătoare a lui Jay în fundal. Deși fundal nu era cuvântul 
potrivit pentru prezenţa lui Jay în viaţa ei. De la prima lor 
întâlnire, îi închisese toate orizonturile, și acum era convinsă că 
așa va fi mereu. 

Carole se întoarse brusc de la masa de toaletă și făcu ochii mari 
de uimire, în faţa hainelor ce atârnau pe Toni. 

— De unde ai luat echipamentul ăsta? o întrebă Carole cu 
sarcasm, adăugând sec: Sau n-ar trebui să întreb? 

Toni trase sertarul ei și scoase un costumul de baie pe care 
urma să-l poarte pe plajă. Nu, răspunse calm, n-ar trebui. 

— Ei bine, o fac totuşi. Cine ţi-a dat tricoul şi șortul ăsta, în 
schimbul rochiei tale de seară? 

— Asta chiar nu este treaba ta, replică Toni vesel, scoțând din 
dulap o pereche de pantaloni largi, de culoare albă. 

— Pe naiba, nu este! explodă Carole. Ai uitat că sunt șefa 
grupului cultural? 

Tu trebuie să-mi răspunzi la toate întrebările legate de 
acţiunile tale pe vas. 

— Acţiunile oficiale, îi aruncă Toni, și asta nu include și unde 
îmi petrec nopțile. 

Carole se uită uimită la ea, nevenindu-i să creadă, apoi își 
mușcă buza, lăsându-și privirea în jos. 

— Uite, Toni, ştiu că, în mod normal, n-ar fi problema mea, 
dar... într-un fel, mă simt responsabilă pentru tine, și n-aș vrea să 
cred că ai fost influenţată de ceea ce am spus eu. Ieri, când am 
afirmat că ar trebui să-ţi trăieşti și tu puțin viața, n-am vrut să 
sugerez, să sari direct în patul lui James Brownlea! 

Clarificarea descreţi fruntea Toniei. 

— N-are nicio legătură cu ce ai spus tu, o asigură aceasta. Însă, 
era... era inevitabil să cedez într-o zi. 

— Dar de ce l-ai ales pe el? 

Este încântător, atrăgător, bogat... dar, nu mi-aș fi imaginat că 
îţi va cădea cu tronc un astfel de tip. Sunt sute de femei care ar da 
orice pentru a petrece o noapte cu el, inclusiv blonda cu care a 
venit la bord. Întotdeauna am crezut că încă mai simţi ceva pentru 
fostul tău sot. 

— Am simtit... simt, confirmă Toni, incapabilă să-și controleze 
strălucirea din ochi. 

— Atunci... ? 

— Oh, Carole, chiar nu bănuiești? Era imposibil să nu-i 
dezvăluie un secret atât de important tocmai colegei de cameră. 
Este soţul meu! 

Carole făcu ochii mari. 

— Ce? 

— Eu şi cu Jay n-am fost niciodată divorţaţi, explică Toni 
repede. Scrisoarea care a ars în casa părinţilor, despre care am 
crezut că era hotărârea de divorț, mă anunța de fapt că Jay sistase 
acţiunea. 

Carole se trânti pe pat. 

— Vrei să spui că...? Ești încă doamna Brownlea? 

— Nu ăsta este numele lui, o lămuri Toni în grabă. Numele 
adevărat este Jay Stanford. 

— Stanford de la Stanford Industries? Cel mai strălucit 
industriaș de pe pământ? Când Toni dădu afirmativ din cap, 
privirea Carolei deveni sceptică. Și a venit în croaziera asta pentru 
a te lua înapoi? 

— Da. Era ceva greu de crezut, chiar și pentru Toni. 

— Deci, bătrânul Queen va ajunge, până la urmă, la fier vechi? 

— Nu, Jay îl cercetează, de aceea a adus-o pe Gloria Powel. Este 
expertă în evaluări. 

— Pariez că este expertă şi în alte direcţii, remarcă Gloria, sec. 

— Nu este nimic de genul ăla între ea și Jay. negă Toni, cu 
stângăcie. Şi eu am crezut asta, odată... dar s-a dovedit că m-am 
înșelat. Jay mi-a spus că n-a fost nimic între ei, de când ne-am 
căsătorit, şi-l cred. 

— Sper să ai dreptate, iubito, spuse Carole, ridicându-se. În ce 
mă priveşte, eu arunc o mină de sare peste umăr, când e vorba de 
bărbaţi. 

— Între noi n-o să fie ce a fost între tine și soțul tău. Cu cât mă 
gândesc mai mult, adăugă îngândurată, realizez cât de tânără și 
nerealistă am fost, atunci. Jay avea o mulţime de lucruri de făcut, 
obiective de realizat, și eu doream să-i impun o rutină de la nouă 
la cinci. 

— Lasă-mă să-ți dau un sfat, scumpo, interveni Carole, 
apropiindu-se de ea. Un bărbat care-și neglijează soţia în favoarea 
afacerilor, nu se va schimba niciodată, decât atunci când va fi prea 
târziu pentru orice femeie căreia îi pasă. 

— Cu Jay nu este așa, insistă Toni, cu încăpățânare. Este bogat 
atât cât și-a dorit să fie, și acum... 

— Este gata să se dedice familiei? Carole ridică din umeri și 
porni spre ușă, oprindu-se cu mâna pe clanță. Așa cum ţi-am spus, 
scumpo, sper să ai dreptate, dar să nu fii prea dezamăgită când vei 
realiza că idolul tău este exact așa. 

— Îmi voi încerca norocul, spuse Toni, alungându-și vagul 
sentiment de stânjeneală pe care îl trezise Carole. 

Carole, nu vei povesti cuiva ce ţi-am spus, nu-i aşa? 

— Că ești căsătorită cu cel mai potrivit bărbat de pe pământ? 
Nu, draga mea, n-o voi face. Sper doar ca fanteziile tale 
feciorelnice să nu fie spulberate de... Ridică din umeri. Oh, bine, 
toţi trebuie să ne încercăm norocul când miza e dragostea. 

Toni se uită îngândurată la ușa ce se închisese în urma 
celeilalte. Carole avea un ochi foarte critic, când era vorba de 
bărbaţi, dar asta nu însemna ca Toni să gândească la fel ca ea. Jay 
o iubea. Era sigură acum, după o noapte de dragoste patimașă. 
Niciun bărbat n-ar fi putut simula emoţiile profunde exprimate de 
Jay cu atâta înflăcărare. 

Înroşindu-se la amintirea nopţii trecute, își puse sutienul 
înflorat al costumului de baie, îl acoperi cu o bustieră albă și-și 
trase pantalonii pe care-i luase din dulap. 

Îşi va face datoria cu aceeași conștiinciozitate ca întotdeauna, 
dar de data aceasta, cu gândul la viitorul ei cu Jay. Nicio altă 
soluţie nu era posibilă acum. 


Capitolul 6 


Aztec Queen, o vagă siluetă albă, lăsă în urmă linia de coastă, 
apropindu-se de Acapulco. 

Toni, cu ochii strălucindu-i după noaptea petrecută cu Jay în 
cabina lui, urmărea, din punctul ei obișnuit de observaţie cum 
vasul își direcționează prora spre punctul nordic al golfului 
Acapulco. 

Nicăieri în lume, gândi ea admirativ, nu exista o intrare în port 
atât de spectaculoasă. 

— Este fantastic, nu-i așa? îi răsună în ureche vocea răgușită a 
lui Jay, și simți brusc trupul musculos lipindu-se de al ei. 

— Îmi place la nebunie, răspunse ea încet, din respect pentru 
mulțimea de pasageri care umpluseră deja puntea. De fiecare 
dată, parcă este ceva nou, incredibil... 

— Ce zici de a doua lună de miere aici? sugeră el în șoaptă. Noi 
n-am avut o adevărată lună de miere. 

— Nu, spuse Toni, cu vocea înăbușită, amintindu-și săptămâna 
de miere întreruptă brusc de Gloria, care-l chemase la lucru. Cred 
că aș prefera Puerto Vallarta, pentru ceva special ca asta. 

— Cum spui tu, acceptă el docil, cu toate că nu exista nicio 
urmă de docilitate în trupul încordat, care se lipea tot mai strâns 
de al ei. Asta merita toate privirile pline de înţeles ale mulțimii, 
hotări ea, fericită. Pearson răspândise vestea cu viteza vântului, pe 
tot vasul. Dar nu sesizase vreun semn de ostilitate în zâmbetele 
care i se adresaseră. 

Cu excepţia lui Rick Warren, poate, a cărui grimasă putea fi 
descrisă mai curând ca dispreţ, decât zâmbet. "Cred că vei găsi 


Al) 


suma corectă”, îi spusese acesta, cu răceală, cu o zi înainte, când 
îi înmânase banii pentru turul din Acapulco. Înainte ca Toni să 
poată murmura un mulțumesc, îi întorsese spatele și intrase în 
birou. 

Îi părea rău pentru Rick, dar nu putea să se mai gândească la 
el, când feericul Acapulco se ivi în faţa ei. 

— Trebuie să-i dădăcești și azi pe pasageri? murmură Jay. 

— Nu, suntem întotdeauna liberi în Acapulco, și m-am gândit că 
ai putea închiria o mașină să ne ducă pe cea mai liniștită şi intimă 
plajă, pe care o cunosc. 

— Eşti foarte generoasă cu timpul şi cu banii mei, nu? 

— Ei bine, desigur, aprobă râzând, la urma urmei ești... 

— Jay, te-am căutat peste tot! 

Vocea Gloriei se auzi din spatele lor, și amândoi se întoarseră, 
sesizând încordarea de pe faţa ei palidă. 

— Oh? 

Jay se desprinse de Toni, acordându-i toată atenţia celeilalte, 
care era din ce în ce mai agitată. 

— Se pare că mesajul ăsta a sosit azi-noapte. Ochii Gloriei 
licăriră un moment pe faţa Toniei. Normal, cum n-ai putut fi găsit 
în cabina ta, mi-a fost adus mie. După cum o să vezi, este ceva 
urgent și trebuie să te întorci în Los Angeles imediat. Am verificat 
cursele de avion și există una care pleacă din Acapulco la zece și 
jumătate, în dimineața asta. 

Jay citi mesajul, încruntându-se. 

— La naiba, de ce nu poate aștepta Ansell până mă întorc? 

— Este un contract important, Jay, îi replică Gloria, ignorând-o 
pe Toni, de data asta. Și tu știi cât de pretenţios este Jacob Ansell. 
Nu va accepta să discute decât cu șeful, o afacere atât de 
importantă. 

Jay înjură din nou în barbă, părând că uitase și de Toni, prins 
în potopul de instrucţiuni date Gloriei. Vorbind, se deplasară pe 
punte, la o distanţă suficientă, pentru a nu fi auziţi de pasageri... 
şi de Toni. 

Aceasta se întoarse la balustradă, magnificul golf 
clătinându-se, parcă, în faţa ochilor ei plini de lacrimi. Nimic nu se 
schimbase, absolut nimic. Întotdeauna va exista încă o afacere 
pentru Jay. De ce fusese atât de proastă să-l creadă când afirmase 
că va fi doar un supraveghetor? Era în firea lui să fie astfel. 
Dumnezeu ştia că avea suficienţi bani încât să trăiască în lux tot 
restul vieţii. Dar nu asta era ceea ce-l punea în mișcare. 

Lacrimile îi dispăruseră şi pe faţă i se instalase un calm aparent, 
când el se întoarse, cuprinzând-o din nou cu brațele. 

— Îmi pare rău, iubito, dar a trebuit să te părăsesc un pic. Aș fi 
aranjat întâlnirea asta pentru după croazieră, dar se pare că Ansell 
trebuie să decidă dacă acceptă oferta mea, sau a altcuiva. O 
întoarse cu faţa la el, trăgând-o de la balustradă. Ochii îi erau 
întunecați, totuși, în adâncul lor erau luminaţi de mici sclipiri. 

— Vreau să vii cu mine, Toni. Putem să ne întoarcem pe vas la 
Puerto Vallarta. 

— Eu? Se uită fix la el. Este imposibil. Eu lucrez aici, ai uitat? 

— Nu lucrezi aici, o corectă el, zâmbind. Acum ești din nou 
doamna Jay Stanford și vreau să fii cu mine mereu. 

— Am crezut că şi tu, spuse ea, cu tristețe, eliberându-se din 
braţele lui și trecând alături. Dar acum realizez că m-am înșelat. Tu 
n-o să te schimbi niciodată, Jay. 

— Despre ce naiba vorbeşti? O prinse de braţ și o întoarse, 
forţând-o să-l privească în faţă, maxilarele încleștându-i-se de furie. 
Ti-am spus de această ultimă afacere, și vreau să fii cu mine când 
o închei. 

— Ultima afacere, îl ironiză ea, ignorând durerea provocată de 
strânsoarea mâinii lui. Pentru tine, n-o să existe niciodată o ultimă 
afacere. Tu n-ai nevoie de bani, dar vei continua să ruinezi viețile 
noastre, pentru a-i obține. 

— Indiferent ce am făcut, nu te-am minţit niciodată. Afacerea 
asta cu Ansell este ultima, și vreau să fii cum mine când o închei ! 

— Ia-o pe Gloria, izbucni ea, smulgându-se din strânsoarea lui 
și plecând în fugă de lângă el. 

— Poate că exact asta o să fac, strigă Jay după ea, cu o voce 
metalică. 

Dar n-o făcuse. Toni nu ştia şi nici n-o interesa dacă femeia 
blondă îl însoţise, ca de obicei, în călătoria spre Los Angeles, prin 
urmare fu doar pe jumătate surprinsă când Gloria veni la cabina 
ei. 

Rochia albă de seară, pe care Toni uitase s-o ia din cabina lui 
Jay, era atârnată pe braţul ei, și ea trecu rapid pe lângă Toni, când 
ușa fu deschisă în urma bătăii insistente. 

— M-am gândit că poate ai nevoie de asta, spuse ea, cu trufie, 
plimbându-și privirea prin încăpere. Voi două chiar locuiti aici? 

Toni, supărată că uitase de rochie, îi aruncă, iritată: 

— Noi o găsim acceptabilă. 

Gloria puse rochia pe patul Carolei, și-și plimbă din nou 
privirea prin încăperea mică, apoi se întoarse spre Toni. 

— Acceptabil... asta a fost întotdeauna problema ta. Te 
mulțumești cu o viață acceptabilă, un soț acceptabil. Jay nu-ți 
poate oferi așa ceva. 

— Eşti chiar așa mare cunoscătoare a relaţiilor interumane? o 
întrebă Toni, pe un ton disprețuitor, sprijinindu-se de ușa pe care 
tocmai o închisese. 

— ÎL cunosc foarte bine pe Jay Stanford, declară Gloria cu 
răceală. N-ai ştiut niciodată cum să faci faţă unui bărbat ca el, nu-i 
aşa? Toni o privi de sus. 

— M-am descurcat foarte bine în ultimul timp, replică ea, cu 
vădit sarcasm. 

— Tu chiar ești naivă, nu-i așa? Zâmbetul insinuant al Gloriei 
era, mai mult dispreţuitor, şi siguranța Toniei păli un pic, în fața 
optimismului celeilalte. 

— Nu... nu înţeleg ce vrei să spui. 

— Este foarte simplu, dragă, odată ce afli detaliile. Trăsăturile 
Gloriei deveniră dure. Ai fost atât de nerăbdătoare să ajungi din 
nou în pat cu el, încât nu te-ai întrebat deloc care a fost motivaţia 
lui, nu-i așa? De ce crezi că Jay s-a hotărât, deodată, să te caute? 
Pentru că era nebunește îndrăgostit de prostuța care ai fost 
întotdeauna? 

Tremurul brusc al genunchilor o făcu pe Toni să se trântească 
în fotoliul de lângă intrarea în baie. Ceea ce insinua Gloria, era 
dictat de gelozie. O gelozie care se născuse chiar în ziua în care Jay 
anunţase logodna lor. Totuși... 

— Noi ne iubim într-un fel pe care tu n-o să-l poți înțelege, 
începu ea, strângând din buze, când Gloria izbucni din nou 
într-un râs batjocoritor. 

— Jay nu înţelege dragostea asta a ta dezgustătoare o ironiză ea. 
Se întâmplă să aibă nevoie de tine acum, în mod deosebit, și tu îţi 
imaginezi că te iubește. Crede-mă, dragă, are foarte mare nevoie 
de tine, dar nu pentru motivul la care te gândești tu. 

— Şi, presupun că tu cunoşti motivul, nu? 

— Sigur că-l cunosc. Eu și cu Jay suntem împreună încă dinainte 
de a pune tu ochii pe el, și știu ce are în cap. Gloria își puse picior 
peste picior și continuă. Afacerea în care este implicat acum este 
cea mai mare din cariera lui. ÎL poate face mai bogat decât în 
visurile tale feciorelnice. 

Reala consternare înceţoșă ochii Toniei. Insinuarea celeilalte 
femei, că s-ar fi căsătorit cu Jay pentru situaţia lui financiară, nu 
merita deranjul de a fi negată. 

Convingerea fermă a Gloriei era cea care-i acceleră Toniei 
bătăile inimii. 

— Ce legătură are afacerea aia cu mine? 

— Are o foarte mare legătură cu tine, declară Gloria teatral, 
ridicându-se și făcând doi trei pași prin cabină, înainte de a se 
întoarce și a se rezema de masa de toaletă. Jacob Ansell este un 
bărbat puternic și foarte influent. Este ferm împotriva divorțului 
și chiar a separării, într-un cuplu căsătorit. Ca să obțină contractul, 
Jay trebuie să se prezinte cu o soţie în ochii căreia să nu se citească 
vreo dorinţă de separare și cu atât mai puţin de divorţ. 

— Nu te cred! Toni își înăbuși tremurul din glas, realizând, 
chiar dacă nu voia să creadă, că în vorbele Gloriei exista o sămânță 
de adevăr. Era limpede că Jay se descurcase foarte bine în cei doi 
ani în care fuseseră separați, ceruse chiar divorţul, deşi se 
răzgândise ulterior. Să se fi ivit atunci perspectiva afacerii cu Jacob 
Ansell și să-l fi determinat să ia acea decizie? Un lucru era sigur. De 
când urcase la bord, Jay nu pierduse nicio ocazie de a-și folosi 
farmecul pentru a-i ațâţa simţurile, un farmec căruia Toni nu 
putea să-i reziste. 

— Nu crezi? Eu cred că da, dragă. Gloria porni spre ușă, 
oprindu-se cu mâna pe clanţă. Nu ţi-a cerut Jay să te duci cu el la 
Los Angeles? Pufni în râs la expresia indurerată din ochii Toniei. 
Vezi, îl cunosc foarte bine, mult mai bine decât vei reuși s-o faci 
tu, vreodată. 

Toni încercă o ultimă provocare. 

— Asta nu te-a ajutat prea mult, nu-i aşa? 

Gloria zâmbi, încordată. 

— Oare? Eşti mult prea naivă! Jay a realizat, de ceva timp, că ești 
departe de a fi soția pe care și-o dorește. 

Ușa se deschise brusc şi Carole intră în cabină, făcând ochii 
mari de uimire, în faţa celor două femei. 

— Oh! 

Deranjez cumva? 

— Nu, deloc, răspunse Gloria, pășind pe coridor. Se pare că 
prietena ta are nevoie de puţină îmbărbătare. 

Carole închise ușa după Gloria, uitându-se întrebător la Toni. 

— Ce-a fost asta? 

Toni ridică din umeri și se îndreptă spre masa de toaletă, 
privindu-și reflectia în oglindă. 

— Este cea mai mare nemernică, răbufni ea, cu o neobișnuită 
cruzime, văzând în oglindă iminenta ridicare din umeri a Carolei. 

— Trebuia să-ţi fi spus asta de la început, replică ea, cu 
obișnuitu-i calm. De ce a venit aici, în dimineaţa asta? 

Simţind nevoia să se descarce, Toni îi povesti totul și când 
termină, Carole o privi cu milă. 

— N-o să spun că nu-mi pare rău pentru tine, Toni, dar în cazul 
ăsta ai fost o mare fraieră. Eu înclin să cred că frumosul tău Jay se 
foloseşte de tine pentru propriile lui interese. Din ce alt motiv 
și-ar fi făcut apariţia brusc, pe acest hârb? Să fim sinceri. Niciun om 
de afaceri întreg la minte, n-ar lua în considerare o astfel de 
propunere, numai dacă n-are alte motive. Carole îi aruncă o 
privire vicleană. Ti-a spus de fapt, că va scoate bani pentru Queen? 

— Nu, recunoscu Toni, fără tragere de inimă. Ştie ce mult 
înseamnă vasul ăsta pentru... pentru noi toți și se gândește la asta. 

— Crede-mă, scumpo, aici se va opri! exclamă Carole, 
punându-și o mână pe umărul Toniei, în semn de încurajare. 
Bărbaţii sunt foarte răi, uneori... mai tot timpul, după experiența 
mea. De ce nu încerci să ţi-l scoţi din minte? Mă abtin să ti-l 
recomand pe contabil, dar el niciodată nu te-ar răni. 

— Între mine și Rick a încetat definitiv orice relaţie. Cred că 
Marian este mult mai potrivită pentru el decât aş putea fi eu 
vreodată. 

— Marian ? Carole se uită la ea, nevenindu-i să creadă. Știu că a 
făcut o pasiune exagerată pentru el, dar... Marian ? 

— Cu o altă coafură și un pic de fard, cred că este destul de 
drăguță pentru Rick. De fapt, i-am și sugerat să meargă la coafor, 
și m-am oferit s-o învăţ să se machieze. Nu prea i-a surâs ideea, 
bănuiesc. N-am mai vorbit cu ea de atunci. 

— Nu este deloc suprinzător, având în vedere că speră să-ţi ia 
locul în inima contabilului. Uite, scumpo, uită de Rick Warren, de 
Marian și de nu chiar fostul tău soţ. Și cel mai rapid mod de a face 
asta, este să-ţi găseşti pe altcineva. Cine era bărbatul cu care erați 
la masă, în seara în care aţi fost patru la cină? 

Toni se încruntă, privind o clipă în gol. 

— Oh, te referi la Cyrus Jackson? Vrei să spui că eu...? Pentru 
numele lui Dumnezeu, Carole, este suficient de bătrân să-mi fie 
tată! 

— Ce importanţă are? Este neînsotit şi pare să fie atras de tine. 

Toni nu-și putu reprima un chicotit. 

— M-aş simti ca şi când m-ar scoate tata în oraș! Altminteri, 
continuă ea, seriosă, îmi place Cyrus. 

N-a avut niciodată timp să se căsătorească... la fel ca Jay, şi-a 
sacrificat viaţa pentru a face bani. 

— Cu atât mai bine, dacă-l placi. Nu spun să te gândești la o 
legătură serioasă cu el, dar un mic flirt n-ar face rău niciunuia din 
voi. Așa, într-un fel sau altul, s-ar putea clarifica lucrurile, pentru 
tine. Bărbatul ăsta al tău se întoarce pe vas, inainte să ajungem în 
Los Angeles? 

Toni ridică din umeri. 

— A spus ceva de Puerto Vallarta. 

— Atunci, un pic de rivalitate e posibil să-l pună pe gânduri. 
Acest Cyrus Jackson este cu totul alt gen decât înţepatul ăla de 
contabil! Oricum, gândește-te la asta, Toni. Eu îl voi duce pe Mike 
prin Acapulco și diseară vom lua autocarul spre hotelul Princess. 
De ce nu vii cu noi? 

Toni își petrecu restul zilei la bord, neavând chef să rătăcească 
printre pasagerii care umpluseră plaja și barurile hotelurilor de pe 
țărm. Nu realizase, până acum, cât de mult și-ar fi dorit să-i arate 
lui Jay acest centru urban de pe riviera mexicană. Ar fi putut 
închiria o mașină, aşa cum văzuse că făcuseră Cyrus Jackson şi 
Gloria, şi să se bucure împreună de priveliștile înconjurătoare, 
încheind cu o baie în ocean. 

Dar putea la fel de bine să-și scoată din minte acele gânduri 
pentru totdeauna, își spuse cu fermitate, și să se ocupe de 
pregătirile pentru balul mascat ce urma să aibă loc imediat ce 
vasul părăsea Puerto Vallarta. 

Perfidia lui Jay o lovise din nou pe plan emoţional, și era 
hotărâtă să fie pentru ultima dată. Va trece mult timp până când 

rana din sufletul ei se va vindeca, dar mai trecuse prin așa ceva și 
era sigură că va reuși s-o facă din nou. Poate Carole avea dreptate, 
şi era mai bine să flirteze când cu un bărbat, când cu altul, decât 
să se angajeze într-o relaţie stabilă. Cel puţin, în felul acesta, 
durerea, dacă ar exista, ar fi trecătoare. 

Mintea îi era departe de sulurile de hârtie creponată de diferite 
culori, pe care le alesese din dulapurile din holul principal, când 
Marian i se adresă, sfioasă, din spatele ei. 

— Eşti ocupată, Toni? 

Toni se întoarse brusc, făcând ochii mari la fata cu fruntea 
încruntată, care-și frângea mâinile, nervoasă. 

— Nu chiar, spuse ea, cu un râs scurt. Îmi făceam de lucru, până 
va trebui să mă schimb pentru cină. 

— Oh, foarte bine. 

Doream să vorbesc cu tine, dar nu voiam să te deranjez, dacă 
erai ocupată. Nu este ceva legat de serviciu, încheie aceasta, 
şovăitoare. 

— Spune. Toni se sprijini de dulap, studiind-o cu interes. 

— Păi... m-am gândit la ce mi-ai spus în ziua aceea și... cred că 
mi-ar plăcea să-mi schimb înfățișarea, așa cum ai sugerat tu. 

Toni uită brusc de propria nefericire. 

— M-aş bucura să-ţi fiu de folos. Nu cu părul — Donna este 
expertă în așa ceva — dar te voi ajuta să-ţi alegi niște farduri şi-ţi voi 
arăta cum să le foloseşti. 

— Mulţumesc. Este foarte drăguţ din partea ta... 

— Este plăcerea mea, o întrerupse Toni, scrutând cu privirea 
fața celeilalte, cu un ochi obiectiv. Cred că magazinul de la bord 

are tot ce-ţi trebuie, dar coaforul nu va fi deschis până nu începem 
să navigăm. 

Marian spuse repede. 

— Este bine. Cred că nu trebuie... să aştept chiar până în ziua 
balului, atunci n-ar mai fi mare lucru pentru... lume. 

"Lume" însemnând Rick, reflectă Toni, dar Marian se gândise 
bine. În veselia generală a balului mascat, o schimbare majoră a 
înfățișării ei ar fi mai puțin observată, decât dacă ar apărea așa în 
faţa contabilului, într-o dimineaţă. 

Bucuroasă că-și alungase gândurile negre, începu o discuţie cu 
Marian despre costumul pe care aceasta intenționa să-l poarte la 
bal, ceva diferit de uniforma scrobită cu care apărea de obicei 
alături de căpitan. 

— M-am gândit că pot să vin și eu din când în când cu o idee, 
se confesă aceasta, sfioasă. După cum știi, până acum nu mi-am 
bătut capul niciodată, dar aș dori să fiu schimbată cu totul, de data 
asta. 

Toni făcu mintal inventarul costumelor de bal. Vestimentaţia 
Cleopatrei n-ar ajuta-o cu nimic pe Marian — în plus, plănuise s-o 
poarte chair ea la balul ăsta — dar costumaţia fluturelui i s-ar 
potrivi perfect. 

Entuziasmul Toniei dispăru brusc, și obrajii Marianei căpătară 
o roşeaţă neobișnuită, când doi pasageri, întorși mai devreme de 
pe țărm, intrară în hol. 

— Slavă Domnului pentru tehnologia asta modernă, spuse 
Gloria Powell, iritată, trăgând adânc aer în piept din atmosfera 
răcorită de aparatul de aer condiționat. 

Cum pot oamenii să supravieţuiască într-o astfel de căldură? 

— Poate sunt obișnuiți, răspunse Cyrus, ivindu-se din spatele ei 
transpirat, el însuși cu faţa roșie de disconfort. 

— Ei bine, eu nu sunt, replică ea, bosumflată, și porni spre lift 
fără a arunca vreo privire înapoi sau a adresa un cuvânt de 
mulțumire însoţitorului ei. 

Cyrus se sprijini de biroul, unde Toni și Marian stăteau faţă în 
faţă. 

— Unele femei chiar nu pot suporta căldura. Nici eu nu sunt 
sigur că pot. 

— Îţi ia ceva timp până te obișnuiești, spuse Toni, zâmbind. 
Apoi, amintindu-și de bunele maniere, i-o prezentă pe Marian. 

— Mai bine mă duc la locul meu, murmură aceasta, când o 
femeie în șort, venind dinspre unul dintre pasage, se sprijini de 
biroul contabilului. Cyrus se uită ciudat în urma ei. 

— Fetei ăsteia i-ar trebui un pic din frumusețea și personalitatea 
ta, remarcă aceasta, cu subtilitate. 

— Ai puţină răbdare, îl sfătui Toni. S-ar putea să ai o surpriză la 
balul mascat. 

— De ce? Îi dispar toate inhibiţiile atunci? întrebă el, cu o 
licărire în ochi. Este femeia vârcolac de pe Aztec Queen ? 

— Nu, răspunse Toni, râzând. S-ar putea să producă chiar un 
șoc, de data asta, dacă merg după metoda mea. 

Cyrus îi aruncă o privire pătrunzătoare. 

— Îmi imaginez că, în ceea ce-i priveşte pe bărbaţi, mergi după 
metoda ta, totuși. Am auzit că James Brownlea a părăsit vasul, 
adăugă el, ca un fapt divers. 

— Da, pentru un timp, oricum. 

— Ce s-a întâmplat? A aflat soţia lui unde este și a trimis o citaţie 
oficială după el? 

— Nu cred. Are niște afaceri de rezolvat în Los Angeles. 

Un licăr de compasiune lumină ochii lui Cyrus, când privirile li 
se întâlniră. 

— Nu-l condamna pentru asta. Există anumite lucruri pe care 
un bărbat trebuie să le facă în viaţa lui. 

— Aşa gândeam și eu, replică Toni, pe un ton mai calm decât 
intenţiona. 

După o scurtă pauză, Cyrus o întrebă: 

— Eşti cumva liberă diseară? 

Toni clipi, surprinsă de întrebare. 

— De fapt, Carole, directorul croazierei, m-a întrebat dacă 
mi-ar plăcea să-i însoțesc, pe ea și pe prietenul ei, la hotelul 
Princess, diseară. Nu ştiu dacă ai dori să... 

— Aș fi onorat. Cyrus îi zâmbi curtenitor, şi Toni îl plăcu foarte 
mult în acel moment, dându-i detalii despre turul pe care urmau 
să-l efectueze cu autocarul în acea seară. N-am putea, înainte, să 
luăm masa împreună undeva? 

— Autocarul pleacă la nouă, spuse Toni cu regret, şi mi-e teamă 
că în Acapulco cina se servește puţin după ora asta. 

— Bine, atunci mai bine ne întâlnim în sufragerie, la șapte şi 
jumătate. 

Masa mea are numărul douăzeci și trei. 

Gândindu-se că sufrageria va fi pe jumătate goală și că nu va fi 
nimeni în măsură să obiecteze că se întâlnea cu un 

pasager — chiar și căpitanul era reţinut în port — Toni dădu 
afirmativ din cap și-l urmări pe Cyrus traversând holul. 

Era un bărbat drăguţ, și dacă îl stimula să iasă într-o seară cu o 
femeie mult mai tânără decât el, cu atât mai bine. 

Câteva minute mai târziu, după ce închisese dulapurile, se opri 
să schimbe câteva cuvinte cu Marian, în drum spre cabină. Pe fața 
fetei se putea citi o evidentă invidie. 

— Cum reușești? îi trânti aceasta, înroşindu-se când realiză cât 
de nepoliticos sunaseră cuvintele. Vreau să spun, l-ai cucerit pe 
Rick și pe domnul Brownlea, și acum, când el nu mai este 
disponibil, s-a ivit altcineva. 

Refuzând să-i dea un răspuns insolent, Toni o privi cu 
seriozitate. 

— În momentul ăsta, Rick urăsîşte și pământul pe care calc, 
domnul Brownlea poate trăi foarte fericit fără mine, și Cyrus 
Jackson este căsătorit cu imperiul său financiar — ca să nu mai 
spun că este suficient de bătrân pentru a-mi fi tată. Dacă vrei să afli 
adevărul, te invidiez că n-ai niciun dubiu în alegerea bărbatului de 
care să te îndrăgostești și pe care-l dorești alături de tine toată 
viaţa. 

Marian se uită uimită la ea. 

— Tu mă invidiezi? repetă ea, şocată. 

— Şi te voi indivia și mai mult când Rick va deschide ochii și va 
vedea în tine femeia visurilor sale, continuă Toni, pornind spre 
lift. 

Până la urmă, era pe cale să înregistreze două succese în faţa 
unui jalnic eşec, reflectă ea. În ultimul timp, Marianei îi crescuse 

simţitor încrederea în sine, și urma să ajungă la apogeu cu apariția 
ei în seara balului. Lui Cyrus Jackson i se ridicase moralul, chiar 
dacă numai temporar, prin perspectiva petrecerii unei seri în 
compania unor tineri. 

Singura ei nefericire era relaţia cu Jay. 

De ce oare se îndrăgostise de un bărbat care, ca și Cyrus, era 
deja căsătorit cu o mare afacere, şi pentru care relaţiile personale 
erau pe locul al doilea? 

Impresionanta structură piramidală a hotelului Princess era 
înconjurată de grădini tropicale, într-o superbă explozie de 
culoare. Când mai aveau doar câteva trepte până la intrarea în 
holul hotelului, Toni își strânse eșarfa neagră în jurul umerilor, 
amintindu-și vremurile de demult, când şi mama ei planta flori în 
grădina mică din fața casei, pe care o îngrijea cu atâta drag. 

— Oh, Doamne, murmură Cyrus, când intrară în holul imens, 
nu e spectaculos? 

Nota de respect amestecat cu uimire, din vocea lui, era ca un 
ecou al sentimentului pe care Toni îl încerca de fiecare dată când 
intra în acel hotel. 

Carole îi conduse în salonul spaţios din spate, vorbind cu 
reprezentantul conducerii, într-o spaniolă fluentă, înainte de a le 
face semn cu mâna, Toniei și celor doi bărbaţi. 

Fură conduși la o masă de la marginea ringului de dans, şi 
chiar înainte să se așeze, primele două băuturi gratuite, oferite 
turiștilor, fură aşezate în faţa lor de către un chelner grijuliu. 

Cyrus se lăsă pe spate în scaun, vizavi de Carole. 

— Ei bine, se pare că va fi o seară pe cinste. 

Cuvintele lui se dovediră profetice, şi chiar și Toni reuși să 
și-l scoată pe Jay din minte, când dansatorii mexicani în costume 
multicolore începură să-i distreze. Obişnuitele interludii teatrale și 
comice rupseră bariera limbii, făcând audiența să râdă cu lacrimi. 

Umorul moderat dar constant al lui Mike fu un contrast perfect 
pentru cel debordant al lui Cyrus, şi masa lor fu cea mai veselă din 
jurul ringului. 

Toni constată că îi plăcea foarte mult Mike, atitudinea lui faţă 
de Carole fiind, după opinia ei, tocmai ceea ce aceasta avea 
nevoie. Era prietenos, curtenitor fără a fi insistent, și cu suficient 
simţ al umorului, cât să-i atenueze solemnitatea. 

Mai târziu, când spectacolul se sfârși și începu dansul, Toni se 
trezi în braţele lui, mișcându-se ușor, într-o alunecare lentă, 
printre ceilalți dansatori. 

— Croaziera asta se va termina mult prea repede pentru mine, 
îi mărturisi el, zâmbind. Ciudat, la început n-am vrut să vin. 

— Şi de ce ai venit? îl întrebă Toni, curioasă. 

El ridică din umeri. 

— Şeful meu pleca și el într-o croazieră cu soţia, şi s-a gândit că 
ar fi o idee bună. 

Am muncit foarte mult, astfel că a aranjat el totul pentru 
mine — a plătit toate cheltuielile. 

— Trebuie că te apreciază în mod deosebit. Cu ce te ocupi, 
exact? 

— Nimic interesant. De fapt, multă lume consideră plictisitoare 
munca mea. 

Sunt contabil, încheie acesta, schițând un zâmbet. 

— Oh, pentru o mulțime de oameni de afaceri nu este deloc 
ceva lipsit de importanță, știi doar. Ar fi pierduţi fără experţi 
contabili. 

O umbră de mâhnire se așternu pe ochii prietenoși ai lui 
Mike. 

— Așa o fi, dar majoritatea femeilor privesc contabilii ca pe niște 
persoane anoste, ca și calculele pe care le facem. După o scurtă 
pauză, continuă, aparent dezinteresat: Bănuiesc că tu și Carole 
întâlniți foarte multe persoane interesante, în aceste croaziere. Ca 
James Brownlea, care este posibil să cumpere vasul. Presupun că 
are foarte mare succes la femei. 

Toni îl aprecie pentru discretia privind relaţia ei cu Jay, dar nu 
se sfii să-și exprime lipsa de entuziasm faţă de bărbaţii de calibrul 
lui Jay. 

— Pentru unele femei, probabil, dar Carole nu mi s-a părut 
niciodată interesată de avere sau poziţie socială. Ea — își căută 
cuvintele potrivite — este mai de grabă impresionată de valoarea 
morală a unui bărbat, decât de conturile lui bancare. El dădu 
afirmativ din cap, îngândurat, conducând-o printre cuplurile de 
dansatori, spre marginea ringului. A avut de suferit de pe urma 
bărbaţilor. 

— De aceea are nevoie de cineva demn de încredere. Alături de 
bărbatul potrivit, ar putea să uite... Lăsă fraza neterminată, știind 
că Mike înţelesese. 

După ce-și termină băutura care o așteptase la masă, Toni se 
simți detașată complet de lumea din jur, de sentimentele ei față de 


Jay. 


104 ELISABETH BONTEMPS 


Fl se folosise de dragostea ei pentru a-și rezolva afacerile. Și 
apoi? Reușise să trăiască doi ani fără el, și va fi în stare s-o facă 
toată viaţa, dacă era necesar. 

Toni auzi vag vocea lui Cyrus, rostind ceva de un taxi, 
murmurul Carolei, apoi se trezi pe bancheta din spate a mașinii 
care se pierdu rapid în noapte. 

Toni urca, clătinându-se, treptele vasului scăldat în lumină, 
când mâinile ferme ale unui bărbat o prinseră de mijloc... 


Capitolul 7 


Vasul pornise deja la drum, când Toni deschise ochii, 
dimineaţa următoare. Capul îi pulsa la unison cu motoarele aflate 
nu departe, dedesubt, iar gâtul i se uscase de sete. 

Geamătul ei agonizant o făcu pe Carole să vină lângă ea, 
privind-o cu compătimire. 

— Cred... cred că am rău de mare, murmură. 

— Şi eu cred că ești mahmură, ripostă Carole rapid, deşi 
privirea nu-i era deloc neprietenoasă, când se uită în ochii Toniei. 
Uite, ia astea. Îi oferi două aspirine şi un pahar cu apă. Nu-ţi face 
probleme pentru ora de gimnastică, am tinut-o eu. 

Toni se uită la ea, năucă, părul negru contrastând puternic cu 
albul pernei. Deja ai...? Ce oră este? 

— Opt şi jumătate. Culcă-te la loc, acum. Voi organiza eu 
concursul de tenis, și tu te vei ocupa, după-amiază, de jocul de 
bingo. 

Mormăi un mulțumesc, în timp ce Carole părăsi cabina. Toni 
înghiți aspirinele și căzu într-un somn adânc, până când deschise 
ochii, fără tragere de inimă, la sunetul strident al ceasului de lângă 
pat, care fusese fixat la unsprezece și jumătate. 

O jumătate de oră mai târziu, stătea pe puntea de promenadă, 
trăgând adânc aer în piept, simțindu-se când mai bine, când mai 
rău. 

Cine o pusese să bea atâta lichior? Și oare ce impresie își făcuse 
Cyrus Jackson despre ea? 

Într-un fel, era foarte important pentru ea. Era un om drăguţ, 
bun, la fel ca tatăl pe care-l pierduse în incendiul din Seattle. 

— Ti-ar plăcea un pic de supă și un sandviș? 

Toni se întoarse și văzu figura amuzată a lui Cyrus, aproape de 
umărul ei. 

— Nu chiar, spuse ea, cu voce slabă. 

El o luă cu fermitate de cot. 

— Totuşi, cred că ar trebui să mănânci ceva. Astăzi este deschis 
bufetul-restaurant de pe punte, deci nu trebuie să stai în 
atmosfera închisă din sufragerie. Am rezervat deja o masă pe 
cealaltă parte. 

Toni fu încântată că Cyrus o sprijini în drumul spre cealaltă 
parte a punţii. 

Adevărul era că i se făcuse foame, căci nu mâncase nimic de 
când cinaseră împreună seara trecută. 

Cyrus nu o întrebă nimic, dispărând după ce o ajută să se aşeze 
la masă, și revenind la scurt timp cu un bol cu supă de văcuță și 
sandvișuri subţiri cu şuncă slabă. 

— Dar tu? întrebă ea, când se așeză în fața ei, părând pregătit 
s-o privească mâncând. 

— Am mâncat deja. Briza mării, categoric, îţi stimulează 
apetitul. Îşi lăsă privirea în jos pe formele generoase. Cred că ar 
trebui să mă feresc de croaziere, pe viitor. 

— Așa cum te-ai ferit de căsătorie? 

— Şi de căsătorie, acceptă el, privind-o cu înţeles. Asta este ceva 
ce tu cunoşti foarte bine, bănuiesc. 

— Eu? Toni luă ultima lingură de supă și puse cu grijă bolul 
alături. Am fost căsătorită, desigur, toată lumea știe. Dar soțul meu 
nu este — nu era — genul de om căruia să-i placă să fie răsfăţat de 
soţie. 

— Dar aseară am înţeles că încă ti-ar plăcea să-l răsfeţi. 

Toni își lăsă capul pe spate, în defensivă. 

— Aşa am fost crescută. Singurul lucru care m-a luat prin 
surprindere a fost că soţul meu nu avea nevoie de așa ceva pentru 
a fi fericit. Mama nu m-a pregătit pentru asta. 

— Toți bărbaţii doresc să fie răsfăţaţi, spuse Cyrus cu blândeţe. 
Chiar și Jay Stanford al tău. 

Ea făcu ochii mari, de uimire, degetele devenindu-i la fel de 
albe, ca pâinea pe care o ţineau. 

— Nu știu despre ce vorbeşti, spuse în cele din urmă, punând 
sandvișul la loc pe farfuria din faţa ei. 

Cyrus se uită la ea cu atenție. 

— Aseară, începu acesta încet, mi-ai spus că Jay Stanford a fost 
soțul tău și că încă ţii la el foarte mult. Am auzit vorbindu-se pe aici 
despre postura în care aţi fost surprinși în cabina lui, și — ei bine, 

nu-mi pari o fată care se culcă cu cine se nimerește, fie el și 
potenţialul cumpărător al lui Aztec Queen. Atunci, mi-a trecut prin 
minte, încheie Cyrus pe un ton mai vesel, că Jay Stanford este 
posibil să fie una și aceeași persoană cu James Brownlea. 

Toniei i se puse un nod în gât. Fusese mai imprudentă decât 
şi-ar fi imaginat, seara trecută, dar cel mai rău era că nu-și putea 
aminti să fi vorbit de Jay toată seara. 

Dar ce importanţă avea? Se terminase totul între Jay şi ea, și 
chiar n-avea nicio importanță dacă toată lumea aflase de relaţia 
lor. 

Toni înghiţi cu greu. 

— Da, sunt una și aceeași persoană. Lent, cu ezitări, îi explică 
întreaga situaţie lui Cyrus, care o ascultă cu atenţie, fără a scoate 
un cuvânt. Deci, încheie ea cu o notă de amărăciune în glas, nu a 
existat niciodată un James Brownlea la bord, și nici vreo 
posibilitate ca Jay să cumpere Queen. Totul a fost pus la cale în 
prealabil, pentru ca Jay să ajungă la mine. M-a folosit pentru 
propriile lui interese. Lacrimile de indignare îi făcură ochii 
întunecaţi să strălucească. 

Cyrus îşi puse mâna, încurajator, peste a ei. 

— Oare nu te grăbeşti să-l condamni? Știi, când eram mult mai 
tânăr, m-am îndrăgostit serios de o fată şi credeam că și ea este 
îndrăgostită de mine. Ne-am făcut planuri de căsătorie de multe 
ori, dar întotdeauna a intervenit ceva în afacerile mele, care să 
amâne nunta. Când, în final, am hotărât că-mi pot lua un concediu 
pentru a merge în luna de miere, mi-a spus că se căsătorește cu un 
alt bărbat, care pune mai mult preţ pe ea, decât pe bilanţurile lui 

contabile. El zâmbi strâmb. Ştiu că o să-mi spui că a avut dreptate, 
dar — ei bine, continuu să cred că am fi avut o viaţă minunată 
împreună. 

Toni îşi înăbuși o exclamţie. 

— Îmi pare rău, Cyrus. Te... mai vezi cu ea? 

El scutură din cap și spuse, cu durere: 

— A murit acum doi ani. Ne-am mai întâlnit din când în când, 
de-a lungul anilor, și cred că era fericită — sau, cel puţin, 
mulțumită. Unul dintre cei trei fii ai săi lucrează în compania mea. 

— Îmi pare rău, repetă ea. 

— Să nu-ţi pară. Numai, nu-l lăsa pe Jay să facă aceeași greșeală 
ca mine. Este încă destul de tânăr, ca să facă ceva în sensul ăsta. 

— Poate ar trebui să-i spui tu, nu eu. 

— Poate o s-o fac, dacă se va întoarce pe vas. 

Întrebarea dacă Jay se va întoarce de la Los Angeles sau nu, o 
chinui pe Toni tot restul drumului până la Puerto Vallarta. 

Pe de o parte, îi displăcea ideea inevitabilei confruntări între ei, 
dar adânc în sufletul ei tânjea să-i vadă, din nou, silueta zveltă, 
încălecând balustrada de pe punte, să-i simtă trupul plin de 
dorință dominându-l pe al ei, să-i audă murmurul vocii răgușite în 
ureche. 

Dar ajunseră în Puerto Vallarta și nici urmă de Jay. 

Plecând în jurul prânzului spre romanticul port în stil spaniol, 
Toni încercă să și-l alunge pe Jay din minte. Ghidul turului, pe 
care-l cunoştea foarte bine, o salută călduros. 

Numele lui, Jesus, era cel de care el făcea mare caz, în faţa 
turiștilor. 

— Nici că se putea să încăpeți pe mâini mai bune, obișnuia 
acesta să spună. Mic de statură și chipeș, era un adevărat izvor de 
informaţii despre trecutul și prezentul orașului și despre scena 
politică a Mexicului, atât de apropiată sufletului său. 

După un tur al portului, instalați din nou în autocar, aruncară 
o ultimă privire acoperișurilor roșii în stil spaniol ale clădirilor din 
Puerto Vallarta, înainte de a porni de-a lungul coastei, trecând pe 
lângă hotelurile de lux de pe malul mării, ce se făleau cu plajele 
lor. 

— Uitaţi, vasul e acolo, strigă o femeie, când se opriră la 
marginea falezei pentru a admira peisajul. 

Aztec Queen era într-adevăr ancorat în golf, arătând în bună 
stare, îngrijit, și departe de vechimea lui reală. Acest gând o duse 
pe Toni la un altul. Oare Jay se gândise vreo clipă serios să-l 
cumpere? Măcar dacă l-ar putea vedea din unghiul ăsta! Pentru 
oricine care avea ochi pentru așa ceva, era într-adevăr admirabil. 

Oftând, Toni întoarse capul. 

Dar Jay n-avea înclinații spre romantism. Pentru el, important 
era doar profitul. 

Întorși în oraș, Toni plecă singură spre vas, lăsându-i pe 
pasageri să cutreiere magazinele de suveniruri. 

După căldura de pe țărm, Toni hotărî să bea ceva rece pe 
punte și să privească pasagerii venind. Eddy, barmanul, o tentă cu 
reţeta lui proprie, lămâie, vodcă şi cuburi de gheaţă care 
zăngăneau plăcut în paharul ei, când ieși din nou pe punte. 

Pe măsură ce orele după-amiezii treceau, bărcile soseau tot mai 
pline de pasageri, privirea Toniei scrutând-o rapid, pe fiecare în 


NU PIERDE SPERANȚA 111 


parte, temându-se să zărească figura impozantă a lui Jay, 
dominând pasagerii fericiţi. 

Sosise şi ultima barcă, şi seara, care se lăsa devreme în Mexic, 
adusese cu ea o mare de lumini pe țărm, când Toni se întoarse de 
la balustradă, cu paharul gol în mână. O siluetă ștearsă se 
desprinse din întuneric, spunând șovăitor: 

— Toni? 

Pentru o clipă, Toni se uită fix, fără să recunoască figura 
schimbată a Marianei. Uniforma albă, îngrijită, era aceeași, dar faţa 
îi luase o expresie angelică, încadrată de bucle rebele. 

— Marian? 

Fata, liniștită de felul ei, întrebă sfioasă: 

— Îţi place? 

Toni răsuflă adânc. 

— Este — fantastic! Arăţi minunat! Donna este într-adevăr 
genială! 

Zâmbetul radios al Marianei, apăru și dispăru, nesigur. 

— Nu crezi că este o schimbare prea mare? 

— Este o foarte mare schimbare, recunoscu Toni, dar nimeni cu 
mintea întreagă, n-ar putea avea vreo obiecţie. 

Amândouă erau conștiente că se referise la posibila reacţie a lui 
Rick la schimbarea asistentei sale într-o fată atrăgătoare, care 
părea brusc mult mai tânără. 

— Mă întreb dacă, mai târziu, ai avea timp să mă ajuţi cu 
machiajul pentru costumaţia mea. Marian ezită din nou. Dar 
bănuiesc că și tu va trebui să faci acelaşi lucru. 

— Cu mare plăcere. 

Am purtat de atâtea ori costumul Cleopatrei, încât machiajul 
îmi va lua două minute. Toni o luă pe cealaltă de braţ, bucuroasă 
că-și amână propriile gânduri. Hai să mergem să te transform 
într-un fluture drăgăstos! 


kokk 


Acordurile muzicii răsunau din salonul principal, în timp ce 
Toni urca grăbită spre Crowsnest Club, mai târziu în acea seară. 
Toţi participantii la parada balului se strângeau acolo, așteptând 
să coboare în salonul principal. 

În fiecare croazieră exista un grup de pasageri cu o imaginaţie 
creativă, care făceau ca această seară să fie un succes, reflectă Toni 
privind în jur pasagerii costumaţi în arlechini, Robin Hood, 
Mariane, clovni și vechi șefi de state. Carole, o Madame 
Pompadour cu perucă, păru ușurată s-o vadă pe Toni. 

— Ai întârziat, îi reproșă aceasta din spatele unei mese, de unde 
distribuia numere de intrare, pentru a fi prinse de costumele 
participanţilor. 

— Îmi pare rău, a trebuit s-o ajut pe Marian să se machieze. 

Toni se strecură în spatele mesei, zâmbind unei femei mature 
costumată în bebeluș. 

— Marian? întrebă Carole, absentă. 

Toni scrise pe o hârtie albă numele bebelușului și numărul 
cabinei și o prinse cu un ac de scutecul voluminos. 

— Arată senzaţional, spuse ea, întorcându-se spre Carole, 
referindu-se la Marian. 

Carole se încruntă. 

— Serios? Mai mult ca sigur, a necesitat ceva muncă. 

— Nu chiar. 

— Evident, cel pe care speră să-l impresioneze, n-a văzut-o încă, 
observă Carole, privind spre intrare, unde căpitanul Vance și Rick 
Warren își făcură apariţia. El arată la fel de morocănos ca 
întotdeauna. 

De obicei, căpitanul Vance își amâna apariţia până când toţi 
participanţii erau prezenți. Impunător în uniforma lui albă, acesta 
ridică o mână, făcând un semn în direcţia ei, şi Toni, scuzându-se 
faţă de Carole cu un zâmbet, porni spre locul în care stăteau 
căpitanul Vance și Rick. 

— Arăţi ca de obicei, ca o plantă exotică, în costumul ăsta, spuse 
căpitanul cu o voce aspră, plimbându-și privirea vigilentă peste 
genele bogat rimelate, conturul negru din jurul ochilor, 
medalionul din aur masiv ce atârna în decolteul generos. 
Întorcându-se spre Rick care evita privirea Toniei, adăugă brusc. 
Bine, ești liber. Du-te şi spune-le tuturor ce bine arată. 

Privirea îi deveni mai blândă, când se întoarse din nou spre 
Toni. 

— Se pare că ai fost mai ocupată ca de obicei, în croaziera asta. 
Nu te-am prea văzut. 

— Au fost destule lucruri de făcut, domnule, replică Toni, 
departe de a fi atât de credibilă pe cât și-ar fi dorit. Era imposibil 
să nu-i fi ajuns la urechi bârfele de pe vas. 

— Ei bine, nu exagera cu devotamentul faţă de munca de 
rutină, spuse acesta, cu severitate. Nu uita, tatăl tău mi-a fost 
foarte bun prieten, și sunt interesat de fericirea ta. Părând să 
schimbe subiectul, deși în realitate apropiindu-se de punctul 
esenţial al conversaţiei, întrebă, aparent întâmplător: 

— L-ai mai văzut pe James Brownlea, în ultimul timp? 

— Cred că a plecat la Los Angeles, cu afaceri, domnule. 

— E adevărat, dar am înţeles că ni se va alătura din nou în 
Puerto Vallarta. 

— Posibil, domnule căpitan, eu nu l-am văzut. 

Hyram Vance dădu din cap afirmativ, îngândurat, apoi se 
întoarse să părăsească salonul, aruncând o privire peste umăr, 
pentru a spune: 

— Nu te gândi că trebuie să faci sacrificii pentru acest vas. La fel 
ca noi toţi, și el va trebui să ajungă la cimitir, într-o bună zi. 

Concursul se terminase, premiile fuseseră acordate, și acum 
ringul de dans era plin de cele mai ciudate cupluri. Bestia dansa 
cu Frumoasa, Lincoln cu Nell Gwynn, Hansel cu Gretel. Aproape 
toți cei care intraseră în concurs primiseră câte un premiu, la câte 
una dintre variatele categorii, și în salonul spațios domnea buna 
dispoziție. 

Din locul în care se afla, exact lângă intrare, Toni se simţea 
foarte mulțumită de rezultatele eforturilor pe care le depusese. 
Mulţi dintre participanți n-ar mai fi topăit acum pe ringul de dans 
dacă n-ar fi fost ademeniţi de vorbele ei dulci. Cei care îi 
rezistaseră, priviseră melancolici concursul, regretând că nu 
făcuseră efortul de a li se alătura. 

Gloria refuzase să se costumeze și privise ceremonia cu o 
vizibilă plictiseală întipărită pe față. 

Cyrus, arătând ca un adevărat călugăr, se aşezase lângă aceasta, 
renunțând, evident, la o conversaţie cu ea, plimbându-și privirea, 
cu febrilitate, peste cuplurile care dansau. 

Putea un bărbat drăguţ ca Cyrus Jackson, să fie serios interesat 
de o femeie ca Gloria? Toni spera că nu. Dar Jay o găsise suficient 
de atrăgătoare, de-a lungul anilor. Atât încât s-o ia într-o croazieră 
în care el spera să se împace cu soţia lui pentru a-și rezolva unele 
afaceri. 

Fusese o prostie din partea lui, știind ce simțea Toni pentru 
femeia blondă. Și Jay rareori dădea dovadă de prostie în acţiunile 
sale. 

Gândul la Jay o întristă din nou și se simţi uşurată, când auzi 
lângă ea vocea tulburată a Marianei. 

— Toni, totul a fost o greşeală enormă. Cobor în cabina mea, să 
mă schimb în uniformă. 

Toni o privi cu uimire. 

— Să te schimbi? Dar arăţi minunat! De ce ai vrea să faci așa 
ceva? 

Răsuflarea Marianei deveni sacadată. 

— Rick a spus că... l-am dezamăgit. Că, făcând parte din 
colectivul lui, ar trebui... să dau dovadă de mai multă demnitate. 

— Demnitate, pe naiba! izbucni Toni, abia sesizând silueta din 
stânga ei. Rick probabil ajunsese în culmea infatuării, dacă 
sugerase că Marian nu arăta superb în seara asta. Uită de Rick, 
şuieră ea. 

Am observat destui bărbaţi care se uitau la tine cu o evidentă 
dorinţă de a te cunoaște mai bine. Vezi-ţi de treabă. 

— Dar Rick... 

— Nu-ţi face probleme pentru Rick! spuse Toni, pe un ton 
ridicat. Un pic de gelozie nu strică. 

— Dar... Marian deschise gura să protesteze din nou, 
înăbușindu-și un țipăt, când figura din spatele Toniei înaintă, și 
spuse șoptit: 

— Vrei să dansezi cu mine? 

Chiar și Toni, se înfioră la vederea bărbatului bine făcut, 
elegant, într-un costum închis, de seară, care păși între ea și 
Marian. Avea toate atributele unui bărbat pe care să ţi-l doreşti ca 
partener, numai că... nu avea cap! Cămașa, de un alb imaculat, se 
termina brusc cu nimic, fără vreun cap deasupra cravatei legată cu 
meticulozitate în jurul gâtului. 

În ciuda predominantei senzaţii de irealitate, Toni își alungă 
teama. Bărbatul era o apariţie dintr-o altă viaţă, dintr-o altă 
dimensiune. Marian, totuși, fu surprinzător de supusă și, 
chicotind agitată, acceptă invitaţia. 

Zâmbind amuzată, în timp ce străinul fără cap se strecura, 
împreună cu Marian, spre ringul de dans, Toni numără în minte 
costumele din concurs. 

Nu-și amintea de vreun bărbat fără cap printre participanți, 
totuși era posibil ca el să fi venit prea târziu pentru a intra în 
competiţie. Dacă ar fi sosit la timp, ar fi luat fără îndoială, premiul 
întâi. 

— Dansezi cu mine? 

Toni ridică privirea la matelotul francez de lângă ea. Zâmbetul 
lui insolent, o făcu să recunoască în el pe unul dintre cei doi tineri 
pe care îi condusese la cabină, în ziua îmbarcării. Îi văzuse foarte 
rar de atunci, și bănuise că discoteca din Crowsnest Club, deschisă 
până dimineaţa, îi atrăsese mai mult decât programele culturale 
organizate de conducerea croazierei. 

— Cu plăcere, răspunse ea zâmbetului molipsitor, lăsându-se 
condusă spre ringul plin de dansatori. 

— Plăcerea e de partea mea, replică tânărul, făcând o 
plecăciune cu exagerat respect, luând-o de mijloc și trăgând-o 
spre el. Nu este de mirare că bărbaţii și-au pierdut literalmente 
capul, dacă arăta ca tine. 

— Merci, monsieur matelot, răspunse Toni, cu graţie, apoi 
adăugă, într-un mod ceva mai realist. Ea are mult mai multă 
putere decât am avut eu vreodată. 

Înclinându-și capul într-o parte, o studie cu un ochi critic. 

— Tu nu ești suficient de neîndurătoare. O femeie care dorește 
o astfel de putere, trebuie să fie dură, sigură de sine. 

— Se pare că ştii foarte multe despre acest subiect, îi replică 
Toni, amuzată. 

El ridică din umeri. 

— M-am documentat. 

Apropiindu-se de mijlocul ringului, ea observă capetele 
dansatorilor, întorcându-se, cu fețele exprimând uimire, și 
zâmbete de admiraţie pe buze. Bărbatul fără cap, mai înalt decât 
orice alt bărbat din încăpere, o ţinea în braţe pe Marian, care 
chicotea neputincioasă. Carole, care dansa cu Cyrus în costumul 

lui de călugăr, studia cuplul cu ochi disprețuitori, în timp ce o 
femeie deghizată în matroană, din stânga Toniei, admira fățiș 
costumul bărbatului necunoscut. 

— Nu l-am văzut la concurs, spuse ea cu voce tare. Mă întreb de 
ce? Ar fi câștigat toate premiile posibile. Bărbatul necostumat al 
acesteia mormăi că probabil îi luase nebunului două ore să se 
costumeze, apoi amândoi se depărtară de Toni. 

— De ce nu vii să stai la masa noastră? o întrebă matelotul ei, 
câteva momente mai târziu când dansul luă sfârșit. 

— Mi-ar plăcea, răspunse Toni automat, dar sunt aici să 
muncesc, nu să mă distrez. 

— Munca înainte de toate, nu? 

— Cam așa ceva. Afișând zâmbetul de gazdă a croazierei, Toni 
se depărtă de ringul de dans. În timp ce se îndrepta spre mesele 
din faţa ringului, o mână o prinse de braţ, şi se întoarse brusc, 
dând cu ochii de faţa impasibilă a lui Rick. 

— Poţi să faci efortul să-mi acorzi un dans? 

— Nu e vorba de niciun efort, Rick. Se întoarse înapoi, 
lăsându-se în braţele lui încordate, în timp ce muzica începu să 
cânte din nou; îmi face plăcere compania ta, adăugă ea simplu, 
tresărind când braţele lui se strânseră mai tare în jurul ei. 

— Dar numai când domnul placat cu aur, Brownlea- , nu este 
prin preajmă, o ironiză acesta. Ce s-a întâmplat, Toni? L-ai speriat, 
vorbindu-i de căsătorie? Pufni în râs. Crezi că un bărbat ca el se 
căsătoreşte cu orice fată cu care se culcă? 

Toni făcu un gest instinctiv de a se depărta, dar strânsoarea lui 
deveni mai fermă, apropiind-o şi mai mult de el. Rick își lipi 

buzele de urechea ei, și pentru oricine îi vedea, realiză ea, aproape 
cu disperare, păreau un cuplu de îndrăgostiți îmbrăţișaţi. Dar 
numai bărbatul fără cap se întoarse spre ei, însă el, își spuse Toni, 
nu avea ochi să vadă şi nici urechi să audă. 

— Sau numai mie mi-ai rezistat, înainte de căsătorie? îi șuieră 
Rick la ureche. Dacă aș fi știut cât de uşor ești de cucerit! 

De data asta, Toni își găsi puterea de a se desprinde parţial din 
îmbrăţișarea lui, fixându-l cu privirea. 

— Chiar și așa, mă îndoiesc că ai fi făcut ceva, îi aruncă ea, cu o 
cruzime pe care o regretă imediat. Rick se întunecă la față, în 
adevăratul sens al cuvântului, strânsoarea lui slăbind simţitor. 

— Nemernico! şuieră el cu glas răgușit, mâna încleștându-i-se în 
jurul gâtului ei. Aș putea să te omor pentru asta! 

Degetul lui mare se opri pe traheea ei, îingreunându-i progresiv 
respiraţia, până când, panicată, Toni își ridică mâna, forțându-se 
să-l îndepărteze. O parte a minţii ei nu realiză gravitatea situaţiei, 
reflectând doar asupra ridicolului acesteia. Era oare posibil să 
moară acolo, în mijlocul unei mulţimi de dansatori, care nu era 
conștientă de ce se întâmpla? 

Era prea caraghios de privit, totuși ea și Rick, păreau 
imobilizaţi într-un tablou macabru, care putea sfârși într-un singur 
fel, dacă presiunea aplicată de el pe traheea ei continua. 

Dar nu se întâmplă așa. La un moment dat, presiunea încetă și, 
icnind, Toni auzi glasul răgușit a lui Rick. 

— Ce naiba...? 

Timpul se dizolvă într-un caleidoscop încețoșat de feţe 
curioase, în timp ce ea se îndreptă grăbită spre ușile grele ce 

duceau pe punte, aerul rece venind ca un balsam pentru pielea ei 
febrilă. 

Cu degetele încleștate pe balustradă, trase adânc în piept, 
aerul generat de vasul ce-și urma drumul pe apa luminată de 
razele lunii. 

Revenind la realitate, Toni deveni conștientă de bărbatul tăcut 
din spatele ei şi, întorcându-se încet, ridică privirea pentru a se 
uita la ceea ce se aștepta să fie faţa lui, dar nu găsi nimic. 

— Oh, spuse aceasta, resemnată, tu ești. 

Bărbatul fără cap, extraordinar de înalt, întrebă în şoaptă: 

— Te simţi bine, acum? 

— Da, răspunse ea, întorcându-se și sprijinindu-se din nou de 
balustradă. Îţi mulțumesc foarte mult... pentru ce-ai făcut. 

Pauza, destul de lungă, dinainte de a începe din nou să 
vorbească, o făcu să se întrebe dacă nu cumva el îţi pierduse și 
vocea șoptită pe care o avusese până atunci. Încercă din nou să-i 
recunoască identitatea printre pasageri, și nu ajunse la niciun 
rezultat. Era mai înalt şi decât Jay, care avea peste un metru 
optzeci. 

— Ce s-a întâmplat? se auzi, în cele din urmă, șoapta 
pătrunzătoare. 

Toni se înfioră la amintirea lui Rick, pe care-l privise 
întotdeauna ca pe un bărbat blând, deloc agresiv. 

— Nimic, îl concedie ea, cu o voce tremurată. 

— Un bărbat nu ajunge la un pas de a sugruma o femeie fără 
vreun motiv. Ce s-a întâmplat, de fapt, între voi? 

— l-am spus ceva ce niciunui bărbat nu-i place să i se spună. 


NU PIERDE SPERANȚA 121 


— Ce a făcut, ca să te determine... să-i spui aşa ceva? 

Toni scoase un oftat. 

— Nimic, în seara asta. Dar... dorea să mă căsătoresc cu el, iar 
eu i-am spus că sunt îndrăgostită de altcineva. 

— Ăsta nu este un motiv să te stranguleze. Celălalt bărbat... ştie 
că ești îndrăgostită de el? 

— Foarte bine, îi replică Toni, cu amărăciune. Dar e genul de 
bărbat care s-a folosit de asta pentru propriile lui interese. 
Este — își ridică privirea la așa-zisul ei ascultător — un om de 
afaceri, pentru care munca este pe primul loc. 

— N-a fost căsătorit niciodată? 

— Ba da, el... Toni se opri brusc. Bărbatul de lângă ea putea fi 
un membru al echipajului — după statură, putea fi unul dintre 
inginerii de pe vas — și fusese deja destul de imprudentă. 

— Dacă a ţinut atât de mult la o femeie încât să se căsătorească 
cu ea, înseamnă că nu este chiar așa de absorbit de afacerile lui, 
nu? 

— Tu n-ai de unde să ştii de câte ori suna să spună că nu poate 
participa la petrecerile pe care mă punea să le organizez, replică 
ea tăios, depărtându-se de balustradă. Te rog, scuză-mă, trebuie să 
mă întorc înauntru, mă simt bine acum. 

Bărbatul o prinse de braţ. 

— Vrei să dansezi cu mine? șopti el. 

Toni își coborî privirea, uitându-se curioasă la partea din faţă a 
cămășii albe. Capul lui trebuia să fie undeva acolo, dar nu exista 
niciun semn al acestuia. Era un costum conceput inteligent, pe care 
proprietarul îl adusese din altă parte, special pentru balul mascat. 

— Da, se hotărî brusc, zâmbind și luându-l de braţul musculos. 
Cu niște mușchi ca aceștia, reflectă Toni, trebuie că era unul 
dintre tinerii vânjoşi care lucrau în sala mașinilor... unul care, 
evident, se gândea că-l putea recunoaște, altfel n-ar fi vorbit numai 
în șoaptă. 

Pe de altă parte, cugetă Toni, în timp ce se întorceau în sala de 
bal, era posibil să fie pasagerul refractar de la ora ei de gimnastică, 
texanul, domnul Branch, deși străinul de lângă ea părea mult mai 
înalt. 

— Sunt cel mai invidiat Antoniu, îi șopti el la ureche. Tu ești 
mult mai frumoasă decât Cleopatra. Dar, spune-mi, de unde atâta 
bogăţie de păr? 

— N-ai auzit niciodată de extensii, sau de meșe? întrebă, 
conștientă de buclele de pe frunte și extensiile bogate, ale părului 
ei negru. Toni avea părul lung când se căsătorise, și Jay dorise 
să-l păstreze așa. Lung și mătăsos, când își trecea degetele prin el... 

Nu era nici urmă de Rick printre dansatori și răsuflă ușurată, 
încă uluită de reacţia lui. Totuşi, nu putea să-l învinovățească 
foarte tare, își spuse cu reproș, strecurându-se printre cuplurile de 
dansatori, în braţele ciudatului ei partener. Nu foarte multi bărbaţi 
sunt gata să accepte aprecieri negative la adresa bărbăţiei lor, 
lucru pe care, indirect, i-l făcuse lui Rick, condamnându-l pentru 
reținerea de care dăduse dovadă în relaţia lor. 

— Protejata ta pare să-și fi învins timiditatea, îi întrerupse 
gândurile partenerul ei. Se distrează de minune, acolo în colţ. 

Toni își îndreptă privirea spre locul indicat și o zări pe Marian 
între partenerul ei de mai devreme, matelotul francez, și colega ei 

de cameră, făcând eforturi să tragă dintr-o ţigară lungă, pe care o 
treceau de la unul la altul. Toni realiză imediat că Marian băuse, 
în acea seară, mai mult decât băuse în întreaga ei viață. 

— Oh, Dumnezeule, murmură ea. Trebuie să mă duc s-o salvez. 
Cei doi o termină. 

— Aşteaptă, îi ceru el, strângându-și brațul în jurul taliei ei. 
Cred că se ocupă altcineva de asta, în locul tău. 

Întorcându-și din nou privirea spre colţul camerei, Toni îl văzu 
pe Rick, furios, strângând din buze, apropiindu-se de cei trei, 
înșfăcând-o pe Marian de cot și ridicând-o în picioare. Urmă o 
discuţie aprinsă, mai mult din partea lui Rick și, în cele din urmă, 
Marian, aruncându-i lui Rick o privire de scuză, îl urmă supusă 
spre ringul de dans. 

— Strategia ta a funcţionat, îi şopti din nou la ureche bărbatul 
fără cap. 

Toni se dădu brusc înapoi, uitându-se fix la cămașa albă, cea 
mai vizibilă parte a lui. 

— De unde ştii care este strategia mea? întrebă ea suspicioasă. 
Există ceva la tine care... 

— Scuzaţi-mă, se auzi vocea matroanei din spatele ei. Sunteţi 
cumva Chuck Branch? Am făcut un pariu cu prietenii mei, și 
bănuiala mea este că sunteţi texanul cu care am stat la masă în 
sufragerie. 

— Au, drace, doa'nă, se auzi inconfundabila vorbă tărăgănată a 
texanilor, cred că sunteţi câștigătoarea pariului. 

— Ştiam eu! strigă aceasta bucuroasă, pornind în grabă, pentru 
a duce vestea prietenilor ei. 

— Deci, eşti domnul Branch, comentă Toni, încântată că 
presupunerea ei fusese — corectă. 

— Ai scăpat, iubito, îi spuse el, când muzica se opri. 

— Vrei să bei ceva cu mine? 

Toni ezită un moment. Un pahar în compania lui n-avea ce să 
strice. 

— Bine, acceptă ea, zâmbind, dar nu pot sta prea mult, sunt... 

— Stiu. Eşti în timpul serviciului, corect? Este imoral să ţină la 
serviciu o fată frumoasă ca tine de dimineața până seara, își 
manifestă el nemulțumirea, conducând-o spre o masă de două 
persoane, de lângă perete. Ţii ore de gimnastică dis-de-dimineaţă 
și, iată, ești încă la muncă. 

— Am și timp liber, îl asigură Toni. În plus, îmi place foarte 
mult munca mea. 

— Asta este bine. El făcu semn unui chelner care-și notă 
comanda, o vodcă Gimlet pentru Toni și un Bourbon pentru 
bărbatul fără cap, zâmbind amuzat, auzind vocea venită din 
interiorul cămășii. 

— Trebuia să participaţi la concurs, spuse chelnerul pe un ton 
amuzat, puteaţi să câștigați un cap. Râzând de propria-i glumă, se 
grăbi către bar. 

— Isteţ tipul, mormăi texanul. 

— Cred că a fost un impuls de moment, protestă Toni, 
fixându-și din nou privirea pe cămașa lui. Cum naiba poţi vedea 
prin cămașa aia? 

— Vag, răspunse el sec. Mi s-a spus că voi vedea clar prin ea, dar 
e ca și cum aș privi de sub apă. 

— Nu-ţi mai face probleme, o să scapi de ea la miezul 
nopții — atunci se dau jos toate măștile. Își cobori privirea pe 
ceasul de la mână. Asta este peste o jumătate de oră. 

— Se pare că trebuie să aştept tot timpul ăsta, pentru a-mi 
savura băutura, se plânse el, când chelnerul se întoarse și le puse 
paharele în faţă. 

— Poate doriţi să vă aduc o pâlnie, domnule? întrebă acesta, pe 
un ton de glumă. 

— Nu va fi necesar. Texanul plăti, apoi ridică paharul. Sănătate! 

Ea nu putu deloc să realizeze cum reuşise, dar în clipa 
următoare paharul era gol. Era adevărat, paharul coborâse la 
nivelul pieptului lui, și o mână se ivise acolo un moment, dar 
pentru un bărbat atât de voinic, era extrem de abil. 

— Întotdeauna bei așa de repede? întrebă ea râzând. 

— Numai în astfel de ocazii. 

— Ai fost în multe croaziere? 

— Asta este prima. 

— Ai venit singur? îl chestionă Toni, cu delicateţe. Adică... nu 
ti-ai adus soţia cu tine. Asta, dacă eşti căsătorit. 

— Ei bine, sunt şi nu sunt. Să spunem că sunt cam în aceeași 
Situaţie ca tine. 

Ea se uită bănuitoare la el. Să-i fi spus că era măritată? Nu 
credea. Totuși, el păru să-i fi citit gândurile. 

— Asta însemnând că ea dorește să fiu ceea ce eu n-aş putea fi. 

Toni luă o gură de vodcă. 

— Trebuia să fi știut, înainte de căsătorie, care erau lucrurile 
foarte importante pentru tine. 

— Tu n-ai știut? 

Toni își lăsă privirea în jos, degetele încleştându-i-se pe pahar. 
Întrebarea directă o șocă. Ceea ce tocmai îi spusese lui Chuck 
Branch, era valabil și pentru ea. Se căsătorise cu Jay știind ce fel 
de om era, cunoscându-i priorităţile. Și apoi... 

— Bănuiesc că este greu pentru o femeie, să nu încerce să-l 
schimbe pe bărbatul care-i devine soț. 

Toni scutură din cap, tulburată. 

— Dar nu trebuie și el să se schimbe, după căsătorie? Unul 
dintre motivele principale, pentru care te căsătorești este să fii 
alături... 

— Ei bine, iubito, se auzi vocea şoptită a texanului. Asta, cu 
siguranţă, trebuie dezbătut pe Sun Deck, între două reprize de 
genuflexiuni, nu? 


Capitolul 8 


Toni nu fu nevoită să-și întoarcă privirea pentru a şti că 
adevăratul Chuck Branch stătea pe partea ei a mesei, și nici să se 
gândească prea mult cine stătea în partea opusă. Cine şi-ar fi dat 
osteneala să-și ascundă identitatea atât de bine? 

Jay! Furia îi provocă o acreală usturătoare în gât, în timp ce se 
forţa să se ţină pe picioare. 

— Faceţi cunoștință cu fratele dumneavoastră geamăn, domnul 
Branch, spuse ea repede, sau, mai bine zis, cu domnul Jay 
Stanford, alias James Brownlea! 

— Cum? întrebă texanul, ametit, dar Toni porni clătinându-se 
spre ușile de ieșire pe punte, ignorând strigătul lui Jay, din spatele 
ei. 

— Aşteaptă, Toni! 

Jay o prinse din urmă, aproape de balustradă. 

— Pentru numele lui Dumnezeu, Toni, opreşte-te și ascultă-mă! 

O prinse scurt de braț. 

— Să te ascult? strigă ea, isteric. Aș face-o bucuroasă, dacă te-ai 
hotărî pe cine trebuie să ascult! Pe Jay Stanford? James Brownlea, 
Chuck Branch? Singurul de care sunt sigură că nu ești, este cel din 
urmă! 

De lângă ea, Toni auzi o înjurătură înăbușită, în timp ce Jay se 
dezbrăca de costumaţia în care se deghizase cu atâta succes, până 
ca adevăratul Chuck Branch să-și facă brusc apariţia. 

— Mulţumesc lui Dumnezeu, spuse el cu înflăcărare, 
netezindu-și părul ciufulit, cu mâini tremurânde. Sper că nu voi 
mai fi nevoit să mă deghizez vreodată. 

— De ce ai simţit nevoia s-o faci de data asta?, întrebă ea, pe un 
ton tăios. Sau, făţărnicia a devenit ceva normal la tine, acum? 

Jay o strânse ușor de braţ. 

— Dacă am apelat la o înșelătorie, este pentru că tu m-ai obligat 
s-o fac. După starea de spirit în care te-am lăsat când am plecat la 
Acapulco, era greu de crezut că voi fi întâmpinat cu un călduros 
"bine ai venit”, la întoarcere. Cel puţin, în felul ăsta am putut vorbi 
cu tine înainte să dispari din nou. 

— De ce te-ai întors? Jacob Ansell a insistat s-o cunoască pe 
scumpa ta soţie, înainte de a semna contractul? 

Fixându-l cu privirea, nu fu deloc surprinsă de licărul de 
nedumerire din ochii lui; era mai mult decât evident că nu se 
așteptase ca Gloria să-i spună despre adevăratul motiv pentru care 
el urcase la bord. 

— Vrea să te cunoască, da, spuse el încet. El și soţia lui, m-au 
invitat la proprietatea lor, Palos Verdes, și... 

— Şi s-au întrebat de ce soţia ta n-a venit cu tine? încheie Toni, 
disprețuitor. De ce nu le-ai spus, Jay, că n-am putut renunța la 
extravaganta mea croazieră, nici măcar de dragul soţului meu, 
avid de contracte? 

Trecură câteva momente, până ca el să spună, cu o voce 
stăpânită cu grijă: 

— Văd că te afli într-unul dintre momentele tale lipsite de 
rațiune, și există o singură cale de a-l învinge. 

În ochii lui se ivi un licăr de durere, în timp ce, prinzând-o de 
braţ, o obligă să-și întoarcă fața la el, trăsăturile lui devenind 
necruţător de dure, când se aplecă spre ea. Tăindu-i-se răsuflarea 
în fața acţiunii lui neașteptate, Toni deschise gura, rămânând 
şocată de ușurința cu care buzele lui puseră stăpânire pe ale ei. 

— Nu, Jay! Proptindu-și mâinile în pieptul lui, cu o forță 
născută din panică, Toni se smulse din strânsoarea lui. 

— Ce? întrebă el, cu o voce groasă, scuturând din cap, ca și când 
nu-i venea să creadă ce-i auziseră urechile. 

— Asta... nu rezolvă nimic, mormăi ea, dorind ca picioarele-i 
tremurătoare să pășească înapoi, departe de el, dar acestea 
refuzară comanda creierului. 

— Cred că este un început bun. Jay întoarse capul la explozia 
de zgomote venită din capătul îndepărtat al punţii, și se încruntă, 
iritat. 

— Este conga, îi explică Toni, sec. Fac un... tur al punţii, înainte 
de a se întoarce în salon. 

— Asta înseamnă că vor ajunge aici imediat. Jay o prinse de braţ. 
Vino sus la mine, o îndemnă el. Acolo putem discuta în liniște. 

— Să discutăm? 

— Atâta tot, doar dacă nu dorești s-o facem altundeva. Este 
timpul să stăm de vorbă, Toni. Sunt o mulţime de lucruri care 
trebuie să fie... 

Vocea-i fu acoperită de zgomotul dansatorilor care se 
apropiau. Conga era condusă de matelotul francez, şi în 
momentul următor acesta ieși din rând și o trase pe Toni de lângă 
Jay. 

— Haide, Cleopatra, avem nevoie şi de un cap încoronat, să 
conducă parada! 

Toni fu prinsă strâns de mijloc, de două braţe bărbătești, și nu 
avu de ales decât să intre în rândul dansatorilor. 

Uitându-se în urmă, întâlni privirea lui Jay, dar nu avu timp să- 
i realizeze starea de spirit, căci fu impinsă în faţă de petrecăreţi. 

Când se întoarseră la locul de unde fusese luată de lângă el, Jay 
nu se mai afla acolo. 


* 
* 
* 


— S-a întors, nu? spuse Carole, alene, de pe patul ei. Asta nu 
înseamnă că ţine la tine? Şi ce dacă n-a intenţionat niciodată să 
cumpere Aztec Queen? Vasul ăsta este chiar așa de important 
pentru tine? Dacă este așa, atunci nu meriţi atenţia nici măcar a 
unui chior, darămite a unui bărbat atât de dorit ca Jay Stanford! 

Toni se uită uimită la colega ei de cameră. 

Era a doua zi dimineața, după balul mascat, şi prima surpriză 
pe care o avu, când se trezi după o noapte agitată, fu s-o vadă pe 
Carole în patul ei virgin. Exerciţiile de dimineaţă se încheiaseră, și 
Toni stătea între paturi, în treningul ei transpirat. 

— Ce te-a făcut să-ți schimbi punctul de vedere, așa, dintr-o 
dată? o întrebă ea, suspicioasă. Parcă ieri îmi spuneai să n-am 
încredere în el — sau în oricare alt bărbat, în privinţa asta. A reușit 
Mike, în cele din urmă, să comunice cu tine? 

— Vrea să se căsătorească cu mine, spuse Carole brusc. Vorbesc 
serios. 

— Și... 

— Cred că sunt în stare. Nu e o nebunie, după tot ce-am spus 
despre bărbaţi? 

Toni fu foarte prudentă în replica ei. 

— Nu neapărat. Mike este un tip drăguţ. Îmi place. Va fi 
probabil potrivit pentru tine. 

— Ăsta este cel mai ciudat lucru, spuse Carole, îngândurată. 
Nu-mi pasă dacă este sau nu potrivit pentru mine. Tot ce doresc 
este să-l fac fericit. Acum crezi că sunt nebună, nu? 

— Da. La fel de nebună ca orice îndrăgostit. Schiţă un zâmbet 
forțat. Când va fi ziua aia fericită? 

— Eşti la fel de rea ca Mike, bombăni cealaltă, obligându-mă să 
fixez o dată. 

— Presupun că nu-l poţi pune mereu pe căpitanul Vance să-şi 
lege nodul la cravată pentru tine, o tachină Toni, pornind spre 
baie, întorcând capul la timp pentru a o surprinde pe Carole 
strâmbându-se. 

— Asta vedeai în filmele de categorie "B", cu mulţi ani în urmă. 
Deși nu m-ar deranja o căsătorie pe mare. Mi s-ar potrivi, într-un 
fel, înţelegi? 

— Capelanul ar putea s-o oficieze, nu-i aşa? 

— Bănuiesc că da, dar... Carole părea aproape speriată. Ei bine, 
știu că pare o prostie, dar sunt îngrozită la gândul că voi face o altă 
greșeală. 

Simţindu-i dorinţa de a vorbi cu cineva, Toni își puse o rochie 
din dulap şi veni să se aşeze lângă ea, pe propriul ei pat. 

— Eşti îndrăgostită de tipul ăsta, nu-i așa? Te cunosc destul de 
bine, după ce am împărțit cabina asta aproape doi ani, și tu n-ai 
mai simtit așa ceva pentru nimeni altcineva. După toti anii pe care 
i-ai petrecut pe mare, nu-ţi mai strălucesc ochii la magia reflecţiei 
lunii pe apă. 

— Exact așa este, răspunse Carole, cu seriozitate. Sunt atât de 
obișnuită cu atmosfera de la bord, încât nu știu dacă o să mă 
împac cu viaţa de pe țărm, din nou. 

— Singurul mod de a afla, este să încerci. Mai devreme sau mai 
târziu, va trebui să renunti la stilul ăsta romantic de viaţă și să te 
stabilești pe uscat. Este... puţin probabil ca Jay să cumpere vasul 
ăsta, şi nu cred că va exista altcineva care să cheltuiască o avere cu 
el. Probabil vei fi în stare să lucrezi pentru o altă linie maritimă, 
dar... 

— Nu voi reuși, asta vrei să spui, nu? spuse Carole, cu un 
zâmbet fals. 

— Sigur că nu. Numai că e posibil să fie greu să-ţi găsești o 
slujbă la fel de bună ca asta, atâta tot. 

După cum știi, concurenţa este acerbă. 

— Mm. Și tu? Ce vei face când Aztec Queen va acosta pentru 
ultima dată la Los Angeles? 

Toni ridică din umeri. 

— Pot oricând să-mi găsesc de lucru în departamentul de 
personal al unei companii, ca... 

— Ca a lui Jay? încheie Carole în şoaptă, sărind iritată în 
picioare. De ce nu vrei să recunoști, Toni, că-l iubeşti pe bărbatul 
ăsta? Te zbaţi ca un peşte pe uscat, încă din start, și ești hotărâtă 
să faci asta tot restul vieţii! Te pierzi în atâtea detalii neesenţiale, 
încât nu vezi pădurea de copaci. Ce dacă pare mai interesat de 
afacerile lui, decât de tine. Dacă eşti sinceră, recunoști că te-ai 
îndrăgostit tocmai de acele calități ale lui pe care acum nu le mai 
accepti — ambitia lui, dăruirea lui față de un vis, indiferent care era 
el. 

— Tu nu înţelegi, interveni Toni, tulburată. Tot ce mi-am dorit 
a fost o viaţă normală, un soț care să fie acasă noaptea, alături de 
mine și co... copiii noștri. 

EI voia să planificăm venirea pe lume a copiilor de așa manieră, 
încât să nu-i afecteze prea mult afacerile! 

Carole tăcu un moment, apoi spuse, cu blândeţe: 

— Poate nu-și dorește copii... unii bărbaţi nu iubesc copiii, știi 
asta. 

— Dar îi iubeşte! Numai că şi-i dorea atunci când îi convenea 
lui, atâta tot. 

— Atunci, poate simţea că le va putea acorda mai multă atenţie 
odată ce afacerile erau aranjate. 

— Asta a spus și el, admise Toni, dar eu... oh, Carole, n-ai idee 
cum era să stau toată ziua, așteptându-l să vină acasă, și când 
aveam o seară numai pentru noi, Gloria găsea întotdeauna o 
scuză, pentru a-l chema. Au fost atâtea lucruri, încheie ea, cu o 
ridicare din umeri. 

— Te compătimesc, dragă, că ai fost obligată să stai în luxosul 
vostru apartament, ca o prințesă încuiată într-un castel! Serios, 
Toni, femeile ca tine mă fac să văd roșu înaintea ochilor. Aveai o 
mulţime de lucruri de făcut, în afară de a-ţi cicăli bărbatul, 
aruncându-l în braţele unei alte femei. 

Puteai călători cu el... 

— Nu mă voia în preajma lui, bombăni Toni, supărată, ştiind că 
dorinţele care la vremea aceea erau foarte importante pentru ea, 
reprezentau niște nimicuri, în ochii Carolei. Prefera compania 
Gloriei. 

— Şi tu n-ai avut puterea să-ți aperi drepturile atunci, și o să ai 
tupeul acum să te duci în apartamentul lui, să-i spui că nu dorești 
să trăieşti într-o lume care nu-l include şi pe el! îi răspunse Carole, 
deloc elegant. 

Tinerele femei se înfruntară din priviri aproape un minut, apoi 
umorul situaţiei le determină să izbucnească amândouă în râs. 

— Şi crezi că nu pot s-o fac? întrebă Toni în cele din urmă, cu 
răsuflarea întretăiată. 

— Cred că n-o vei face. 

— Uită-te la mine! 

Toni îşi făcu repede un duș, și în zece minute era gata să iasă 
din cabină. Își pusese fusta de la uniformă și un tricou, având grijă 

să-și perie părul și să şi-l strângă într-un coc, aplicându-și apoi un 
machiaj uşor, de zi. 

— E bine? o întrebă pe Carole, când ajunse la ușă. 

— E bine. Te caut în salonul Mariner, după micul dejun, și dacă 
nu ești acolo, să supraveghezi concursul "cine știe câștigă”, voi ști 
ce te-a reţinut. 

Toni străbătu, în grabă, pasajul către lift. Trebuia să se miște 
repede, căci picioarele amenințau s-o ducă înapoi în siguranța 
cabinei ei. Ca un făcut, ușile liftului erau deschise, parcă 
aşteptând-o, dar apăsă pe butonul pentru puntea cu două etaje 
mai jos decât cea a lui Jay. Urcând scările rămase, va avea timp să 
se calmeze și să-și pregătească cuvintele de introducere. 

Dar nu reuşise să-și găsească cuvintele potrivite, când păși pe 
puntea Boat. "Bună, Jay, am venit doar să-ţi spun că te iubesc și 
că..." Și că, ce? Că va accepta bucuroasă timpul pe care îl va avea 
la dispoziţie să și-l petreacă împreună cu ea? 

Mândria își arătă colții. Putea să accepte din nou să fie o mică 
parte, indiferent cât de importantă, din viața lui? 

Inima i-o luă razna când deschise ușile holului pe care se aflau 
apartamentele de lux. 

Oprindu-se pentru a se odihni un moment, se rezemă cu 
spatele de perete și trase adânc aer în piept. 

Carole avea dreptate. 

Nimic nu era mai important decât să fie cu Jay, bărbatul pe 
care-l iubea, indiferent ce fusese între ei, în trecut. Vor avea un 
copil — el îi promisese asta — şi era chiar posibil ca o inimioară 
minusculă să bată chiar acum în trupul ei. 

Uşa unui apartament se deschise și vocea unei femei răsună în 
liniștea totală din acea parte a vasului. 

Toni se desprinse de perete, ascunzându-se după colț. Ceea ce 
văzu, în continuare, pe holul larg, o făcu să deschidă ochii mari, 
de uimire, inima începând să-i bată nebunește. 

Gloria, îmbrăcată într-un neglijeu transparent, verde-pal, 
închidea ușa aprtamentului șase. Apartamentul lui Jay. 

— Am crezut că n-ai s-o faci, îi spuse Carole, sec, de la masa de 
toaletă, fiind cu spatele la Toni, când aceasta intră în cameră. Eşti 
chiar o... Toni, ce este? Ce s-a întâmplat? întrebă Carole 
îngrijorată, întorcându-se și văzând faţa palidă a Toniei. 

— Nu... nu era singur, îngăimă ea, buza de jos tremurându-i. Ea 
— Gloria — era cu el. 

— Oh, Dumnezeule. Vrei să spui că ai intrat peste ei? 

— Toni scutură din cap și, clătinându-se, porni spre pat, 
prăbușindu-se pe el ca un balon dezumflat. Ea tocmai pleca. În 
neglijeu. 

Își fixă privirea în podea, nevăzând și neauzind nimic, 
exceptând vocea interioară ce-i spunea că Jay o minţise când îi 
spusese că Gloria nu însemnase nimic pentru el, de la căsătoria 
lor. Evident, în acel "nimic" nu era inclusă și fidelitatea fizică, ceva 
ce aparent nu era atât de important pentru unii bărbaţi. În timp ce 
ea respingea atingerea unui alt bărbat, Jay era genul de bărbat care 
nu era refractar la farmecele unei alte femei. Iar Gloria știa să se 
folosească de ele. 

— Toni, îmi pare rău, îi întrerupse gândurile Carole, 
punându-i o mână pe umăr. Dar asta nu înseamnă neapărat că 


NU PIERDE SPERANȚA 137 


este ceva serios, nu? Gloria era disponibilă, din punctul lui de 
vedere, și n-a ascuns lucrul ăsta. 

Trezită brusc la viaţă, Toni strigă, cu aprindere: 

— Mulţi bărbaţi mi s-au arătat disponibili, de-a lungul acestor 
doi ani, dar eu n-am sărit în paturile lor! 

— Cu bărbaţii este altceva, o consolă Carole. Actul sexual poate 
însemna totul sau nimic, pentru ei. Adesea, nu este altceva decât 
o eliberare fizică. Și bănuiesc că pentru Jay... 

— Renunţă, Carole. În ceea ce mă priveşte, s-a terminat totul 
între mine Jay. Nu mai vreau să-l văd vreodată. 

— Asta va fi greu, pe un vas înconjurat de kilometri de ocean, îi 
aminti Carole, usturător. Numai dacă vrei să te ascunzi aici în cutia 
noastră de chibrituri... 

— Exact asta voi face! exclamă Toni. Voi rămâne aici până vom 
ajunge la Los Angeles, atunci voi... 

— Mai sunt patru zile până la Los Angeles, îi atrase atenția 
Carole, cu înţelepciune, și tu ești angajată să asiguri distracţia 
pasagerilor. 

— Nu-mi pasă. Voi recupera în croaziera următoare. 

— Dacă va mai fi o următoare croazieră, i-o întoarse Carole, 
enigmatic, deși privirea îndreptată spre Toni era plină de 
compasiune. 

Se îndreptă spre ușă. Văd că ești supărată astăzi, oricum. 

— Căpitanul Vance — toată lumea — se vor întreba ce s-a 
întâmplat cu mine. 

— Le voi spune că ai contractat o boală tropicală. 

— Şi dacă îi vor cere detalii doctorului Mackenzie? 

— Îi voi da niște răspunsuri evazive, spuse Carole, care era în 
relaţii de prietenie cu doctorul de pe vas. 

Cabina deveni deodată pustie, după plecarea Carolei. Toni 
începu să se plimbe, neliniștită, între masa de toaletă și ușă. Sărind 
peste micul dejun, o foame de lup pusese stăpânire pe ea, când 
Carole își făcu din nou apariţia. Tava încărcată pe care o ținea în 
mâini, o făcu pe Toni să se aplece repede s-o ia. 

— Dacă te-ar vedea acum toţi cei care te compătimesc, spuse 
Carole, pe un ton sec. Toată lumea, de la căpitan în jos, ti-au 
transmis mesaje de simpatie. 

Toni se repezi, înfometată, la delicioasa pulpă de pui, 
asezonată. 

— Mm, mormăi ea, este minunat. 

— Soţul tău părea foarte îngrijorat pentru tine, spuse Carole 
intenţionat, privind-o plină de curiozitate. 

— Vrei să spui, Jay? Îmi imaginez cât de îngrijorat era, răspunse 
Toni, cu sarcasm. Nu înţelegi? Este îngrijorat doar de afacerea, pe 
care trebuie s-o încheie la Los Angeles. Bărbatul care trage sforile, 
nu se abate de la principiile lui. În ceea ce-l priveşte pe Jay, are 
nevoie de o soţie care să-i consolideze statutul de multimilionar. 
Asta este. Punct. 

— Cred că greșești, veni răspunsul Carolei, nu pare deloc așa 
cum l-ai descris tu. Mie-mi place, adăugă ea, cu evidentă sfidare. 
Era, într-adevăr, foarte îngrijorat pentru tine. 

— Ştie să se folosească de farmecul lui, atunci când îi convine, 
replică Toni sec, recunoscând semnele influenței pe care Jay o 
avea asupra femeilor. Cum Carole se întoarse spre ușă, Toni 

adăugă, plină de remuşcări: Carole, mulțumesc pentru masa de 
prânz. 

— N-ai pentru ce. Mă duc să pregătesc acum tortura de 
după-amiază de la piscină. Se referea la finalul concursului de înot 
pentru copii, o activitate supravegheată de obicei de Toni. 

— Îmi pare rău. Toni se ridică în picioare, dar Carole îi făcu 
semn să stea pe loc. 

— Rămâi unde ești. Impresionezi mai mult, ascunzându-te aici. 

Să impresioneze, era departe de ceea ce intenţionase Toni, dar 
o lăsă pe Carole să plece, după ce o prevenise în privința unor 
participanţi la concursul de înot. Existau întotdeauna mici 
probleme cu copiii, și în această croazieră Tommy Waren, un băiat 
unsprezece ani, fiul unui cuplu de liber profesioniști, era una 
dintre ele. 

— ÎL iau de gât şi-l arunc peste bord, dacă-mi creează vreo 
problemă, spuse Carole, părăsind cabina. 

Toni se întinse din nou pe pat, căzând într-un somn adânc. 

Zgomotul strident al unei alarme o trezi pe Toni din somnul 
fără vise. Experienţa ei îndelungată, o făcu să realizeze instantaneu 
că urgenţa nu era legată de siguranţa vasului. Alarma intermitentă 
anunţa un accident, cum ar fi căderea unei persoane peste bord. 

Chiar înainte ca simțurile ei să înregistreze faptul, fu pe 
picioare, alergând. Pasagerii, alarmaţi, se îngresuiseră la lift, cu 
vestele de salvare trase peste cămășile cu mâneci scurte. 

— Vă rog — nu există niciun motiv de panică, Toni ridică vocea, 
pentru a acoperi gălăgia provocată de pasagerii speriaţi. Atunci, de 
ce a sunat alarma? întrebă un bărbat, cu brutalitate. 

— Dacă v-aţi fi uitat la bărcile de salvare, aţi fi realizat că alarma 
aceasta s-a dat pentru cu totul altceva. 

— Cum ar fi? întrebă sceptic bărbatul din spatele ei. Urcă piraţii 
la bord? Este posibil ca cineva să fi căzut peste bord, dar... 

Pasagerii deveniră din nou neliniștiţi, îngrijoraţi de soarta 
membrilor de familie aflați pe punţile superioare. 

— Este probabil un membru al echipajului, adăugă ea. S-a mai 
întâmplat, şi omul a fost salvat fără probleme. Acum, vă rog, nu... 
Se opri brusc, când ușile liftului se deschiseră și mulțimea năvăli 
înauntru, suprasolicitând mecanismul. Considerând că orice efort 
ar fi fost inutil, porni spre scările ce legau o punte de cealaltă. 

Mulțimea roia pe puntea bărcilor de salvare, în ciuda 
eforturilor depuse de un membru al echipajului de a crea spaţiu. 
O barcă era lipsă, ca un dinte dintr-un șir perfect simetric, şi 
porțile balustradei deschise larg spre mare. 

Toni își croi drum spre balustradă, pasagerii nemulțumiți 
dându-se la o parte la vederea uniformei. Nou-veniţii puneau 
întrebări, primind răspunsuri de la cei în cunoștință de cauză. 

— Unul dintre puști a căzut peste bord. 

— Un pasager a sărit după el, dar a trecut ceva timp, până când 
vasul a încetinit. 

— Barca de salvare aproape a ajuns acolo. 

La oarecare distanță de vas, Toni zări barca apropiindu-se de 
două capete, abia deslușite. Răsuflă ușurată. Cei doi vor fi salvaţi. 

Eliberată de tensiunea provocată de scena dramatică, Toni își 
îndreptă privirea spre spectatorii de lângă balustradă, zărind-o și 
pe Carole, care o consola pe mama lui Tommy Warren. 

Deci, Tommi era băiatul care căzuse peste bord! Toni nu fu 
deloc surprinsă, schițând chiar un zâmbet. Oare Carole se ţinuse 
de cuvânt, şi-l aruncase pe puști peste bord? 

Gloria stătea lângă balustradă, urmărind cu atenţie operaţia de 
salvare, Cyrus se afla în spatele ei, dar nici urmă de Jay. Era, ca de 
obicei, prins în universul afacerilor lui, gândi Toni, un accident 
minor neprezentând vreo importanţă pentru el. 

— L-a prins, strigă triumfător un bărbat de lângă ea. Tipul ăsta 
merită o medalie! 

— Cine este? 

— Nu ştiu, dar, indiferent cine e, va fi eroul croazierei! 

— Oh, Doamne, priviţi acolo. 

Toni privi şi se îngrozi de ceea ce văzu. Unul dintre membrii 
echipajului îl ridica în barcă pe băiatul salvat, în timp ce ceilalți se 
uitau disperaţi după salvator, care dispăruse după ce-l predase pe 
puști echipajului. 

Părea să fi trecut o veșnicie, până când trupul fără vlagă al 
bărbatului fu ridicat în barca de salvare. 

— Ceva s-a întâmplat cu el, spuse pasagerul de lângă Toni. 
Există rechini în apa asta? 

— Putin probabil. Cred că este doar epuizat din cauza efortului. 

Se lăsă liniştea, când barca se apropie de vas. Toni realiză, cu 
mult înainte ca scripeţii să fie puși în mișcare pentru a ridica barca 
de salvare la nivelul punţii, că bărbatul întins între bănci era Jay. 


Capitolul 9 


Jay era încă inconștient, când îl duseră la spitalul vasului. 
Vânătaia, deja apărută între sprâncenele lui, explica pierderea 
cunoștinței, în momentul în care un val puternic îl izbise de 
marginea bărcii. 

Spitalul cu două paturi era deja plin de oameni, când Toni 
ajunse acolo. Doctorul Mackenzie, stătea pe marginea patului, la 
oarecare distanță de figura inertă a lui Jay, uitându-se la grupul 
care se întrunise acolo, format din căpitan, Gloria, Cyrus, Rick şi 
patru membri ai echipei de salvare, care veniseră să vadă cum 
evoluau lucrurile. 

— Nu mai puteţi face nimic pentru el, acum, le spuse doctorul, 
pe un ton aspru. A suferit o lovitură puternică la cap, dar își va 
reveni în timp. Doresc să ieși cu toţii de aici. 

— Desigur, nu este vorba și despre mine, doctore, nu-i așa? 
întrebă Gloria, cu răceală în glas. 

O să vrea să mă vadă, când își va reveni. 

— Eşti soţia lui? 

— Nu, dar... 

— Eu sunt soţia lui, spuse Toni, din cadrul ușii. 

Ea abia realiză liniştea care se lăsă, în urma șocului produs de 
anunţul ei. Toată atenţia îi era concentrată asupra trupului inert 
de pe pat. Capitanul Vance fu cel care rupse tăcerea. 

— Toni, nu te simţi bine, nu știi ce vorbeşti. Căpitanul se 
apropie de ea, cu mâna întinsă. Poate ar trebui să te consulte 
doctorul, dacă tot ești aici. 

— N-am nevoie de doctor, insistă ea cu încăpățânare, luându-și 
ochii de pe figura nemișcată a lui Jay. Jay este soţul meu, și e de 
datoria mea să fiu lângă el. 

Gloria, cu faţa ca o mască, interveni, furioasă. 

— Este regretabil, că n-ai ţinut cont de îndatoririle tale acum 
doi ani, când l-ai părăsit. 

Toni își întoarse încet privirea spre Gloria, ignorând figurile 
uimite ale celorlalti, din încăpere. 

— L-am părăsit din cauza minciunilor tale. Trebuia să-l fi 
ascultat pe el, nu insinuările tale, care n-aveau niciun sâmbure de 
adevăr. 

— Adevăr? — ce știi tu despre adevăr? Eu și cu Jay ne iubim încă 
de când am început să lucrez pentru compania lui! De ce crezi că 
mă lua pe mine, și nu pe tine, în toate călătoriile lui de afaceri? 

— N-am nevoie de acest scandal, în spitalul meu, interveni 
doctorul Mackenzie, ţâfnos. Toată lumea să iasă, cu excepţia soției 
pacientului. 

Gloria se repezi spre patul lui Jay. 

— Jay, iubitule, ești bine? întrebă ea, cu o voce plângăcioasă, 
punându-i mâna pe frunte. 

Fără să deschidă ochii, Jay spuse plictisit: 

— Voi fi imediat ce voi rămâne singur cu soţia mea, așa cum 
bine a spus doctorul. 

— Dar, Jay... 

Cyrus fu cel care, înaintând câţiva pași, o luă pe Gloria de braț 
şi o conduse afară. 

Trecând pe lângă Toni, îi făcu un semn scurt cu ochiul, care o 
asigură că o va ţine pe femeie departe de spital. 

Căpitanul Vance puse o mână părintească pe umărul Toniei. 

— N-am pretenţia să aflu ce se petrece aici, dar sper că orice ar 
fi, este bine pentru tine. 

Toni dădu afirmativ din cap, forțându-se să schițeze un zâmbet, 
ochii îndreptându-i-se către Rick, care stătea nehotărât lângă ușă. 
Privirea îi era jumătate nedumerită, jumătate acuzatoare, dar reuși 
în cele din urmă să dea ușor din cap, în semn de confirmare, apoi 
ieşi din încăpere. 

Grupul plecase deja, rămânând doar doctorul. Dregându-și 
glasul, aruncă o ultimă privire pacientului său, apoi se îndreptă 
spre ușă. 

— Puteţi vorbi în liniște, spuse acesta. O să am grijă să nu fiți 
deranjati. 

După plecarea lui se lăsă o linişte totală, și Toni părea să fi 
împietrit locului. După discuția avută cu Gloria, câteva momente 
mai devreme, picioarele îi erau acum paralizate de incertitudine. 

— Ai de gând să stai acolo toată ziua, sau să profiti de oferta 
doctorului de intimitate? 

Privirea i se îndreptă spre patul de unde Jay, cu ochii larg 
deschiși, o privea ironic. 

— Am... poate ar trebui să te odihnești puţin, bâiguii ea. 

— La naiba cu odihna! explodă el, cu vocea lui normală, toate 
semnele de slăbiciune dispărându.-i. Vino aici. 

Picioarele i se mișcară parcă singure și când ajunse lângă pat, 
braţele lui o traseră lângă el. 

— De ce ai simulat că ești bolnavă, azi? o întrebă Jay cu o voce 
caldă, trecându-și degetele prin părul ei des. 

— N-a fost chiar o simulare. 

— Se pare că te simţi bine, acum. 

— Nu aici, protestă ea, cu răsuflarea întretăiată, alarmându-se 
când Jay îi trase fermoarul tricoului, strecurându-și mâinile calde 
și puternice pe umerii ei, pentru a-l trage în jos. 

— De ce nu? Doctorul ne-a promis intimitate. 

— Ştiu, dar... Toni își ridică rapid tricoul și-și încheie fermoarul. 
Jay, trebuie să vorbim, mai întâi. Așa cum am spus și aseară, să 
facem dragoste nu rezolvă nimic. 

— Ar putea rezolva problema mea, stingând flacăra pe care ai 
aprins-o în mine aseară, murmură el. 

— Jay, este mult mai important să... stăm de vorbă, mai întâi. 
Eu... 

— Pui condiţii, Toni? Ce-a fost toată discuţia aia cu Gloria, de 
acum câteva minute? Era vorba cumva de a avea încredere în 
acțiunile mele, şi nu în vorbele ei? 

— Eu vreau să am încredere în tine, Jay, spuse ea, cu tristeţe. 
Numai că... 

— Bine, vorbim mai târziu. 

— Dar, eu... Restul cuvintelor se pierdură pe buzele lui, care se 
lipiră de ale ei, forțând un sărut pe care nu fu în stare să-l refuze, 
aşa cum nu refuză nici să se lase purtată pe cele mai înalte culmi 
ale extazului. 

— Cum crezi că aș avea ochi pentru o altă femeie? întrebă el mai 
târziu, gâfâind. 

Cu atât mai puţin pentru Gloria. 

— Am văzut-o ieșind de la tine, azi-dimineaţă. Arăta... foarte 
atrăgătoare, în neglijeul ăla verde. 

Jay îşi fixă privirea în ochii ei. 

— Şi ai gândit... ce, mai exact? 

Ea clipi, lăsându-și privirea în jos. 

— Tu ce crezi? Că... şi-a petrecut noaptea cu tine. Așa e? 

Făcu ochii mari, zărind licărul de mânie ivindu-se din nou în 
ochii lui. 

— Tot n-ai încredere în mine, nu? întrebă în cele din urmă, pe 
un ton obosit. 

— Am, Jay, sincer am, interveni ea repede, apoi continuă mai 
nehotărâtă. Numai că... 

— Numai că tu crezi pe jumătate toate balivernele spuse despre 
mine, aici, mai devreme. Pentru numele lui Dumnezeu, Toni, 
până acum nu ţi-ai dat seama că tu ești singura care înseamnă ceva 
pentru mine? Adevărat, am avut o scurtă aventură, când a venit 
prima dată la firmă... este o femeie atrăgătoare, care arată foarte 

bine. Dar există femei care au și altceva, în afară de un aspect fizic 
atrăgător. Mi-am dat seama de asta, când te-am cunoscut pe tine. 

— Am crezut, şopti Toni, că te-ai întors la ea, după... după seara 
trecută. N-am vrut să te las, Jay, dar eu sunt angajata companiei, 
pentru a-i face pe pasageri să se simtă bine. Am pornit spre 
apartamentul tău, azi-dimineaţă, să-ţi spun că... te iubesc, orice ar 
fi. 

Pentru un timp interminabil, Jay nu scoase vreun cuvânt, apoi 
spuse, cu încordare: 

— Şi când ai văzut-o pe Gloria ieşind din apartamentul meu, în 
neglijeu, te-ai gândit că și-a petrecut noaptea cu mine. La fel cum 
ai presupus că era amanta mea, când plecam împreună în 
călătoriile de afaceri. 

Toni ridică din sprâncene. 

— Tocmai a afirmat că... 

— De ce ti-e atât de greu să mă crezi pe mine, o întrerupse el, 
brusc, când ești oricând gata să dai crezare oricărei tâmpenii, pe 
care ţi-o spune Gloria? 

Jay aruncă cearșaful de pe el și sări din pat, punându-și halatul 
din prosop, de pe marginea fotoliului. Mâinile lui pipăiră automat 
buzunarele, căutând o ţigară, de care evident avea nevoie în acel 
moment, apoi își trecu dezamăgit mâna prin păr. 

— Nu te gândești că m-aș fi căsătorit cu ea, cu mulţi ani în urmă, 
dacă aș fi vrut-o în viața mea? explodă el, dând roată patului, 
ignorând umerii goi ai Toniei, ce păreau întunecaţi, în contrast cu 
cearșaful alb de pe ea. 

— Nu neapărat, replică Toni, liniștită. 

Gloria este atrăgătoare, dar nu este femeia supusă şi blândă, pe 
care ţi-ai dori-o ca soţie. 

Câteva momente, Jay se uită fix la ea, cu ochii mari, plini de 
uimire. Un zâmbet amuzat i se ivi în colțul gurii, când se aşeză la 
capul patului. 

— Vrei să spui că o astfel de soție ai fost tu? Cred că te-a lăsat 
memoria, căci îmi amintesc perfect că a trebuit să lupt pentru 
fiecare centimetru din drumul spre tine, incluzând faptul că a 
trebuit să mă căsătoresc cu tine, ca să te aduc în patul meu. 

— Asta și vreau să spun, strigă Toni, întorcând capul pentru a-i 
evita privirea insistentă. Ai fost în stare de orice ca să obţii ce 
dorești, chiar să... urci la bordul vasului ăsta, pretextând că vrei 
să-l cumperi, numai pentru a te prezenta cu o soţie și a obține 
contractul. 

Jay tăcu un timp atât de lung, încât ea își întoarse capul, 
aruncând o privire feței lui palide. În cele din urmă, spuse cu o 
voce rece ca gheaţa. 

— Îmbracă-te, îi ordonă, brusc. 

— De... de ce? 

— Pentru că nu doresc ca soţia mea să defileze pe vas în starea 
asta. 

Priviri curioase se îndreptară către ei în timp ce traversară 
holul, și la fiecare oprire a liftului, în drumul spre puntea specială, 
de jos. Ignorându-le pe toate, Jay o conduse în tăcere de-a lungul 
pasajului spre apartamentul său. Odată ajunși acolo, o împinse 
spre unul dintre fotoliile ce flancau ferestrele largi, aşezând-o în 
el, cu fermitate, dar nu lipsit de delicateţe. 

Tot fără să vorbească, intră în baie, de unde ieși după un timp, 
îmbrăcat într-o cămașă curată și o pereche de pantaloni largi. Cu 
o țigară în mână, se deplasă cu pași repezi spre micul bar. Fără 
s-o întrebe ce preferă, turnă o vodcă pentru ea și un whisky sec 
pentru el. 

— Crezi că ar trebui să bei? îndrăzni Toni, ridicând automat 
mâna pentru a lua băutura pe care n-o ceruse. Ai o vânătaie 
serioasă pe frunte. 

— Mă simt foarte bine, răspunse el nervos, așezându-se într-un 
alt fotoliu de lângă ferestre. Câteva momente, păru fermecat de 
valurile înspumate ale mării, apoi, oftând, începu să vorbească, cu 
greutate. Nu m-am întors pe vas, să trec prin circul ăla cu balul 
mascat, numai pentru a te sensibiliza pe tine și a nu pierde 
contractul. Adevărul este că n-aveam deloc nevoie de tine pentru 
această afacere. Jacob Ansell este un tip religios, dar în același 
timp este și un om de afaceri — unul încăpățânat. 

— Dar tu... ai spus că voia să mă cunoască. 

— Voia... pur şi simplu, din politeţe. El și soţia lui au fost foarte 
amabili cu mine, când am fost în Los Angeles, și m-au rugat să te 
aduc, să-ţi fac cunoştinţă cu ei, când ne întoarcem în State. 
Afacerea era deja încheiată, când am plecat. Deci, înţelegi, nu ăsta 
a fost motivul pentru care m-am întors. Dar nu mă aştept să crezi 
asta, atâta timp cât n-ai avut niciodată încredere în mine, în timpul 
mariajului nostru. 

— Te... te cred, şopti Toni. Cum putea să nu-l creadă, când 
stătea acolo, spunând toate lucrurile astea, ca şi când nu mai 
aveau nicio importanţă pentru el? 

Ca şi când ea nu mai era importantă pentru el! 

Fl îi ignoră cuvintele, ca și când ea n-ar fi vorbit. 

— Şi dacă tot suntem la capitolul încredere, ar trebui să afli 
întreaga poveste. Am așteptat cu nerăbdare să mă întorc, să-ți dau 
o veste care să te facă fericită, și poate... Se opri, dând pe gât restul 
de whisky din pahar. 

— Eu și cu Jacob, spuse el de la bar, în timp ce-și umplea 
paharul, după două şedinţe, prelungite până noaptea, am făcut o 
înțelegere, să luăm Aztec Queen și să facem o propunere de preţ. 
Fl ignoră din nou icnetul Toniei. De fapt, de asta ai văzut-o pe 
Gloria ieşind din apartamentul meu, azi-dimineaţă. Cât am lipsit 
eu, toată corespondenţa a venit pe numele ei, așa că telegrama de 
confirmare a lui Jacob era la ea. 

— Oh, Jay! Toni era uluită, incapabilă să gândească, sau să 
articuleze cuvintele. 

— Asta este, Antonia! Jay se îndreptă spre ea, iar ochii lui lipsiţi 
de viaţă o înfiorară. 

— Jay, te rog... nu fi așa, îl imploră ea. Îmi pare rău... Te-am 
judecat greșit, ştiu, dar... 

— Niciun dar! Se aplecă spre ea și, prinzând-o de coate, o trase 
cu forța din fotoliu, degetele lui înfigându-se în pielea ei catifelată. 
Un bărbat așteaptă anumite lucruri de la soţia lui, exact așa cum și 
ea așteaptă anumite lucruri de la el. Chiar în capul listei mele se 
află încrederea pe care trebuie s-o aibă în el, și pe o scară de la unu 
la zece, tu te afli la zero! O scutură uşor, apoi îi dădu drumul să 
cadă înapoi în fotoliu. 

Toni se înfurie brusc. 

— Dar așteptările mele? Am și eu dreptul să mă aştept ca soțul 
meu să-mi acorde puţin din timpul lui! Orice altceva a fost mai 
important în viaţa ta, decât mine! Nu-mi trebuie foarte multă 
imaginaţie să realizez că nici nu ti-a fost dor de mine, după ce 
te-am părăsit! 

— Mi-a fost dor de tine, dar am vrut să mai aștept să te mai 
maturizezi puţin, chiar dacă, fugind la mami și la tati, nu însemna 
că vei deveni o altă femeie, decât răsfăţata care erai. El își trecu 
mâna prin păr, în timp ce ochii ei se umplură de lacrimi. Îmi pare 
rău pentru părinţii tăi. Ştiu ce mult au însemnat pentru tine. Dar 
realitatea este că te-au crescut în așa fel, încât ai devenit o tânără 
îngustă la minte, care nu era pregătită să devină soţia mea, sau a 
oricui altcuiva! 

— N-am primit prea multe observaţii în dormitor! îi aruncă ea, 
ridicându-se în picioare și înfruntându-l cu privirea. 

— Mariajul nu se bazează numai pe sex, după cum îmi spuneai 
adesea. Jay făcu un gest de concediere cu mâna, întorcându-se 
spre fereastră. 

Așa, nu ajungem nicăieri. Am greșit când m-am gândit că o 
putem lua de la început. Mai degrabă, vom fi încă unul dintre 
cuplurile care divorțează. 

— Asta îmi convine de minune! îi aruncă Toni, răsucindu-se pe 
călcâie și ieşind din cameră. 

Carole era mult mai frumoasă decât o văzuse Toni vreodată, 
aşa cum stătea în faţa altarului improvizat din holul principal, cu 
figura hotărâtă a lui Mike lângă ea. Rochia albastră, simplă, 
accentua albastrul ochilor ei. 

Când capelanul începu să vorbească, Toni își plimbă privirea 
prin holul plin de flori. 

Fotoliile aranjate erau pline, primele două rânduri fiind 
rezervate membrilor echipajului. 

Marian, îmbujorată la faţă, stătea alături de figura serioasă a lui 
Rick. 

Fl purta cea mai bună uniformă, iar Marian își pusese o rochie 
multicoloră, dintr-un voal transparent. 

Trasformarea Marianei era totală, și Toni simţi o ușoară invidie 
când ochii acesteia îi întâlniră pe ai lui Rick, într-un zâmbet care 
nu mai avea nevoie de cuvinte. 

— Carole, îl iei pe acest bărbat... 

Ridicându-și privirea spre rândurile pline, Toniei i se puse un 
nod în gât când întâlni ochii lui Jay. Se afla în primul rând, în 
dreapta căpitanului, la fel de frumos ca întotdeauna, în costumul 
închis la culoare şi cămașa albă. 

Deliberat, el întoarse capul și Toni se simţi din nou cuprinsă 
de aceeași nefericire pe care o trăise în ultimii doi ani. 

— ... poți săruta mireasa. 

Mike o sărută pe Carole, într-un fel care-i produse Toniei un 
gol în suflet, și privirea ei, automat, o căută din nou pe a lui Jay. 
Dar fotoliul lui era gol. 

Când plecase? 

Mintea îi era doar pe jumătate la urările de bine ale echipajului 
și pasagerilor, care se îngrămădiră în hol, în jurul cuplului 
proaspăt căsătorit, și mai târziu, în sufragerie, unde fusese instalat 
bufetul pentru somptuoasa ceremonie. 

Toni, neinteresată de mâncare, își lăsă privirea să rătăcească pe 
figurile familiare din jurul mesei. 

Gloria se afla acolo, cu jovialul Cyrus, Marian cu Rick, şi când 
texanul însoţit de comesenii lui gălăgioși se apropiară, se refugie 
într-un colţ al sufrageriei, de unde putea, nestingherită, să-l caute 
pe Jay cu privirea. 

Timpul se scurse cu greu, și când dopurile sticlelor de 
șampanie începură să pocnească, fu evident că Jay nu era acolo. 
Toni îl putea recunoaște din orice mulţime, într-o clipă. 

Gura îi înghetă, într-un zâmbet protocolar, când Mike și Carole 
se așezară în spatele unei mese separate, pentru ceremonia de 
tăiere a tortului. 

— Mai dă-i o porţie, Rico, îi spuse Carole asistentului ei, 
zâmbind, când întâlni privirea nedumerită a Toniei. 

Se pare că Jay nu este aici, dar aș vrea să guste din tortul nostru 
de nuntă. 

— Oh. Nu... nu-i prea place tortul cu fructe, răspunse Toni, fără 
vlagă. 

— O să-i placă, dacă i-l duci, îi sugeră Carole, în şoaptă. Pur şi 
simplu îmi displace ideea că este singur, când eu sunt atât de 
fericită. 

Ochii Toniei se umplură de lacrimi. 

— Sper să fii întotdeauna la fel de fericită ca acum, spuse ea, şi 
un zâmbet strâmb se ivi în colţul gurii lui Carole. 

— Nu voi fi, dar cel puţin, voi avea toate astea, de care să-mi 
amintesc. Luă portia în plus pregătită de Rick, și i-o înmână 
Toniei. Du-i asta, n-are ce să strice. 

Carole, ţi-am spus... 

— Ştiu, știu, totul s-a terminat între voi. Dar, te rog, nu mă 
refuza în ziua nunţii mele. 

Toni scoase un oftat, apoi zâmbi. 

— Bine. Mulţumesc. 


Capitolul 10 


Cu cele două farfurii într-o mână, Toni bătu la ușa 
apartamentului lui Jay. Nu se auzi niciun zgomot, și Toni se 
întoarse să plece, ușurată că Jay se afla probabil într-unul din 
baruri. Oricum nu știa ce i-ar fi spus. Ea nu renunţase la mândria 
ei, într-atât încât să-i cadă în genunchi, cerșind o altă şansă, pentru 
a face ca lucrurile să meargă între ei. 

Se auzi o ușă închizându-se, în interiorul apartamentului și, 
trăgând adânc aer în piept, bătu din nou. De data asta, auzi un 
"Intră!", ţâfnos. 

Închizând ușa în urma ei, îl zări pe Jay pe marginea patului. El 
întinse mâna să-și ia haina de la costum, pe care evident o 
dezbrăcase mai devreme, rămânând cu ea în aer, când realiză cine 
era musafirul lui. 

Expresia feţei nu i se putea vedea, din cauza luminii difuze din 
dormitor, dar trupul îi era încordat, evident. 

— Ti-am... adus niște tort de la nuntă, îi spuse ea, întinzând 
mâna în care ţinea farfuriile. 

Ironia, care nu i se putea citi pe față, fu evidentă în glasul lui. 

— De unde grija asta bruscă, de soţie? Sau nu trebuie să întreb? 
Trânti la loc haina pe pat și porni spre salon, spunând, peste 
umăr: 

— Nu-i așa că femeile devin întotdeauna nostalgice la nunta 
altor femei? 

— Cred că da, îndrăzni Toni, intrând în dormitor și lăsând 
farfuriile pe masa de toaletă, înainte de a-l urma în salon. Dar nu 
de asta am venit. 

Jay luă o ţigară dintr-un pachet de pe măsuţa de cafea și o 
aprinse. 

— Deci, de ce ai venit? 

— Pentru că... 

Toni se opri, muşcându-și buza. Orice ar fi spus în momentul 
acela, ar fi sunat banal. Jay, vreau să mai încercăm o dată... s-o 
luăm de la început. 

Odată ce începuse, părea că nu-și mai putea opri cuvintele 
ce-i veneau mereu pe buze. 

— Eram prea tânără, prea lipsită de experienţă, prea... egoistă, 
să realizez atunci că... nu trebuia să încerc să te schimb în ceea ce 
tu n-ai putea fi vreodată. Doream să fii ca tatăl meu, pentru care 
nimic nu era mai important decât familia și casa. Dar în același 
timp doream să fii bărbatul de care mă îndrăgostisem, bărbatul 
care construise un imperiu prin propriile sale eforturi. Am... vrut 
prea mult de la tine. 

Spusese tot ce avusese de spus, dar Jay tot nu făcuse vreun pas 
spre ea, nu schițase niciun gest că ar fi înțeles. Nici măcar nu se 
uitase la ea, de când începuse să vorbească. Acum o făcu, însă cu 
precauţie. 

— Ce te face să crezi că va fi altfel de data asta? 

Inima Toniei începu să bată mai repede. Cel puţin, lua în 
considerare propunerea ei. 

— Nu pot să garantez, şopti ea. Nici nu pot să spun că nu voi 
mai fi geloasă pe Gloria. Știu doar că te... iubesc... că te doresc...— 

Vocea lui o întrerupse brusc. 

— Vino aici! Vino aici, repetă el, cu mai multă blândeţe. Ca şi 
când ar aspiti-o, el deschise brațele și ea, fără a aștepta o a doua 
invitaţie, cu un strigăt gâtuit, se aruncă în braţele lui. 

— lartă-mă, Jay, suspină ea, deschizându-i nasturii de la cămașă, 
dar vreau să mă revanșez faţă de tine. Am fost atât de proastă. 

— Şi eu trebuie să mă revanșez faţă de tine, iubito. Și eu am 
cerut prea mult de la tine. Ridicându-i bărbia, o forţă cu blândețe 
să se uite în ochii lui. Unde crezi că aveam de gând să plec, când 
ai venit? întrebă, cu voce răgușită. 

Toni scutură din cap. 

— Nu ştiu. Unde? 

— Veneam să te caut, să-ți spun cam aceleași lucruri, pe care mi 
le-ai spus tu. 

— Oh, Jay, murmură Toni, lăsându-și capul pe pieptul lui. 

— Mai sunt câteva lucruri pe care am omis să ţi le spun ieri. 

— Mi-ai spus că vrei să cumperi Aztec Queen, și că ai semnat 
contractul ăla. Mai poate fi și altceva? 

— Da, mărturisi el. Am pus o condiţie, când am semnat 
înțelegerea cu Jacob. 

— Conditie? întrebă ea. 

— Nu ştiu dacă este una bună, acum, dar se pare că va fi, la 
timpul potrivit. 

— Jay, pentru Dumnezeu, spune-mi, îaninte să mor de 
curiozitate! 

— Ei bine, am insistat ca soția mea să fie singura care va 
răspunde de vas. 

— Eu? exclamă Toni, făcând ochii mari. Dar, cum voi putea face 
asta, când noi locuim în Chicago? 

— N-am spus că o să navighezi cu ea, am spus că vei răspunde 
de ea, vei lucra cu proiectantii la planul de interior, apoi vei alege 
culorile, și aşa mai departe. 

— Totuși, e drum lung de la Chicago. 

— Ştiu că Chicago e departe, răspunse el răbdător, dar tu nu vei 
fi. Nu ţi-am spus că-mi deschid o filială la Los Angeles. 

Toni sări în picioare, aproape dându-l jos de pe marginea 
canapelei. 

— Ce faci? 

— Am spus că... 

— Te-am auzit, îl întrerupse ea. Asta nu înseamnă că... vom 
locui pe coasta Pacificului? 

— Am crezut că o să-ți placă ideea. Sunt câteva proprietăți 
foarte frumoase acolo, unde locuiește Jacob și familia lui. Cu 
vedere la mare, aer curat, camere multe pentru copii. Și câini. 
Întotdeauna mi-am dorit să am câini. 

— Nu-mi vine să cred. Mintea Toniei lucra cu repeziciune, 
luând în calcul toate implicaţiile acestei mutări. Și, salariaţii? O 
să-i... transferi pe toţi de la Chicago? 

— Pe unii, dar majoritatea va rămâne acolo. M-am gândit că 
putem păstra apartamentul de acolo, pentru când vom merge în 
vizită. El râse pe înfundate. Dacă îţi faci probleme pentru Gloria, 
nu este cazul. Cred că şi-a îndreptat toată atenţia către Cyrus. 

— Serios? Toni căzu pe gânduri, o clipă. Îmi place Cyrus. N-aș 
dori să-l văd suferind. 

— Poate să-şi poarte singur de grijă, o asigură Jay, schițând un 
zâmbet, și Gloria. 

— Te iubesc, Jay Stanford. 

— Şi eu te iubesc, Antonia. 

Mult mai târziu, Toni se trezi și murmură, cu o voce răgușită. 

— Câţi... câini? 

— Unul pentru fiecare copil, spuse el, ștergându-i Toniei 
zâmbetul de pe buze cu un sărut. 


Sfârşit 


